(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΜΖ΄

Πέμπτη 6 Ιουλίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Παρασκευής 7 Ιουνίου 2017, σελ.
2. Συζήτηση επικαίρων ερωτήσεων:
 α) Προς την Υπουργό Πολιτισμού και Αθλητισμού:
 i. με θέμα: «Ωράρια μουσείων και αρχαιολογικών χώρων κατά τη θερινή περίοδο», σελ.
 ii. σχετικά με το «Ταμείο Αλληλοβοήθειας Υπαλλήλων Υπουργείου Πολιτισμού», σελ.
 β) Προς τον Υπουργό Εσωτερικών, με θέμα «Βοήθεια στο Σπίτι», σελ.
 γ) Προς τον Υπουργό Αγροτικής Ανάπτυξης και Τροφίμων:
 i. με θέμα: «Ποιο το σχέδιο της Κυβέρνησης για την έγγειο αναδιάρθρωση στην ελληνική γεωργία;», σελ.
 ii. με θέμα: «Σοβαρή απειλή για τις καλλιέργειες της Αρκαδίας η σφήκα της καστανιάς», σελ.
 iii. σχετικά με τις καθυστερήσεις του προγράμματος οργανωμένης δακοκτονίας στην Περιφέρεια Κρήτης, σελ.
 iv. με θέμα: «Εμπορία πυρηνόκαρπων 2017», σελ.
 v. με θέμα: «Χαλαζοπτώσεις στην Περιφερειακή Ενότητα Πέλλας», σελ.
 vi. με θέμα: «Ανάγκη άμεση επίσπευσης των διαδικασιών αποζημίωσης των αγροτών του Νομού Τρικάλων που επλήγησαν από ακραία καιρικά φαινόμενα», σελ.
 vii. σχετικά με τον κίνδυνο απένταξης του παραδοσιακού ούζου Καλαμάτας από τον κατάλογο προϊόντων Προστατευόμενης Γεωγραφικής Ένδειξης, σελ.
 δ) Προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Απλήρωτοι εργαζόμενοι στην εταιρεία παραγωγής κτηνιατρικών φαρμάκων «PROVET», σελ.

ΠΡΟΕΔΡΕΥΩΝ

ΛΑΜΠΡΟΥΛΗΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:
ΛΑΜΠΡΟΥΛΗΣ Γ. , σελ.

Β. Επί των επικαίρων ερωτήσεων:
ΑΜΥΡΑΣ Γ. , σελ.
ΑΠΟΣΤΟΛΟΥ Ε. , σελ.
ΑΧΤΣΙΟΓΛΟΥ Ε. , σελ.
ΔΡΙΤΣΕΛΗ Π. , σελ.
ΚΑΣΑΠΙΔΗΣ Γ. , σελ.
ΚΟΚΚΑΛΗΣ Β. , σελ.
ΚΟΝΙΟΡΔΟΥ Λ. , σελ.
ΚΟΥΚΟΥΤΣΗΣ Δ. , σελ.
ΚΩΝΣΤΑΝΤΙΝΟΠΟΥΛΟΣ Ο. , σελ.
ΜΑΝΩΛΑΚΟΥ Δ. , σελ.
ΜΠΑΛΤΑΣ Α. , σελ.
ΠΑΠΑΧΡΙΣΤΟΠΟΥΛΟΣ Α. , σελ.
ΣΑΧΙΝΙΔΗΣ Ι. , σελ.
ΣΚΟΥΡΛΕΤΗΣ Π. , σελ.
ΣΥΝΤΥΧΑΚΗΣ Ε. , σελ.
ΤΖΑΚΡΗ Θ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΜΖ΄

Πέμπτη 6 Ιουλίου 2017

Αθήνα, σήμερα στις 6 Ιουλίου 2017, ημέρα Τετάρτη και ώρα 9.45΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής κ. **ΓΕΩΡΓΙΟΥ ΛΑΜΠΡΟΥΛΗ**.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 5-7-2017 εξουσιοδότηση του Σώματος επικυρώθηκαν με ευθύνη του Προεδρείου τα πρακτικά της ΡΜΣΤ΄ συνεδριάσεώς του, της Τετάρτης 5 Ιουλίου 2017.)

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 7 Ιουλίου 2017.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1124/4-7-2017 επίκαιρη ερώτηση της Βουλευτού Χανίων του Συνασπισμού Ριζοσπαστικής Αριστεράς κ. Ευαγγελίας (Βάλιας) Βαγιωνάκη προς τον Υπουργό Περιβάλλοντος και Ενέργειας, σχετικά με τη θεσμική προστασία της περιοχής του Ελαφονησίου Χανίων.

2. Η με αριθμό 1158/4-7-2017 επίκαιρη ερώτηση του Βουλευτή Φλωρίνης της Νέας Δημοκρατίας κ. Ιωάννη Αντωνιάδη προς τον Υπουργό Περιβάλλοντος και Ενέργειας, με θέμα: «Συνολική και όχι τμηματική μετεγκατάσταση της κοινότητας Αχλάδας του Νομού Φλώρινας».

3. Η με αριθμό 1120/3-7-2017 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ κ. Ανδρέα Λοβέρδου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, με θέμα: «Αντισυνταγματικότητα και της νέας ρύθμισης για τις τηλεοπτικές άδειες».

4. Η με αριθμό 1121/3-7-2017 επίκαιρη ερώτηση του Βουλευτή Ευβοίας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Οικονομίας και Ανάπτυξης, με θέμα: «Εντείνεται η δράση της Ziraat Bank μετά τον πλειστηριασμό ελληνικής περιουσίας στη Ρόδο».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1122/3-7-2017 επίκαιρη ερώτηση του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ – ΔΗΜΑΡ κ. Δημητρίου Κρεμαστινού προς τον Υπουργό Περιβάλλοντος και Ενέργειας, με θέμα: «Διακοπές ηλεκτρικού ρεύματος στη Ρόδο, εν μέσω καύσωνα και τουριστικής περιόδου».

2. Η με αριθμό 1173/4-7-2017 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, με θέμα: «Απεμπλοκή των ραδιοφωνικών σταθμών να αρθεί το καθεστώς ανισονομίας μεταξύ των ραδιοφωνικών σταθμών της χώρας».

3. Η με αριθμό 1105/27-6-2017 επίκαιρη ερώτηση του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Ναυτιλίας και Νησιωτικής Πολιτικής, με θέμα: «Τεράστια προβλήματα στην ακτοπλοϊκή σύνδεση Κυθήρων».

4. Η με αριθμό 1076/20-6-2017 επίκαιρη ερώτηση της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμου προς τον Υπουργό Ναυτιλίας και Νησιωτικής Πολιτικής, με θέμα: «Άμεσος κίνδυνος να χαθεί η τουριστική περίοδος για το πλοίο «ΒΙΤΣΕΝΤΖΟΣ ΚΟΡΝΑΡΟΣ», το οποίο συνιστά επιδοτούμενη γραμμή».

5. Η με αριθμό 1078/20-6-2017 επίκαιρη ερώτηση του Βουλευτή Αχαΐας της Δημοκρατικής Συμπαράταξης ΠΑΣΟΚ – ΔΗΜΑΡ κ. Θεόδωρου Παπαθεοδώρου προς τον Υπουργό Ναυτιλίας και Νησιωτικής Πολιτικής, με θέμα: «Διερεύνηση υπόθεσης παρεμβάσεων στη δικαιοσύνη από στελέχη του Λιμενικού Σώματος».

6. Η με αριθμό 1036/16-6-2017 επίκαιρη ερώτηση του Βουλευτή Αχαΐας της Νέας Δημοκρατίας κ. Ιάσονα Φωτήλα προς τον Υπουργό Περιβάλλοντος και Ενέργειας, με θέμα: «Θα δοθεί επιτέλους λύση στο θέμα της «ΑΜΙΑΝΤΙΤ»;».

7. Η με αριθμό 985/9-6-2017 επίκαιρη ερώτηση του Βουλευτή Χαλκιδικής της Νέας Δημοκρατίας κ. Γεωργίου Βαγιωνά προς τον Υπουργό Οικονομίας και Ανάπτυξης, με θέμα: «Απειλή λουκέτου για χιλιάδες αρτοποιεία».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα συζητηθεί η έκτη με αριθμό 1117/30-6-2017 επίκαιρη ερώτηση πρώτου κύκλου του Βουλευτή Β΄ Αθηνών του Ποταμιού κ. Γεωργίου Αμυράπρος την Υπουργό Πολιτισμού και Αθλητισμού,με θέμα: «Ωράρια μουσείων και αρχαιολογικών χώρων κατά τη θερινή περίοδο».

Στην επίκαιρη ερώτηση του κυρίου συναδέλφου θα απαντήσει η Υπουργός Πολιτισμού και Αθλητισμού κ. Λυδία Κονιόρδου.

Κύριε Αμυρά, έχετε τον λόγο.

**ΓΕΩΡΓΙΟΣ ΑΜΥΡΑΣ:** Ευχαριστώ πολύ, κύριε Πρόεδρε.

Κυρία Υπουργέ, θα ευχόμουν η ερώτησή μου να είχε χάσει το επίκαιρο του χαρακτήρα της, δεδομένου ότι την είχα καταθέσει πριν από δύο μήνες στις 8 Μαΐου. Επεσήμαινα τότε ότι βάσει των στοιχείων που το ίδιο το Υπουργείο Πολιτισμού είχε δώσει στη δημοσιότητα, έχουμε πάρα πολλά μουσεία και αρχαιολογικούς χώρους κλειστά, που δεν λειτουργούν, και πολλούς χώρους που λειτουργούν με χειμερινό ωράριο, αλλά με θερινό εισιτήριο που είναι ακριβότερο.

Το ερώτημά μου, λοιπόν, έχει να κάνει με το πολύ απλό και απτό θέμα, του πόσα μουσεία και αρχαιολογικοί χώροι είναι ανοιχτά και λειτουργούν σήμερα εν μέσω θερινής περιόδου, στο peak της θερινής περιόδου και πόσα από τα μουσεία και τους αρχαιολογικούς χώρους λειτουργούν με χειμερινό ωράριο αντί του θερινού, αλλά παρ’ όλα αυτά ο επισκέπτης πληρώνει και αγοράζει το ακριβότερο εισιτήριο το θερινό, για να το πω έτσι.

Θα επανέλθω, βεβαίως, στη συνέχεια για να μου πείτε, αν υπάρχει πρόβλεψη και σχεδιασμός για να μπει το ηλεκτρονικό εισιτήριο στα μουσεία και στους αρχαιολογικούς χώρους.

Εν πάση περιπτώσει πολύ απλά θα έλεγα ότι η κατάσταση είναι απογοητευτική. Δεν μπορεί μία χώρα, την οποία επισκέπτονται τριάντα εκατομμύρια τουρίστες τον χρόνο, να έχει τα μουσεία και τους αρχαιολογικούς χώρους της κλειστά, διότι υπάρχουν διοικητικές δυσκολίες η γνωστή γραφειοκρατία. Εγώ θα έλεγα ότι λείπει το νεύρο και το τσαγανό από την Κυβέρνησή σας και το Υπουργείο Πολιτισμού.

Πείτε μας, παρακαλώ, τα στοιχεία που σας ζήτησα. Τα επαναλαμβάνω ενδεχομένως για να τα σημειώσετε. Πόσα μουσεία και αρχαιολογικοί χώροι είναι κλειστά; Πόσα λειτουργούν κατόπιν συνεννόησης με τις κατά τόπους εφορείες αρχαιοτήτων; Τι θα γίνει με το ηλεκτρονικό εισιτήριο; Τέλος, πότε επιτέλους θα ανοίξουν στην ώρα τους, έτσι ώστε να υποδεχθούν τα εκατομμύρια των επισκεπτών, Ελλήνων και ξένων;

Αυτά ήθελα να ρωτήσω για αρχή.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κυρία Κονιόρδου, έχετε τον λόγο.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Ευχαριστώ, κύριε Πρόεδρε.

Κύριε Αμυρά, το θέμα της φύλαξης και των ωραρίων των αρχαιολογικών χώρων είναι ένα θέμα που μας απασχολεί πολύ σοβαρά. Είμαστε σε μια πολύ δύσκολη περίοδο που, όπως γνωρίζετε, είναι πολύ δύσκολο να προσληφθεί προσωπικό, για να παραμένουν ανοιχτά όλη την ημέρα. Ωστόσο όπως ίσως να γνωρίζετε, έχουν γίνει προσλήψεις εποχικών φυλάκων -χιλίων τριακοσίων περίπου- κάτι που μας έχει επιτρέψει τους χώρους με τη μεγάλη επισκεψιμότητα, να τους κρατάμε ανοιχτούς από τις 8 το πρωί μέχρι τις 8 το βράδυ. Είναι μια σημαντική διαφοροποίηση. Ήδη είναι τοποθετημένοι. Ξέρουμε ότι σε άλλους χώρους δεν υπήρχε η δυνατότητα αυτή. Υπάρχουν κάποιοι αρχαιολογικοί χώροι και κάποια μουσεία, που είναι απομακρυσμένα ή έχουν πολύ επισκεψιμότητα και, δυστυχώς, αυτούς τους χώρους δεν μπορούμε να τους κρατάμε μόνιμα ανοιχτούς. Παρ’ όλα αυτά, όμως, με τη βοήθεια των εφόρων και κατόπιν συνεννόησης ανοίγουν και μπορούν οι επισκέπτες να βλέπουν αυτούς τους χώρους.

Επίσης με, πραγματικά, μεγάλη προσπάθεια των εφόρων και των ανθρώπων που δουλεύουν εκεί, όταν έρχεται μια μεγάλη ομάδα, παραμένουν ανοιχτοί οι αρχαιολογικοί χώροι κατόπιν συνεννοήσεως και μετά τις τρεις το μεσημέρι για να υποδεχτούν ένα μεγάλο γκρουπ που θέλει να τους επισκεφτεί. Αυτό γίνεται με προσωπική προσφορά των εργαζομένων, χωρίς υπερωριακή απασχόληση.

Αυτό συμβαίνει παντού και θέλω να το τονίσουμε αυτό γιατί, όπως γνωρίζετε, η Ελλάδα είναι γεμάτη αρχαιολογικούς χώρους και μουσεία. Όπου και να πας στην Ελλάδα -και αυτό δεν συμβαίνει σε άλλες χώρες, σας διαβεβαιώ- βλέπεις φροντισμένους αρχαιολογικούς χώρους και μουσεία ακόμα και σε ένα απομακρυσμένο νησί, ακόμα και σε ένα χώρο που δεν είναι τόσο συχνά επισκέψιμος.

Επομένως οι χώροι που λέτε ότι παραμένουν κλειστοί, είναι χώροι οι οποίοι είτε βρίσκονται σε φάση επισκευής, σε φάση όπου γίνονται εργασίες μέσα είτε, όπως σας είπα, είναι με πολύ μικρή επισκεψιμότητα και δυσκολεύει αυτό το να τοποθετηθεί φύλακας, γιατί θα στερηθεί από κάποιους άλλους αρχαιολογικούς χώρους, που έχουν πολύ μεγάλη επισκεψιμότητα.

Ωστόσο έχουμε ζητήσει άλλους τετρακόσιους φύλακες, για να προστεθούν στους χίλιους τριακόσιους. Επιπλέον οι διακόσιοι μόνιμοι φύλακες που είχαμε ζητήσει, έχουν ήδη εγκριθεί και θα μοιραστούν στους χώρους.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Αμυρά, έχτε τον λόγο για τη δευτερολογία σας.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Κυρία Υπουργέ, δεν είναι λίγοι και απομακρυσμένοι αυτοί οι αρχαιολογικοί χώροι που είναι κλειστοί. Υπάρχουν και αυτοί. Όμως, εδώ, βάσει των δικών μου στοιχείων στις 8 Μαΐου 2017 ήταν εκατόν εννέα μουσεία και αρχαιολογικοί χώροι με την ένδειξη «Κλειστόν», σε εβδομήντα δύο χώρους η επίσκεψη γινόταν κατόπιν συνεννόησης με τις τοπικές, με τις αρμόδιες εφορείες αρχαιοτήτων και σε τριακόσιους έναν χώρους το ωράριο λειτουργίας ενώ θα έπρεπε να είναι το θερινό, είναι το χειμερινό, δηλαδή 08.00΄ με 15.00΄ το μεσημέρι. Το εισιτήριο, όμως, είναι το ακριβότερο το θερινό.

Έχουμε και επικαιροποίηση των στοιχείων δύο μήνες μετά στο σήμερα. Γι’ αυτό εγώ ζήτησα και τα δικά σας στοιχεία, να μας πείτε πόσα από τα μουσεία μας είναι κλειστά, πόσα υπολειτουργούν. Τα ίδια στοιχεία θέλω να μας δώσετε και για τους αρχαιολογικούς χώρους. Τα επικαιροποιημένα στοιχεία λένε -τα οποία τα άντλησα, να σας πω την αλήθεια, από τη χθεσινή ερώτηση που κατέθεσε ο κ. Αυγενάκης- ότι σήμερα οι κλειστοί αρχαιολογικοί χώροι λόγω έλλειψης προσωπικού είναι ογδόντα.

Επίσης υπάρχει η εξής ειρωνεία. Το μουσείο της Νισύρου παραμένει κλειστό, όταν από τη Νίσυρο ο ίδιος ο Πρωθυπουργός είχε εξαγγείλει το 2016 ότι θα προσληφθούν διακόσιοι μόνιμοι αρχαιοφύλακες για ανάγκες πολλών μουσείων.

Θέλω να πω, κυρία Υπουργέ, ότι δεν αρκεί η καλή θέληση του προσωπικού, των αρχαιοφυλάκων κ.λπ., για να μείνουν ανοικτοί οι χώροι. Εδώ χρειάζεται ένα σχέδιο, χρειάζεται η εκπόνηση ειδικών μελετών. Τι θα σας πρότεινα εγώ. Θα σας πρότεινα να δούμε πως το κάνουν οι έξω, αλλά πως το κάνουν και οι μέσα και γίνομαι πολύ συγκεκριμένος. Στο εξωτερικό υπάρχει σύμπραξη ιδιωτών με τα μουσεία. Παίρνουν χορηγίες, φτιάχνουν πολιτιστικά προγράμματα δεκαετίας, έχουν ίδιους πόρους και δεν επιβαρύνουν τον δημόσιο προϋπολογισμό για την οργάνωσή τους και την ανάδειξη των εκθεμάτων τους.

Ας αφήσουμε τους έξω, διότι όπου ακούτε εσείς της Κυβέρνησης σύμπραξη με ιδιώτη, νομίζω ότι παίρνετε αποστάσεις ασφαλείας κακώς κατά την άποψή μου. Θα έπρεπε να δούμε τι γίνεται και στη Νεμέα για παράδειγμα. Αφήστε, όμως, και τη Νεμέα. Θα σας δώσω ως παράδειγμα το «ΔΙΑΖΩΜΑ», που είναι μια συγκλονιστική κίνηση πολιτών. Την ξέρετε πάρα πολύ καλά, βεβαίως, και εσείς την κίνηση αυτή. Έχουν αναδειχθεί, έχουν ανακατασκευαστεί, έχουν τοποθετηθεί ξανά στις αρχαίες τους βάσεις, στις πέτρες και στις κερκίδες τους δεκάδες αρχαία θέατρα με την κινητοποίηση, βεβαίως, εθελοντών και ιδιωτών.

Εμένα, κυρία Υπουργέ, με ενδιαφέρει να μάθω σήμερα, όπως σας είπα, πόσα από τα μουσεία μας είναι κλειστά και πότε θα ανοίξουν και θα ήθελα να μου πείτε και το εξής: Υπάρχει ένα σχέδιο; Υπάρχει ένα όραμα; Δεν θέλω, βέβαια, να χρησιμοποιώ αυτή τη λέξη -βλέπετε ότι κομπιάζω- γιατί έχει γίνει κλισέ, έχει γίνει μια καραμέλα που τη χρησιμοποιεί ο οποιοσδήποτε. Αυτά τα μουσεία, αυτοί οι πυρήνες, αυτά τα κύτταρα δυναμισμού, τοπικής υπεραξίας, οικονομικής ενίσχυσης πολλών περιοχών, που δεν μπορούν να ενισχυθούν διαφορετικά, γιατί είναι απομακρυσμένα από την περιφέρεια και την παραγωγική δύναμη, έχουν υπερόπλα μπροστά τους και μέσα τους, που είναι ο πολιτισμός, είναι τα μουσεία, είναι οι αρχαιολογικοί χώροι.

Αυτά ήθελα να σας ρωτήσω. Θα σας έλεγα ξανά να φανείτε τολμηροί. Δείτε πώς το κάνουν στην Αγγλία, πώς το κάνουν στη Γαλλία. Δείτε πώς τα μουσεία εκεί συμπράττουν με τον ιδιωτικό τομέα. Εδώ έχουμε φτάσει, να έχουμε κλειστά μουσεία ή να έχουμε μουσεία ανοικτά ή ημίκλειστα με κλειστά τα πωλητήρια μέσα ή τα κιλικία. Δεν μπορείς να πάρεις ένα μπουκάλι νερό.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κυρία Υπουργός.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Ευχαριστώ, κύριε Πρόεδρε.

Δεν νομίζω ότι μπορούμε να συγκριθούμε με χώρες, όπου δεν υπάρχουν τόσοι πολλοί αρχαιολογικοί χώροι και μουσεία. Υπάρχει ένα πολύ σοβαρό θέμα σε αυτό που αναφέρατε, στη συνεργασία με ιδιώτες, όσον αφορά τις εξειδικευμένες γνώσεις και τη μεγάλη ευθύνη που έχει η φύλαξη αρχαιολογικών χώρων και μουσείων που έχουν αρχαιολογικούς θησαυρούς. Επομένως θέλει πολύ μεγάλη προσοχή, το να υπάρξει ιδιωτική φύλαξη αυτών των χώρων. Θεωρούμε ότι αυτή τη στιγμή, είναι σωστά στα χέρια των φυλάκων που έχουν αυτή την εξειδίκευση, έχουν αυτή την ευθύνη και αυτή τη γνώση όλα αυτά τα χρόνια.

Με το θέμα του «ΔΙΑΖΩΜΑΤΟΣ». Όπως γνωρίζετε πολύ καλά, δεν κάνει το ίδιο τις εργασίες στους αρχαιολογικούς χώρους ούτε τους φυλάσσει. Το «ΔΙΑΖΩΜΑ» βοηθάει, κινητοποιεί, ευαισθητοποιεί τους πολίτες, συγκεντρώνει τα χρήματα για να ωριμάσουν οι μελέτες και οι μελέτες δίνονται στο Υπουργείο Πολιτισμού. Το Υπουργείο Πολιτισμού πραγματοποιεί τις αναστηλώσεις, τις συντηρήσεις, το Υπουργείο Πολιτισμού έχει την ευθύνη. Επομένως δεν πρέπει να δημιουργούμε σύγχυση ότι μπορεί ένας φορέας, που είναι πολύ σημαντικός, όπως είναι το «ΔΙΑΖΩΜΑ», να παρέμβει απευθείας στους αρχαιολογικούς χώρους. Αυτό δεν μπορεί να γίνει.

Αυτή τη στιγμή προσπαθούμε, με τα μέσα που διαθέτουμε, να κρατούμε ανοικτούς τους χώρους. Είναι ογδόντα πέντε οι ανοικτοί χώροι που αυτή τη στιγμή λειτουργούν. Ο πίνακας που έχετε ήταν από τον Απρίλιο. Κάποιοι χώροι ήδη έχουν ανοίξει, όπως είναι το Ευπαλίνιο το οποίο αναφέρεται μέσα ότι δεν έχει ανοίξει ακόμα. Αυτή τη στιγμή μπορώ να σας πω ότι μέσα στις πρώτες δέκα μέρες που άνοιξε, είχε επτακόσιους επισκέπτες. Αυτό είναι πάρα πολύ σημαντικό και ενδεικτικό της πολύ συστηματικής προσπάθειας που γίνεται. Σήμερα μάλιστα και αύριο συγκεντρώνονται στο Υπουργείο Πολιτισμού όλοι οι έφοροι όλης της Ελλάδας, ακριβώς, για να μπορέσουμε να συντονιστούμε και να θέσουμε και τα προβλήματα αλλά και τις λύσεις, για να βοηθήσουμε τους εφόρους και τους αρχαιολογικούς χώρους να λειτουργούν στο μέγιστο δυνατό, μέσα στις -επαναλαμβάνω- πολύ δύσκολες συνθήκες και στη συγκυρία που είμαστε τώρα.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κυρία Υπουργό.

Εισερχόμαστε στην πρώτη με αριθμό 5243/27-4-2017 ερώτηση του Βουλευτή Αττικής του Συνασπισμού Ριζοσπαστικής Αριστεράς κ. Αριστείδη Μπαλτά προς την Υπουργό Πολιτισμού και Αθλητισμού, σχετικά με το «Ταμείο Αλληλοβοήθειας Υπαλλήλων Υπουργείου Πολιτισμού».

Ορίστε, κύριε Μπαλτά, έχετε τον λόγο για να αναπτύξετε την ερώτηση.

**ΑΡΙΣΤΕΙΔΗΣ ΜΠΑΛΤΑΣ:** Ευχαριστώ, κύριε Πρόεδρε.

Κυρία Υπουργέ, ξέρετε ότι αυτές οι ερωτήσεις Βουλευτών του ΣΥΡΙΖΑ προς τους Υπουργούς του ΣΥΡΙΖΑ είναι φιλικές και επιβοηθητικές. Θέλουν να μαζέψουν στοιχεία, να εντοπίσουν επείγουσες καταστάσεις, που ενδεχομένως έχουν διαφύγει από τον αντίστοιχο Υπουργό, ώστε να προχωρήσουν τα πράγματα καλύτερα για όλους.

Όπως, επίσης, ξέρετε, σήμερα είναι ερώτηση επίκαιρη μιας ερώτησης γραπτής που είχαν υποβάλει είκοσι εννέα Βουλευτές του ΣΥΡΙΖΑ εδώ και αρκετό καιρό, όπου αναλύονται συγκεκριμένα όλα τα στοιχεία που έχουμε συγκεντρώσει σε σχέση με το Ταμείο Αλληλοβοηθείας.

Υπενθυμίζω εν τάχει ότι το Ταμείο Αλληλοβοηθείας είναι ένα εκπληκτικό μόρφωμα, μία απίστευτη εφεύρεση, ήδη από το 2002, επί υπουργίας Βενιζέλου. Αυτό είναι ένα πράγμα το οποίο δεν έχει νομική προσωπικότητα, δεν είναι καν ένωση προσώπων με μέλη, δεν έχει γενική συνέλευση της οποίας η διοίκησή του να λογοδοτεί, δεν είναι σωματείο, δεν είναι τίποτα. Και είναι ψευδεπίγραφο, γιατί δεν είναι Ταμείο Αλληλοβοηθείας, αλλά χώρος όπου πηγαίνουν χρήματα του Υπουργείου Πολιτισμού, δημόσια χρήματα προς κάποιους εργαζόμενους.

Τα χρήματα αυτά δε -δεύτερο εκπληκτικό σημείο- δεν είναι τόσο ανά χρόνο. Είναι ποσοστό -ακούστε το- επί των εσόδων του Ταμείου Αρχαιολογικών Πόρων, όπου όσο αυξάνουν αυτά τόσο αυξάνει και η επιχορήγηση του Υπουργείου προς το Ταμείο. Αυτό από μόνο του είναι ένα σκάνδαλο. Στη διάρκεια των χρόνων που μεσολάβησαν, μόνο κατά την περίοδο της κρίσης, τα ποσά που πήρε το Ταμείο Αλληλοβοηθείας ήταν περίπου στα 13 εκατομμύρια. Και, μάλιστα, υπάρχει και διαδικασία εκ της οποίας μέσω του Ταμείου Αλληλοβοηθείας πηγαίνουν χρήματα προς την Πανελλήνια Ομοσπονδία Εργαζομένων του Υπουργείου Πολιτισμού, το οποίο και αυτό είναι παράνομο.

Σε αυτή τη λογική επιπλέον, το Ταμείο Αλληλοβοηθείας δεν έχει τίποτα που να κάνει με αλληλοβοήθεια. Έχει έναν παιδικό σταθμό, ο οποίος, με κριτήρια που είναι περίπου αδιαφανή, παίρνει κάποια παιδιά σε κτήριο του Υπουργείου Πολιτισμού. Τα δε έξοδα ανά παιδί σε αυτόν τον παιδικό σταθμό είναι τουλάχιστον πενταπλάσια από τον μέσο όρο των δημοσίων παιδικών σταθμών.

Λοιπόν, αυτό το πράγμα ολόκληρο έχει μια διοίκηση, η οποία διορίζεται από τον εκάστοτε Υπουργό, αλλά για να αλλάξει, θέλει τη σύμφωνη γνώμη αυτής της διοίκησης. Αυτή είναι μια άλλη παράνοια. Και όσο ήμουν εγώ στο Υπουργείο, είχαμε ξεκινήσει την έρευνα που είναι αρκετά δύσκολη για να τα βρούμε όλα αυτά.

Άρα, η ερώτηση αυτή τη στιγμή είναι πού βρισκόμαστε σε σχέση με αυτή την κατάσταση.

Στη δευτερολογία θα πω κάποια πράγματα παραπάνω.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Υπουργέ, έχετε τον λόγο.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Το Ταμείο Αλληλοβοηθείας -τουλάχιστον τα σαράντα χρόνια που βρίσκομαι στον χώρο και που έχουμε και εμείς κάποια εικόνα και κάποιες πληροφορίες- πράγματι ήταν ένα εντελώς αδιαφανές μόρφωμα, όπως είπατε, ένας χώρος αδιαφανής, που, όμως, δεν μπορεί να πει κανείς ότι δεν εκφράζει τον μεγάλο αριθμό των εργαζομένων στο Υπουργείο Πολιτισμού. Ωστόσο, ήταν αδιαφανείς οι διαδικασίες.

Ενδεικτικά θα ήθελα να αναφέρω κάποια νούμερα, τα οποία μας έχει δώσει η Γενική Διεύθυνση του Υπουργείου Πολιτισμού. Από τον Ειδικό Λογαριασμό του Υπουργείου Πολιτισμού έχουν καταβληθεί ενδεικτικά τα εξής ποσά: Στο έτος 2002, 306.474 ευρώ. Το 2004, 898.326 ευρώ. Το 2006, 7.300.000 ευρώ. Το 2007, 11.360.000 ευρώ. Το 2008, 11.282.000 ευρώ. Αυτά τα νούμερα είναι ενδεικτικά του ότι υπήρχε μια πολύ μεγάλη αδιαφάνεια στο πώς και για ποιο λόγο δίνονταν τα χρήματα τα προηγούμενα χρόνια.

Πράγματι, έχει ήδη ξεκινήσει διαχειριστικός έλεγχος, ο οποίος διεκόπη για λόγους που δεν γνωρίζουμε. Εγώ δεν ήμουν εκεί. Απλώς τώρα συνεχίζεται και θα ολοκληρωθεί, σύμφωνα με τις πληροφορίες μας, τον Νοέμβριο του 2017.

Ήδη αυτήν τη στιγμή έχει μειωθεί κατά πολύ η επιχορήγηση στο Ταμείο Αλληλοβοήθειας. Ήδη πέρυσι με τη δική σας υπουργία με αποθεματικό που ήταν τότε 900.000, σύμφωνα με τις πληροφορίες που έχουμε, δόθηκαν 700.000 ως επιχορήγηση. Φέτος, μετά τον Ιούνιο που δόθηκε μια επιχορήγηση 350.000, το αποθεματικό έχει φτάσει τις 72.000. Επομένως, έχει ήδη μειωθεί κατά πολύ η επιχορήγηση και δεν έχει καμμία σχέση με τις προηγούμενες σπατάλες και μάλιστα, αυτήν τη στιγμή είναι μικρότερη η επιχορήγηση με πολύ μικρότερο αποθεματικό.

Επίσης, το επόμενο ποσό που θα δοθεί, θα δοθεί όχι στη βάση του ποσοστού πλέον, που δεν θα ισχύει, γιατί ήταν πραγματικά λάθος, αλλά σύμφωνα με τις πραγματικές λειτουργικές ανάγκες του Βρεφονηπιακού Σταθμού Ταμείου Αλληλοβοήθειας, τις δαπάνες για τις κατασκηνώσεις των παιδιών -είναι γύρω στα πεντακόσια παιδιά, στον βρεφονηπιακό σταθμό είναι εκατό παιδιά- και για τις υπόλοιπες λειτουργικές ανάγκες του Ταμείου Αλληλοβοήθειας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Το ποσό που καταβάλλεται για κάθε παιδί υπολογίζεται σύμφωνα με το τιμολόγιο που εκδίδει το Υπουργείο Εργασίας. Αυτό το ποσοστό που ίσχυε φυσικά είναι ένα πολύ μεγάλο σφάλμα, διότι συνδέεται με τα έσοδα του ΤΑΠΑ και όχι τις πραγματικές ανάγκες του Ταμείου, ειδικά τώρα που τα έσοδα του ΤΑΠΑ από την αύξηση του τουρισμού προβλέπονται να είναι αυξημένα και μπορούν να προσφερθούν στις πραγματικές ανάγκες του Υπουργείου. Επομένως, είναι μεγάλο σφάλμα των προηγούμενων κυβερνήσεων που επιχορηγούσαν σύμφωνα με ποσοστό και που κατέληγαν στα ποσά που σας είπα.

Τα υπόλοιπα θα τα πω στη δευτερολογία μου.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μπαλτά, έχετε τον λόγο για τη δευτερολογία σας.

**ΑΡΙΣΤΕΙΔΗΣ ΜΠΑΛΤΑΣ:** Το θέμα δεν είναι ακριβώς πόση επιχορήγηση θα παίρνει αυτό. Υπάρχει ένας νόμος που ορίζει αυτήν την επιχορήγηση. Αυτός ο νόμος δεν μπορεί να σταθεί με τίποτα, σε κανενός είδους επίπεδο, και άρα χρειάζεται μια εκκαθάριση -θα το έλεγα έτσι- ολόκληρης αυτής της φαύλης κατάστασης που συνιστά το Ταμείο Αλληλοβοηθείας, με μία ουσιαστική προϋπόθεση: Να σωθεί ο παιδικός σταθμός και να σωθούν και οι θέσεις των εργαζομένων σε αυτό. Υπάρχει τρόπος για αυτό. Μπορεί να περάσει ο παιδικός σταθμός στο Υπουργείο, γιατί υπάρχει αυτή η διαδικασία.

Από εκεί και πέρα, αυτό το τερατώδες μόρφωμα να καταργηθεί, γιατί είναι χώρος κατασπατάλησης -για να μην πω τίποτα χειρότερο- δημοσίου χρήματος σε όλα τα επίπεδα. Η διοίκησή του, παραδείγματος χάριν, διαχειρίζεται χρήματα ύψους 2 εκατομμυρίων τον χρόνο, σύμφωνα με τα προηγούμενα, χωρίς κανενός είδους λογοδοσία, χωρίς πόθεν έσχες, χωρίς τίποτα, δημόσιο χρήμα επαναλαμβάνω, και χωρίς καμμία έννοια αλληλοβοηθείας, όπως είπα. Απλώς παρέχεται χρήμα εκ του Υπουργείου προς το Ταμείο αυτό.

Ήθελα επιπλέον να ρωτήσω το εξής. Λίγο πριν φύγω από το Υπουργείο είχα ζητήσει την ανάκληση του Προέδρου του Ταμείου, γιατί ήταν εκεί Πρόεδρος περίπου παρανόμως. Αυτούς τους μήνες που μεσολάβησαν έχει γυρίσει στο Υπουργείο ή «αργομισθεί» παρανόμως από τότε;

Υπάρχει ένα ολόκληρο πλέγμα τέτοιων ζητημάτων κι αν δεν αντιμετωπιστούν με τη συστηματικότητα που απαιτείται, το ζήτημα συνιστά εξαιρετική ντροπή για ολόκληρη, ας πούμε, την πορεία του πολιτισμού, τη χρηματοδότησή του και το πού πηγαίνουν οι πόροι του πολιτισμού.

Θα ήθελα να καταθέσω για τα Πρακτικά την ερώτηση των είκοσι εννέα Βουλευτών του ΣΥΡΙΖΑ, για να υπάρχει στο αρχείο.

(Στο σημείο αυτό ο Βουλευτής κ. Αριστείδης Μπαλτάς καταθέτει για τα Πρακτικά την προαναφερθείσα ερώτηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Μπαλτά.

Κυρία Υπουργέ, έχετε τον λόγο.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Αναφερθήκατε και πολύ σωστά στον βρεφονηπιακό σταθμό, ο οποίος σύμφωνα με την πρόβλεψη του νέου Οργανισμού του Υπουργείου Πολιτισμού και Αθλητισμού, όπως έχει ήδη ολοκληρωθεί και κατατεθεί, σχεδιάζεται να ενταχθεί στο Υπουργείο Πολιτισμού και να μην υπάγεται πλέον στο Ταμείο Αλληλοβοήθειας.

Όσον αφορά το «πόθεν έσχες», το πόθεν έσχες υποβάλλεται όπως έχουν υποχρέωση. Εφόσον είναι στην κατάσταση της Επιτροπής Ελέγχου Δηλώσεων Περιουσιακής Κατάστασης ελέγχονται σύμφωνα με τις διατάξεις του ν.3213/2003, μεταξύ των οποίων και ο κατάλογος υπόχρεων προσώπων του Ταμείου Αλληλοβοήθειας του Υπουργείου Πολιτισμού.

Διερευνάται το θέμα του νομικού καθεστώτος του Ταμείου Αλληλοβοήθειας, με σκοπό να βελτιωθεί η λειτουργία του βάσει κανόνων και διαφάνειας.

Το θέμα που θέσατε για τον Πρόεδρο του Ταμείου Αλληλοβοήθειας διερευνάται. Είναι γνωστή η απόφαση της ανάκλησης στην εργασία του. Πράγματι δεν έχει παρουσιαστεί στην εργασία του και το θέμα αυτό διερευνάται και θα ληφθεί η ανάλογη απόφαση. Ωστόσο πρέπει να περιμένουμε το πόρισμα του διαχειριστικού ελέγχου που γίνεται από το Γενικό Λογιστήριο του Κράτους.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Κονιόρδου.

Συνεχίζουμε με την δέκατη έκτη με αριθμό 1030/15-6-2017 επίκαιρη ερώτηση δεύτερου κύκλου του Βουλευτή Β΄ Αθηνών των Ανεξαρτήτων Ελλήνων κ. Αθανάσιου Παπαχριστόπουλου προς τον Υπουργό Εσωτερικών, με θέμα «Βοήθεια στο Σπίτι».

Θα απαντήσει ο Υπουργός Εσωτερικών κ. Παναγιώτης Σκουρλέτης.

Κύριε Παπαχριστόπουλε, έχετε τον λόγο για να αναπτύξετε την επίκαιρη ερώτηση.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Ξέρω πως πριν λίγο καιρό, κύριε Υπουργέ, σας έγινε ανάλογη ερώτηση. Πιστεύω ότι πρέπει να αναδείξουμε αυτό το θέμα, με πολύ καλοπροαίρετη διάθεση, γιατί ξέρω πολύ καλά τι κάνατε και για τα ένδικα μέσα. Δεν τα πήγατε σε δεύτερο βαθμό. Ξέρω πολύ καλά τι κάνατε με τα τυπικά προσόντα, όπου επίσης βοηθήσατε. Έχουμε, επίσης, τη δέσμευσή σας ότι στον ιδιωτικό τομέα αυτού του είδους η δραστηριότητα δεν θα πάει ποτέ και πραγματικά τα θεωρώ θετικά.

Θέλω όμως να σας πω τα εξής. Το νούμερο εκατό χιλιάδες είναι μάλλον πλασματικό. Είναι πολύ περισσότερο. Έχει μεγάλη σημασία. Το «Βοήθεια στο Σπίτι» το έχω ζήσει στην Δανία και την Ολλανδία πριν σαράντα χρόνια. Στην Ελλάδα ήρθε το 2002, λίγο αργά. Ήρθε όμως.

Θα ήθελα να μάθω το εξής. Πρόσφατα προωθήσατε μια νομοθετική ρύθμιση που αφορούσε τους εργαζόμενους στην καθαριότητα. Η ερώτησή μου είναι αν αφορά και τους τρεισήμισι χιλιάδες αυτούς ανθρώπους, κάποιοι από τους οποίους -όχι όλοι- δουλεύουν πάνω από δώδεκα-δεκατρία χρόνια με ανανεούμενες συμβάσεις. Διάβασα πρόσφατα μάλιστα μια δήλωσή σας ότι τουλάχιστον σ’ αυτούς που εργάζονται στην καθαριότητα το 1 προς 4 ή το 1 προς 5 δεν τους αφορά. Θα ήθελα, λοιπόν, διευκρινίσεις.

Σήμερα μάλιστα έχουν και μια απεργιακή κινητοποίηση. Νομίζω ότι πρέπει να το σεβαστούμε αυτό. Είναι αναφαίρετο δικαίωμά τους. Θα ήθελα να μάθω πιο συγκεκριμένα τι ακριβώς περιλαμβάνει γι’ αυτούς τους ανθρώπους αυτό που ψηφίσαμε πρόσφατα στη Βουλή. Τι σκοπό έχετε να κάνετε μ’ αυτούς τους τρεισήμισι χιλιάδες ανθρώπους;

Νομίζω ότι είναι ένα θέμα κοινωνικό, πολύ πολύ δυνατό, κύριε Υπουργέ.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Ευχαριστώ, κύριε Πρόεδρε.

Κύριε Παπαχριστόπουλε, πραγματικά η ερώτησή σας αποδεικνύεται εξαιρετικά επίκαιρη και λόγω της σημερινής εικοσιτετράωρης απεργίας των εργαζομένων στο συγκεκριμένο πρόγραμμα. Θέλω να πω εντελώς ειλικρινά ότι θεωρώ απολύτως δίκαιο το αίτημα αυτών των ανθρώπων οι οποίοι επιλέγουν με αυτόν τον τρόπο σήμερα να διεκδικήσουν το αυτονόητο. Δηλαδή, ότι δεν μπορεί άνθρωποι οι οποίοι, όπως είπατε κι εσείς, φτάνουν μέχρι και τα δεκαπέντε χρόνια και δουλεύουν αδιαλείπτως στις ίδιες θέσεις εργασίας με συνεχώς ανανεούμενες συμβάσεις να είναι σε ένα καθεστώς ομηρίας και εργασιακής ανασφάλειας. Είναι μια πραγματικότητα την οποία οφείλουμε ως πολιτεία να την αναγνωρίσουμε.

Έχουμε δεσμευθεί ως Υπουργείο -και κινούμαστε ήδη σ’ αυτή την κατεύθυνση- να προσπαθήσουμε να αναζητήσουμε μια λύση η οποία να είναι συμβατή και με το Σύνταγμα και με τις ευρωπαϊκές οδηγίες. Αυτή είναι η νομική διάσταση του ζητήματος. Όπως είπε και ο Πρωθυπουργός, στην τελευταία του επίσκεψη στο Υπουργείο Εσωτερικών, μέσα στο έτος, αμέσως φαντάζομαι μετά τις καλοκαιρινές διακοπές, το φθινόπωρο, να είμαστε σε θέση να παρουσιάσουμε αυτή την πρωτοβουλία, αυτή τη διάταξη η οποία δεν αφορά μόνο τους συγκεκριμένους εργαζόμενους. Αφορά και χιλιάδες άλλους συμβασιούχους οι οποίοι δουλεύουν στον δημόσιο τομέα, στον ευρύτερο δημόσιο τομέα, στους ΟΤΑ, κάτω από το ίδιο καθεστώς.

Είναι νομίζω, λοιπόν, κοινωνικά δίκαιο το αίτημά τους και οφείλουμε να δώσουμε απάντηση.

Θεωρώ, όμως, άκρως υποκριτική -αν θέλετε- την στάση της Αξιωματικής Αντιπολίτευσης, αλλά και του ΠΑΣΟΚ παλαιότερα και ως κυβέρνηση, οι οποίοι δημιούργησαν αυτό το καθεστώς ομηρίας. Έρχονται σήμερα και προσχηματικά τάσσονται υπέρ των αιτημάτων και την ίδια ώρα, όμως, όταν πάμε να βρούμε λύση, μιλάνε για στρατιές νέων κομματικών διορισμών. Ποιων; Ανθρώπων που δουλεύουν οκτώ, δέκα, δώδεκα, δεκαπέντε χρόνια στις ίδιες θέσεις; Αυτός είναι ο κομματικός στρατός της Κυβέρνησης ΣΥΡΙΖΑ-ΑΝΕΛ;

Υπάρχει, όμως, και η πολιτική διάσταση του θέματος. Τη μια πλευρά την είπαμε τώρα. Υπάρχει και η άλλη, διότι ξέρετε δεν δουλεύουν από μόνες τους αυτές οι δυνάμεις. Αυτές οι δυνάμεις τροφοδοτούν εκείνα τα Μέσα Μαζικής Ενημέρωσης που είναι σε διατεταγμένη υπηρεσία να πολεμούν την Κυβέρνηση, το παίρνει η τρόικα και οι θεσμοί και μας ερωτούν: Τι θα γίνει; Παραβιάζετε τον κανόνα 1 προς 4;

Και εδώ είναι ένα πραγματικά ανοικτό πρόβλημα, διότι η λύση που θα αναζητήσουμε, πέρα από το να είναι νομικά συμβατή με το Σύνταγμα και με τις ευρωπαϊκές οδηγίες, πρέπει να ξεπεράσει και τον σκόπελο της επιτροπείας, για να πείσουμε -όπως είναι σωστά και στις πραγματικές του διαστάσεις το ζήτημα και είναι οφθαλμοφανές- ότι δεν πρόκειται για νέες προσλήψεις οι οποίες θα επιβαρύνουν τον κρατικό προϋπολογισμό, αλλά πρόκειται για μια δίκαιη αποκατάσταση της πραγματικής εργασιακής σχέσης αυτών των εργαζομένων.

Πρέπει, λοιπόν -και σε αυτήν την κατεύθυνση κινούμαστε- και νομικά να θεμελιώσουμε τη ρύθμιση που θέλουμε, αλλά και να απαντήσουμε σε αυτήν την ιδιότυπη «ιερή συμμαχία» δανειστών-Νέας Δημοκρατίας και Μέσων Μαζικής Ενημέρωσης, οι οποίοι τον μόνο σκοπό που έχουν είναι με κάθε τρόπο να υπονομεύσουν τη σημερινή Κυβέρνηση.

Πρόκειται -και τελειώνω με αυτό- για ένα πρόγραμμα το οποίο είναι πρωτοποριακό, καλύπτει πραγματικές κοινωνικές ανάγκες, είναι στην αρμοδιότητα και του Υπουργείου Εργασίας. Ήδη έχει υπάρξει μια παράταση αυτού του προγράμματος, το οποίο πια χρηματοδοτείται από εθνικούς πόρους. Θεωρώ ότι αυτή την μάχη πρέπει να τη δώσουμε όσο το δυνατόν περισσότεροι, πολιτικές δυνάμεις, κοινωνικές δυνάμεις, διότι σε κάθε περίπτωση είναι δίκαιη.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Παπαχριστόπουλε, έχετε τον λόγο.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Ειλικρινά, κύριε Υπουργέ, πιστεύω ότι με καλύπτετε περισσότερο από όσο περίμενα. Επειδή η περιφέρειά μου είναι η Β΄ Αθήνας θέλω εδώ να σας πω το εξής, ότι υπάρχουν ήρωες εθελοντές και μια από αυτές είναι η κ. Ζώγα. Σας μιλάω με ονόματα, γιατί λέω κάτι καλό για αυτήν, δεν λέω κάτι κακό. Για παράδειγμα, είναι ένας άνθρωπος παχύσαρκος στην Καλλιθέα που δεν μπορεί να μετακινηθεί, είναι μόνος του και ενδιαφέρονται μόνο οι γείτονες και κάποιοι εθελοντές.

Τώρα τυχαία τα είπαμε και έξω. Πιστεύω, λοιπόν, ότι εκεί θα πρέπει να συντονιστείτε, αν όχι να πιέσετε τους δήμους να ενεργοποιηθούν. Εγώ δεν τα βάζω με κανέναν δήμαρχο, αλλά σας λέω ότι είναι εκρηκτικό κοινωνικό πρόβλημα αβοήθητων ανθρώπων, ανθρώπων που μετά την κρίση τούς εγκατέλειψαν οι δικοί τους. Δεν μιλάω για ηλικιωμένους, βαριές αρρώστιες, αυτά υπάρχουν κι υπήρχαν. Υπάρχει και αυτή η νέα κατηγορία ανθρώπων που δεν έχουν στον ήλιο μοίρα. Αυτός είναι και ο λόγος που ήθελα να αναδείξουμε αυτήν την ερώτηση.

Και δεν σας κρύβω ότι -δεν σας αφορά αυτό, το έχω ζήσει όμως στη Δανία και στην Ολλανδία- υπάρχουν φοιτητές-εθελοντές κυρίως σε νοσηλευτικές σχολές, ιατρικές, όπου έβγαζαν ένα μεροκάματο επιδοτούμενοι από το κράτος να προσφέρουν βοήθεια στο σπίτι. Είναι κάτι που δεν σας αφορά, αλλά θα το προτείνω εγώ στην κ. Φωτίου και πιστεύω ότι θα βρω ευήκοα ώτα να δέσουμε, να κουμπώσουμε πιο δυνατά αυτή την ιστορία.

Η απάντησή σας εμένα με ικανοποίησε. Ξέρω ότι είστε σε εγρήγορση και σας ευχαριστώ, γιατί πραγματικά είναι επίκαιρο το ζήτημα και είναι από αυτά που δεν πρέπει να τα αφήσουμε στην τύχη τους.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Εισερχόμαστε τώρα στην με αριθμό...

Κύριε Υπουργέ, με συγχωρείτε. Έχετε τον λόγο για τη δευτερολογία σας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Καταλαβαίνω, κύριε Πρόεδρε, ότι μπορεί να συμφωνείτε και εσείς με το περιεχόμενο της πρωτομιλίας, αλλά θα ήθελα να συμπληρώσω κάποια πράγματα.

**ΠΡΟΕΔΡΕΥΩΝ (Γεώργιος Λαμπρούλης):** Όχι, δεν είναι θέμα διαφωνίας ή συμφωνίας. Έχω άποψη, αλλά δεν μπορώ να την εκφράσω από εδώ. Άμα κατέβω κάτω θα μπορέσω να την εκφράσω.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Αστειεύομαι.

**ΠΡΟΕΔΡΕΥΩΝ (Γεώργιος Λαμπρούλης):** Απλώς επειδή καθυστερήσαμε να ξεκινήσουμε μας πιέζει ο χρόνος.

Ορίστε, κύριε Υπουργέ, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Κύριε Παπαχριστόπουλε, θέλω να συμπληρώσω, διότι θέσατε και ένα ερώτημα στην πρωτομιλία σας σχετικά με το ποια είναι η σχέση της ρύθμισης που ετοιμάζουμε για αυτούς τους ανθρώπους με αυτήν που ψηφίσαμε την προηγούμενη εβδομάδα και αφορά τους εργαζόμενους στην καθαριότητα στους δήμους.

Είναι δύο διαφορετικές περιπτώσεις, διότι οι εργαζόμενοι στην καθαριότητα δουλεύουν σε υπηρεσίες ανταποδοτικές, έχουν τα δικά τους χαρακτηριστικά. Αυτές οι υπηρεσίες πληρώνονται από τους πολίτες, είναι έξω από τον κρατικό προϋπολογισμό ή από τους προϋπολογισμούς των δήμων και γι’ αυτόν τον λόγο δεν εμπίπτουν στους περιορισμούς του 1 προς 4 που ισχύει φέτος για τον κανόνα των προσλήψεων στο δημόσιο.

Αυτή η ρύθμιση προσπάθησε, πραγματικά, αφενός να απαντήσει στο πρόβλημα που δημιουργήθηκε με την απόφαση του Ελεγκτικού Συνεδρίου, που έστελνε στην ανεργία αυτούς τους έξι χιλιάδες εκατό εργαζόμενους στην καθαριότητα, ενώ ταυτόχρονα δρομολόγησε για πρώτη φορά -για πρώτη φορά και το υπογραμμίζουμε αυτό- από το 2010 μόνιμες σταθερές θέσεις εργασίας, μέσω του διαγωνισμού που θα εποπτεύει, όπως πρέπει άλλωστε, το ΑΣΕΠ στον χώρο της καθαριότητας. Παρ’ όλα αυτά, υπάρχουν δυνάμεις αυτή την ώρα που προσπαθούν να ακυρώσουν αυτή τη ρύθμιση.

Κι εδώ, με αφορμή την ερώτησή σας, θέλω να είμαι τελείως σαφής και ειλικρινής. Η αυτοδιοίκηση, όπως ορίζεται από το Σύνταγμα και από τον ρόλο της, από το αυτοδιοίκητο που της αναγνωρίζει το Σύνταγμα, πρέπει να αναλάβει τις ευθύνες της. Δεν μπορεί, σε μία δύσκολη περίοδο, η οποία σαφώς είχε επιπτώσεις, πρώτα απ’ όλα, στην ίδια την κοινωνία, στην υγεία, στον τουρισμό, στις πόλεις κ.λπ., να προσπαθούν διάφορες δυνάμεις, οι οποίες εμπνέονται από τη λογική της αγοράς, να προσπαθούν τώρα να μην εφαρμόσουν αυτή τη ρύθμιση και να οδηγήσουν τη συγκεκριμένη υπηρεσία της αποκομιδής των απορριμμάτων σε ιδιωτικές εταιρείες.

Βεβαίως, αυτές οι δυνάμεις έχουν την πλήρη και απόλυτη στήριξη του Αρχηγού της Αξιωματικής Αντιπολίτευσης, ο οποίος και στην πρόσφατη συνέντευξή του στο «STAR» είπε ότι «ναι, θέλουμε να μειώσουμε το δημόσιο». Και μάλιστα, -αυτό πρέπει να το λέμε συνέχεια- ενώ φέτος ο κανόνας είναι 1 προς 4 και 1 προς 3 του χρόνου στις προσλήψεις στο δημόσιο, ο κ. Μητσοτάκης ζήτησε να γυρίσουμε στο πέρυσι, στο 1 προς 5. Δηλαδή, θέλει να μειώσει τους ανθρώπους που δουλεύουν στο δημόσιο, θέλει να οδηγηθούμε ξανά σε απολύσεις. Θέλει να επαναλάβει την πρακτική που ο ίδιος εμπνεύστηκε από την απόλυση τότε των σχολικών φυλάκων, της Δημοτικής Αστυνομίας. Είναι αδιόρθωτος.

Άρα αυτή είναι η κατάσταση, αυτά είναι τα εμπόδια, αυτή είναι και η λογική μας κι όπως είπα και πριν, νομίζω ότι σε αυτόν τον δρόμο πρέπει να κινηθούμε. Είναι ένα θέμα βαθύτατα κοινωνικό.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με τη δεύτερη με αριθμό 1157/4-7-2017 επίκαιρη ερώτηση δεύτερου κύκλου του Βουλευτή Κοζάνης της Νέας Δημοκρατίας κ. Γεωργίου Κασαπίδη προς τον Υπουργό Αγροτικής Ανάπτυξης και Τροφίμων,με θέμα: «Ποιο το σχέδιο της Κυβέρνησης για την έγγειο αναδιάρθρωση στην ελληνική γεωργία;».

Θα απαντήσει ο Υφυπουργός Αγροτικής Ανάπτυξης και Τροφίμων κ. Βασίλειος Κόκκαλης.

Κύριε Κασαπίδη, έχετε τον λόγο.

**ΓΕΩΡΓΙΟΣ ΚΑΣΑΠΙΔΗΣ:** Ευχαριστώ, κύριε Πρόεδρε.

Κύριε Υπουργέ, το θέμα που σας φέρνω σήμερα για να συζητήσουμε αφορά ίσως έναν από τους βασικούς πυλώνες της αγροτικής οικονομίας.

Το εγγειοδιαρθρωτικό, το φορολογικό, το ασφαλιστικό, μαζί με το συνεταιριστικό και τη γεωργική εκπαίδευση θεωρούνται ότι είναι βασικοί άξονες για τη χάραξη αγροτικής πολιτικής, εθνικής στρατηγικής στον αγροτικό τομέα, κάτι που, δυστυχώς, μέχρι σήμερα φαίνεται ότι δεν έχει πραγματοποιηθεί ολοκληρωμένα, παρά μόνο αποσπασματικά και σε ελάχιστες περιπτώσεις, διαχρονικά.

Όσο δε αφορά τις μέρες και τις πράξεις της παρούσας Κυβέρνησης στην οποία κι εσείς συμμετέχετε, όλοι βλέπουμε, όλοι καταλαβαίνουμε και ότι οι παραγωγοί εκφράζουν την αγωνία τους με το φορολογικό και το ασφαλιστικό, τα οποία κυριολεκτικά τους έχουν γονατίσει και με την αποσάθρωση του ήδη διαλυμένου συνεταιριστικού κινήματος.

Δεν βλέπουμε τίποτα να κινείται και στη γεωργική εκπαίδευση και στη μεταφορά τεχνογνωσίας στον τομέα της παραγωγής, πολύ δε περισσότερο στο θέμα της εγγείου διαρθρώσεως, όπου υπάρχουν πολλά διαρθρωτικά, χρόνια προβλήματα, όπως ο μικρός κι ο πολυτεμαχισμένος κλήρος, που δεν επιτρέπει να δημιουργηθούν βιώσιμες γεωργικές εκμεταλλεύσεις και στη συνέχεια να αναπτυχθούν.

Τα προβλήματα αυτά τα έχουν λύσει ευρωπαϊκές χώρες από το 1960. Οι Γάλλοι, παραδείγματος χάριν, απήντησαν στο ερώτημα τού πώς πρέπει να διαχειριστούμε τα εδάφη αυτών που δεν μπορούν να ασκήσουν γεωργία ή αυτών που δεν έχουν την έκταση για να έχουν βιώσιμες γεωργικές εκμεταλλεύσεις και βρήκαν τη λύση. Κι έχουμε τώρα μία ανεπτυγμένη γεωργία όχι μόνο στη χώρα αυτή, αλλά και σε πολλές άλλες ευρωπαϊκές χώρες.

Στο πλαίσιο, λοιπόν, του διαλόγου ή της κίνησης που ξεκινά ο Πρωθυπουργός από την Περιφέρειά μου την ερχόμενη εβδομάδα για το σχέδιο της παραγωγικής ανασυγκρότησης, μέρος του οποίου αποτελεί και η παραγωγική ανασυγκρότηση στον πρωτογενή τομέα, βάση του οποίου αποτελεί το εγγειοδιαρθρωτικό, η ερώτηση είναι: Ποιο είναι το σχέδιό σας ως προς τη λύση του εγγειοδιαρθρωτικού προβλήματος και πώς αυτό το μοντέλο που θέλετε να δημιουργήσετε στον αγροτικό τομέα εντάσσεται στο σχέδιο παραγωγικής ανασυγκρότησης της Κυβέρνησης;

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Κασαπίδη.

Κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Κύριε Βουλευτά, πραγματικά χαίρομαι για την ερώτησή σας. Αν και δεν χρησιμοποιώ γραπτό κείμενο, θα μου επιτρέψετε τουλάχιστον στην πρωτολογία να χρησιμοποιήσω λίγο κάτι όσον αφορά την ενημέρωσή σας και την ενημέρωση του ελληνικού λαού.

Ως γνωστόν, τα βασικότερα εγγειοδιαρθρωτικά προβλήματα της ελληνικής γεωργίας αναφέρονται στο μικρό μέγεθος, όπως πολύ σωστά λέτε, της γεωργικής γης σε σχέση με το μέγεθος του εργατικού δυναμικού, την πολυτεμαχισμένη ιδιοκτησία, το πολύπλευρο ιδιοκτησιακό καθεστώς, την υποαπασχόληση και την έλλειψη εγγειοβελτιωτικών έργων.

Βασική στρατηγική του Υπουργείου Αγροτικής Ανάπτυξης για την επίλυση των ανωτέρω προβλημάτων αποτελεί η ανάπτυξη του κατάλληλου δικτύου υποδομών, προκειμένου αυτό να συμβάλλει στην προσβασιμότητα, στη βελτίωση της χρήσης των φυσικών πόρων, στη δημιουργία ενός περιβάλλοντος που να ευνοεί την ανάπτυξη των παραγωγικών διαδικασιών και του αγροδιατροφικού συστήματος.

Πώς υλοποιεί τώρα το Υπουργείο Αγροτικής Ανάπτυξης τα εγγειοβελτιωτικά έργα σε όλη την επικράτεια; Υλοποιούνται βάσει του Προγράμματος Δημοσίων Επενδύσεων. Ειδικότερα, οι συλλογικές υποδομές άρδευσης, εγγειοβελτιωτικά έργα, αποτελούν αντικείμενο αρμοδιότητας της διεύθυνσης εγγείων βελτιώσεων, εδαφοϋδατικών πόρων και λιπασμάτων. Η μελέτη και η κατασκευή των εγγείων βελτιώσεων διασφαλίζει κατ’ αρχάς τη μείωση του κόστους παραγωγής στη γεωργία και την αύξηση της προστιθέμενης αξίας των παραγόμενων προϊόντων.

Σε ό,τι αφορά τώρα τα χρηματοδοτικά εργαλεία για την εφαρμογή αυτής της συγκεκριμένης στρατηγικής του Υπουργείου Αγροτικής Ανάπτυξης, θα έρθω στη δευτερολογία μου να αναφερθώ για το σχέδιο της παραγωγικής ανασυγκρότησης όσον αφορά πάντα τον πρωτογενή τομέα.

Σχετικά με τα χρηματοδοτικά εργαλεία θα ήθελα να πω τα εξής: Σας κάνω γνωστό ότι το Πρόγραμμα Αγροτικής Ανάπτυξης 2014-2020 σχεδιάστηκε με αυτόν τον συγκεκριμένο στόχο. Στο ανωτέρω πλαίσιο, το μέτρο 4, υπομέτρο 4.3.1 με τίτλο: «Υποδομές εγγείων βελτιώσεων» χρηματοδοτεί εγγειοβελτιωτικά έργα και προωθεί την υλοποίηση έργων σε περιοχές με φυσικά μειονεκτήματα.

Σε αυτήν την κατεύθυνση, στο νέο Πρόγραμμα Αγροτικής Ανάπτυξης ενσωματώνονται οι βασικές αρχές πολιτικής για την αγροτική ανάπτυξη και συγκεκριμένα η οικονομική και περιβαλλοντική αειφορία, η προώθηση της κοινωνίας της γνώσης ως δομικό στοιχείο της καινοτόμου επιχειρηματικότητας, η εξωστρέφεια, η αύξηση και η διατήρηση της απασχόλησης στις αγροτικές περιοχές και η κοινωνική συνοχή.

Συγκεκριμένα, οι βασικές επιχειρησιακές προτεραιότητες της στρατηγικής του Προγράμματος Αγροτικής Ανάπτυξης έχουν ως ακολούθως:

Πρώτον, ενίσχυση της ανταγωνιστικότητας. Και δεύτερον, ενθάρρυνση των ιδιωτικών επενδύσεων με στόχο τον εκσυγχρονισμό των γεωργικών εκμεταλλεύσεων.

Στη δευτερολογία μου, κύριε Βουλευτά, θα αναφερθώ συγκεκριμένα στο σχέδιο της Κυβέρνησης για την παραγωγική ανασυγκρότηση όσον αφορά τον πρωτογενή τομέα.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Υπουργέ.

Κύριε Κασαπίδη, έχετε τον λόγο για τη δευτερολογία σας.

**ΓΕΩΡΓΙΟΣ ΚΑΣΑΠΙΔΗΣ:** Κύριε Υπουργέ, αναγνωρίζω την αγωνία και το ενδιαφέρον σας για τον πρωτογενή τομέα -άλλωστε εκλέγεστε σε μια κατ’ εξοχήν αγροτική περιοχή, τον Νομό της Λάρισας- ωστόσο η απάντησή σας δεν με ικανοποιεί ως προς το βασικό ερώτημα που σας έθεσα.

Το εγγειοδιαρθρωτικό συνίσταται, όπως περιγράψατε κι εσείς, στον μικρό, πολυτεμαχισμένο κλήρο, στο πολλαπλό ιδιοκτησιακό καθεστώς, στο ιδιαίτερο ανάγλυφο -αν θέλετε- της χώρας, αλλά ως προς τις πολιτικές που μέχρι σήμερα έχουν εφαρμοστεί για την επίλυση, καμμία δεν ήταν αποτελεσματική. Ορισμένες είναι και εντελώς αποσπασματικές. Παραδείγματος χάριν η πιο πρόσφατη από την Κυβέρνησή σας είναι το ότι προσπαθείτε να αποθαρρύνετε τους συνταξιούχους με τον «νόμο Κατρούγκαλου», αν έχουν γεωργικό εισόδημα και σύνταξη να τους μειώνεται η σύνταξη κατά 60%, και αυτό το παραπέμπετε μετά το 2025. Όμως είναι εντελώς αποσπασματικό και σε καμία βάση επίλυσης αυτού του χρόνιου διαρθρωτικού προβλήματος.

Και για να γίνω πιο συγκεκριμένος: Αν έχουμε σε ένα χωριό που έχει δέκα χιλιάδες στρέμματα εκατόν πενήντα που δηλώνουν ΟΣΔΕ, εμφανίζονται ως γεωργοί και είναι ιδιοκτήτες γεωργικής γης, η συντριπτική πλειοψηφία αυτών δεν είναι βιώσιμοι με βάση όρους αγοράς και προσπαθούν τσαλαβουτώντας σε καμιά ψευτοεπιδότηση, σε καμιά λαθραία δήλωση και σε οτιδήποτε άλλο να βγάλουν τη μύτη πάνω από το νερό.

Αυτό, λοιπόν, καμία Κυβέρνηση δεν έλαβε μέτρα να το λύσει αποφασιστικά, γιατί αφορά την ιδιοκτησία της γης, που είναι μια παράμετρος, ή -αν θέλετε- και ένα μοντέλο οργάνωσης όλων αυτών των μικροϊδιοκτητών σε μεγαλύτερες ομάδες παραγωγών αλλά με κίνητρα ή με αντικίνητρα –αν θέλετε- ώστε να πιέζονται τρόπον τινά για το δικό τους καλό να μειώσουν το λειτουργικό κόστος, που βασίζεται πάνω στη γεωργική γη. Αυτό, λοιπόν, επειδή αναφέρεται στο έδαφος, που είναι ένας βασικός συντελεστής παραγωγής μαζί με το κεφάλαιο και την εργασία, δεν το έχει πιάσει καμία Κυβέρνηση μέχρι σήμερα.

Το ερώτημα, λοιπόν, είναι: Τώρα που θα έρθει ο Πρωθυπουργός πάνω στη Δυτική Μακεδονία, στην Κοζάνη, έχει να πει κάτι στο κομμάτι αυτό για την αναδιάρθρωση, την ανασυγκρότηση στον γεωργικό τομέα που να πιάνει τον ταύρο από τα κέρατα, να βάζει τον θεμέλιο λίθο πάνω, στον οποίο θα χτιστεί το μοντέλο της γεωργίας;

Ποιο είναι, λοιπόν, το μοντέλο που οραματίζεστε, κύριε Υπουργέ, τα επόμενα πέντε, δέκα χρόνια; Ποιο είναι το μοντέλο του γεωργού, που θέλετε εσείς να δημιουργήσετε, με τις όποιες πολιτικές, αν εφαρμόζονται μέχρι σήμερα, που δυστυχώς μέχρι σήμερα -το ζείτε και εσείς- ο κόσμος εκφράζει αρνητικά σχόλια για τις ήδη μέχρι σήμερα ασκηθείσες πολιτικές, πολύ δε περισσότερο με την έλλειψη πολιτικής πάνω στο κομμάτι της γεωργικής γης, της εγγείου διαρθρώσεως, πέραν των εγγειοβελτιωτικών έργων που είπατε, τα οποία είναι μέρος της εγγείου διαρθρώσεως; Για να γίνουν οι έγγειες βελτιώσεις, πρέπει να γίνει, παραδείγματος χάρη, αναδασμός. Και εκεί δεν έχει γίνει σχεδόν τίποτα όλα αυτά τα χρόνια.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Πραγματικά, σας είπα και στη δευτερολογία ότι θα απαντήσω στην ουσία της ερώτησης. Ήμουν υποχρεωμένος να απαντήσω σε κάποια τεχνικά θέματα σε εγγειοβελτιωτικά έργα και δράττομαι της ευκαιρίας να πω διότι πραγματικά η ερώτησή σας αγγίζει την ουσία του προβλήματος, γνωρίζετε τα θέματα. Είστε άξιος συγχαρητηρίων για τη στάση σας, για τη φέτα, για τους κτηνοτρόφους.

**ΓΕΩΡΓΙΟΣ ΚΑΣΑΠΙΔΗΣ:** Και σε εσάς προσωπικά.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Δράττομαι της ευκαιρίας από μια σειρά στην ερώτησή σας, που αναφέρει -αν θυμάμαι- χαρακτηριστικά, ότι δυστυχώς στην πατρίδα μας μέχρι σήμερα δεν εφαρμόστηκαν οι κατάλληλες πολιτικές προς επίλυση του προβλήματος που προαναφέρθηκε.

Κύριε Κασαπίδη, όπως και πολλοί συμπολίτες μας, έτσι και αγρότες, όλα αυτά τα χρόνια ζούσαν την εικονική πραγματικότητα. Να σας το πω έτσι απλά. Είστε γεωπόνος, είμαι δικηγόρος. Μπορούμε να είμαστε και αγρότες. Όμως, οι αγρότες δεν μπορούν να είναι ούτε δικηγόροι, ούτε γεωπόνοι.

Πρέπει: Πρώτον, αυτό το επάγγελμα να πιστοποιηθεί και να κατοχυρωθεί. Αυτός που ασχολείται με τη γη να ασχολείται πραγματικά με τη γη. Από τους εκατό, οι ογδόντα αντιμετωπίζουν την ελληνική γεωργία ως δεύτερο, τρίτο, τέταρτο, πέμπτο εισόδημα και καλά κάνουν.

Όμως, από εκεί και πέρα για να είμαστε ανταγωνιστικοί -αναφέρατε τη συλλογιστική της Γαλλίας- πρέπει αυτό το επάγγελμα να το προστατεύσουμε, να το πιστοποιήσουμε. Συνεπώς, ο ορισμός του κατ’ επάγγελμα αγρότη πρέπει να αποτελέσει αντικείμενο δημόσιου διαλόγου με τους ίδιους τους αγρότες και να στηριχθεί. Ήδη με τον ν.4347/2016 υπάρχουν κάποια φορολογικά κίνητρα για τον κατ’ επάγγελμα αγρότη.

Δεύτερον, η θέση μας για τη νέα ΚΑΠ. Ποια θα είναι η θέση μας; Ήδη το Υπουργείο Αγροτικής Ανάπτυξης πριν δύο μήνες κάλεσε τους αγρότες σε δημόσιο διάλογο για να συνδιαμορφώσουμε την πρόταση για την νέα Κοινή Αγροτική Πολιτική. Να συνδεθεί με την παραγωγή ή όχι; Διότι ως Υπουργείο Αγροτικής Ανάπτυξης πιστεύουμε ότι δεν είναι μόνο η διαχείριση των καθημερινών προβλημάτων της ελληνικής γεωργίας. Πρέπει και να είναι η θέσπιση στόχων που έχουν να κάνουν με την παραγωγική ανασυγκρότηση. Πρέπει επιτέλους να πούμε στους αγρότες την αλήθεια: όχι στις ψεύτικες επιδοτήσεις, όπως αναφέρατε, όχι στα πρόχειρα πράγματα. Νέο μοντέλο αγρότη, αγρότη επιχειρηματία. Νέο μοντέλο συνεργατισμού με ομάδες παραγωγών.

Είπατε ότι το συνεταιριστικό κίνημα δεν πήγε και τόσο καλά. Εγώ θα έλεγα ότι πήγε χάλια.

Συνεπώς, πρέπει οι ίδιοι οι αγρότες μαζί με τα πολιτικά κόμματα να συνδιαμορφώσουμε τον ορισμό του αγρότη, γιατί μόνο έτσι μπορεί να είναι ανταγωνιστικό αυτό το επάγγελμα.

Αναφέρατε φορολογικό-ασφαλιστικό. Κύριε Κασαπίδη, πιστεύω ότι ο κατ’ επάγγελμα αγρότης πρέπει -και θα επιμένω σε αυτό, γιατί είναι κάποιοι οι οποίοι διαφωνούν και αναλαμβάνω το κόστος αυτού που λέω- να προστατευθεί, πρέπει να προηγηθεί. Πρέπει αυτό το επάγγελμα επιτέλους να πιστοποιηθεί, να γνωρίζουμε.

Όπως είπατε πολύ σωστά στην ερώτηση, στη Γαλλία αυτοί που αποχωρούν από τη γεωργία και δεν τα νοικιάζουν ή δεν τα εξαγοράζουν με οποιονδήποτε άλλον τρόπο δεν υπάρχει λόγος να τα κατέχουν. Συνεπώς, μόνο έτσι μπορούμε να έρθουμε στο νέο μοντέλο παραγωγικής ανασυγκρότησης με τον αγρότη πιστοποιημένο και με τον αγρότη, επαναλαμβάνω, εκπαιδευμένο.

Ποτέ μέχρι σήμερα δεν εκπαιδεύτηκε ο αγρότης και αυτό είναι ευθύνη –δεν ανοίγω αυτήν τη στιγμή μικροκομματικό θέμα- όλων των κυβερνήσεων μέχρι τώρα. Ποτέ δεν είπε κανείς στους αγρότες πώς και με ποιον τρόπο να εκπαιδευτούν. Το να παράγεις κάτι δεν είναι το ζητούμενο, αλλά το να παράγεις σωστό και πιστοποιημένο προϊόν. Και πώς θα το παράγεις; Μόνο με την εκπαίδευση του αγρότη ως επαγγελματία.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με την πέμπτη με αριθμό 1115/29-6-2017 επίκαιρη ερώτηση δεύτερου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ – ΔΗΜΑΡ κ. Οδυσσέα Κωνσταντινόπουλουπρος τον Υπουργό Αγροτικής Ανάπτυξης και Τροφίμων,με θέμα: «Σοβαρή απειλή για τις καλλιέργειες της Αρκαδίας η σφήκα της καστανιάς».

Τον λόγο έχει ο κ. Κωνσταντινόπουλος.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, περίμενα να είναι ο Υπουργός εδώ σήμερα, γιατί πριν δέκα-δεκαπέντε ημέρες είχαμε μιλήσει για τα θέματα που αφορούσαν την Αρκαδία και τις καταστροφές. Τότε είχε υποσχεθεί ότι εντός δέκα ημερών θα πάνε οι ελεγκτές του ΕΛΓΑ. Ελπίζω να του μεταφέρετε ότι δεν έχουν πάει ακόμα οι ελεγκτές του ΕΛΓΑ.

Αλλά ας πάμε τώρα στο θέμα μας, γιατί νομίζω και εσείς έχετε εμπλακεί κάποια στιγμή με τη σφήκα και με όλη αυτήν τη διαδικασία. Να πούμε δυο πράγματα. Δεν απειλεί μόνο την Αρκαδία η σφήκα της καστανιάς, αλλά απειλεί όλη την Ελλάδα. Είναι ένα θέμα που ξεκίνησε το 2014 στην Πιερία. Και μάλιστα, θα μου επιτρέψετε, γιατί είναι σημαντικό να δούμε την αντιμετώπισή του; Γιατί τα τελευταία χρόνια η άνοδος των εξαγωγών και της παραγωγής του κάστανου έχει αυξηθεί και σήμερα υπερβαίνει τους δεκαοκτώ χιλιάδες τόνους.

Μέχρι σήμερα, και μάλιστα νομίζω σε εσάς δεσμεύτηκε ο κ. Τσιρώνης, -τότε δεν ήσασταν Υπουργός, με επιστολή του, που είχατε κάνει- ότι θα μπορέσει -γιατί είναι η μόνη αντιμετώπιση, δεν υπάρχει κάποιο χημικό φυτοφάρμακο- να βρεθεί και να δημιουργηθεί το παράσιτο. Και είχε δεσμευτεί σε εσάς ο κ. Τσιρώνης ότι θα δώσει άμεσα 1,4 εκατομμύρια. Διαβάζω εδώ στις 8-6-2017, αν δεν κάνω λάθος, «Δεσμεύτηκε στον κ. Βασίλη Κόκκαλη» -εσάς εννοεί- «που αξιολόγησε ως πολύ σημαντική την καστανοκαλλιέργεια, ότι η σχετική υπουργική απόφαση θα εκδοθεί τις επόμενες εβδομάδες». Είναι το άρθρο 24, θα το καταθέσω για τα Πρακτικά. Στο μεταξύ, οι επαφές με τον «ΕΛΓΟ-ΔΗΜΗΤΡΑ» και οτιδήποτε άλλο.

Θέλω να σας ρωτήσω σε πρώτη φάση, κύριε Υπουργέ, μέχρι σήμερα πού βρισκόμαστε; Έχει βγει αυτή η απόφαση; Τι έχει κάνει το Υπουργείο γι’ αυτό το θέμα, που και εσείς στείλατε επιστολή στον κύριο Υπουργό –εσείς μάλλον ήσασταν Βουλευτής ακόμα. Πού ακριβώς βρισκόμαστε σε αυτήν τη διαδικασία για ένα θέμα που δεν είναι μόνο της Αρκαδίας, αλλά είναι όλης της Ελλάδας;

Σας ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κύριος Υπουργός.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Κύριε Βουλευτά, θα σας πω τι έχει κάνει το Υπουργείο. Κατ’ αρχάς, η σφήκα της καστανιάς εμφανίστηκε το 2014. Παρ’ όλο που δεν είναι θέμα γεωπονικό, θεωρείται εξαιρετικά σοβαρός εχθρός αυτό το έντομο και οδηγεί στη δραματική μείωση της παραγωγής του καστάνου. Είναι εξαιρετικά δύσκολη η αντιμετώπισή του λόγω της βιολογίας του εντόμου. Δυστυχώς, δεν υπήρχαν το 2014 συγκεκριμένα φυτοπροστατευτικά προϊόντα. Από τον Κανονισμό του ΕΛΓΑ δεν προκύπτει η αποζημίωση για τη ζημιά στη σφήκα της καστανιάς, διότι προβλέπει πλημμύρες, καύσωνες κλπ.. Ευθέως δεν προκύπτει. Δυστυχώς, δεν προκύπτει ούτε και από τα γνωστά ΠΣΕΑ, από το πρόγραμμα οικονομικών ενισχύσεων.

Τι έχει κάνει το Υπουργείο; Και δεν αναφέρεστε στην απόφαση, αλλά στη χρηματοδότηση για την καταπολέμηση της σφήκας της καστανιάς. Συνέταξε άμεσα πρόταση-μελέτη για την αντιμετώπιση, με τίτλο «Βιολογική καταπολέμηση της σφήκας της καστανιάς». Ειρήσθω εν παρόδω ότι εντοπίστηκε για πρώτη φορά το συγκεκριμένο έντομο στον Νομό Πιερίας και μετά εξαπλώθηκε και σε άλλους νομούς, μεταξύ των οποίων και η Αρκαδία. Ήδη, στις 23-6-2017, έχει υπογραφεί η πρόταση, η οποία είναι και περιβαλλοντικά φιλική, διότι δεν χρησιμοποιεί χημικά σκευάσματα, υποβλήθηκε για χρηματοδότηση στο πράσινο ταμείο του ΥΠΕΚΑ και εγκρίθηκε στις 23-6-2017. Είναι στη διάθεσή σας. Το καταθέτω στα Πρακτικά. Τα υπόλοιπα θα τα πω στη δευτερολογία μου.

Ευχαριστώ.

(Στο σημείο αυτό ο Υφυπουργός Αγροτικής Ανάπτυξης και Τροφίμων κ. Βασίλειος Κόκκαλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κύριε Κωνσταντινόπουλε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Υπουργέ, μου λέτε ότι εγκρίθηκε αυτή η διαδικασία. Νομίζω ότι εκταμιεύτηκαν αυτά τα χρήματα για να γίνει η παρασκευή του αντιπαρασίτου, αν καταλαβαίνω καλά. Αυτά είναι τα λεφτά τα οποία βρήκατε. Παράλληλα, σε εμάς έγινε μια εκδήλωση –και δεν ξέρω αν έχετε επαφή με τις περιφέρειες, γιατί νομίζω ότι πρέπει να συνεργαστείτε- όπου σε εμάς ο Περιφερειάρχης πριν λίγο καιρό, στις 17 Ιουνίου 2017, ανακοινώνει ότι το κόστος αντιμετώπισης της σφήκας της καστανιάς θα το αναλάβει η Περιφέρεια Πελοποννήσου, ώστε να αποφύγουμε τις χρονοβόρες γραφειοκρατικές διαδικασίες. Δεν ξέρω αν βρίσκεστε σε συνεργασία, αλλά εγώ θέλω να μου πείτε εσείς, γιατί εδώ μας ακούν οι άνθρωποι και θα πρέπει να δούμε τι γίνεται. Λέτε ότι εγκρίθηκε στις 23-6-2017 το πρόγραμμα. Δεν ξέρω πόσα χρήματα είναι, θα ήθελα να μας το πείτε και τι κατανομή έχετε κάνει ανά την Ελλάδα σε αυτήν τη διαδικασία. Πότε θα ενεργοποιηθεί; Αυτό είναι το βασικό ζήτημα. Αφού εγκρίθηκαν τα χρήματα, πότε θα ενεργοποιηθεί όλη αυτή η διαδικασία, για να μπορέσουν να αντιμετωπίσουν οι άνθρωποι το μεγάλο αυτό πρόβλημα; Φοβάμαι ότι φέτος έχασαν τις καλλιέργειές τους, έχασαν την παραγωγή τους, για να είμαστε ειλικρινείς, και τώρα πάμε για την επόμενη χρονιά. Τουλάχιστον, μπορείτε να μας δώσετε ένα χρονοδιάγραμμα για το πότε αυτή η διαδικασία που εσείς έχετε πει ως Υπουργείο θα αρχίσει να υλοποιείται για να μπορέσει να αντιμετωπίσει το πρόβλημα;

Σας το λέω αυτό, γιατί το κάστανο αφορά τις εξαγωγές, αφορά τον πρωτογενή τομέα κλπ.. Να σας πω απλώς ότι το 2012 το κάστανο είχε τιμή 1,5 ευρώ και σήμερα έχει διπλασιαστεί, έχει φτάσει στα 3,80 ευρώ. Άρα σημαίνει ότι οι άνθρωποι αυτοί μπορούσαν ως πρωτογενής τομέας να αντιμετωπίσουν όλες τις δυσκολίες και μάλιστα ένα πολύ μεγάλο μέρος των εξαγωγών γίνονταν σε χώρες όπως είναι η Ιταλία και έδιναν πολλαπλά οφέλη στη χώρα.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Από τα έγγραφα τα οποία σας προσκομίζω αποδεικνύεται η σπουδή των υπηρεσιών του Υπουργείου Αγροτικής Ανάπτυξης και η επισταμένη φροντίδα προς το Υπουργείο Περιβάλλοντος. Οι υπηρεσίες αναφέρουν: «Παρακαλώ όπως το συντομότερο δυνατόν δεσμευτείτε για την έγκριση του συγκεκριμένου προγράμματος». Υπενθυμίζω ότι η σφήκα της καστανιάς εμφανίστηκε το 2014 και από τα έγγραφα του 2016 φαίνεται η πίεση των υπηρεσιών του Υπουργείου Αγροτικής Ανάπτυξης προς το Υπουργείο Περιβάλλοντος, προκειμένου να εγκριθεί. Εγκρίθηκε η χρηματοδότηση στις 23-6-2017, πριν από δέκα ημέρες.

Σε αυτή τη χρηματοδότηση, κύριε Κωσταντινόπουλε, περιλαμβάνονται έξι νομοί. Η Πιερία, η Χαλκιδική, η Δράμα, η Θεσσαλονίκη, η Φθιώτιδα και η Ευρυτανία. Δυστυχώς το έντομο εντοπίστηκε τουλάχιστον σε άλλους τέσσερις νομούς, Αρκαδία, Κοζάνη, Καβάλα, Εύβοια. Για τον λόγο αυτό συνετάγη συμπληρωματική πρόταση που περιλαμβάνει ολόκληρη την Ελλάδα, ώστε να αντιμετωπιστεί έγκαιρα και αποτελεσματικά η εξάπλωση της σφήκας της καστανιάς.

Συγκεκριμένα, η Διεύθυνση Προστασίας Φυτικής Παραγωγής σε συνεργασία με το Μπενάκειο επεξεργάζεται ήδη τεχνικό δελτίο για την κατάρτιση προγράμματος καταπολέμησης του εντόμου, με εφαρμογή από την επόμενη καλλιεργητική περίοδο στις καστανιές της Αρκαδίας, της Εύβοιας, της Καβάλας και της Λάρισας. Το εν λόγω πρόγραμμα θα χρηματοδοτηθεί από το ταμείο γεωργίας και κτηνοτροφίας.

Συνεπώς, το 2014 εμφανίζεται το έντομο σφήκα της Καστανιάς. Έχουμε το 2016 μια συνεχόμενη αλληλογραφία σε όλη την Ελλάδα από το Υπουργείο Αγροτικής Ανάπτυξης προς το Υπουργείο Περιβάλλοντος. Ενεκρίθη, κατ’ αρχάς, σε έξι νομούς και συνεχίζεται και στην υπόλοιπη Ελλάδα για την επόμενη καλλιεργητική περίοδο.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Θα συζητηθεί τώρα η δωδέκατη με αριθμό 1106/27-6-2017 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Αγροτικής Ανάπτυξης και Τροφίμων, σχετικά με τις καθυστερήσεις του προγράμματος οργανωμένης δακοκτονίας στην Περιφέρεια Κρήτης.

Ο κ. Συντυχάκης έχει τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, παρά τις όποιες καθησυχαστικές δηλώσεις της Κυβέρνησης και της Περιφέρειας Κρήτης ότι το πρόγραμμα δακοκτονίας εξελίσσεται κανονικά, η πραγματικότητα είναι εντελώς διαφορετική.

Οι αγρότες είναι ανήσυχοι, δεν τους ικανοποιούν αυτές οι καθησυχαστικές δηλώσεις, ο δάκος είναι σε έξαρση μετά τον καύσωνα, λόγω και της απότομης πτώσης της θερμοκρασίας.

Λέμε ότι η υπόθεση της δακοκτονίας είναι σοβαρή, διότι λόγω της αναποτελεσματικότητας του προγράμματος δακοκτονίας όλα τα προηγούμενα χρόνια, της υποχρηματοδότησής της, των καθυστερήσεων στην εφαρμογή της και πολλών άλλων παραγόντων, οι ετήσιες απώλειες συνολικά φτάνουν μέχρι και τα 24 εκατομμύρια ευρώ. Παρ’ ότι το πρόγραμμα φέρεται να έχει ξεκινήσει, εντοπίζονται καθυστερήσεις στην ανάληψη των εργολαβιών, στην παγιδοθεσία, στους ψεκασμούς, λόγω της καθυστέρησης της παγιδοθεσίας, στον διαγωνισμό για τα φάρμακα, στην έλλειψη επιστημονικού προσωπικού, στην επόπτευση του προγράμματος.

Το γνωρίζετε ότι έχει μειωθεί δραματικά ο αριθμός των τομεαρχών και των παγιδοθετών. Δεν υπάρχουν άνθρωποι να ελέγξουν παντού τους πληθυσμούς του δάκου και να καθοδηγηθούν και οι παγιδοθέτες, Και με την πρόβλεψη για την τοποθέτηση των τομεαρχών στα τέλη του Ιουλίου με αρχές Αυγούστου, αμφισβητείται σοβαρά η επιστημονικότητα και η εγκυρότητα των ψεκασμών που έχουν μέχρι σήμερα πραγματοποιηθεί. Να σας πω ότι το 2008 πανελλαδικά ασχολούνταν με τη δακοκτονία περίπου δέκα χιλιάδες άτομα. Το 2014 επτακόσια άτομα. Δηλαδή πτώση 93%.

Για δώστε μας τώρα και έναν αριθμό, αν γνωρίζετε, πόσοι ασχολούνται με τη δακοκτονία σήμερα που μιλάμε; Για να δούμε πόσο αισιόδοξα τελικά είναι τα πράγματα που μας λέει η Κυβέρνηση.

Σε σχέση με τη χρηματοδότηση του προγράμματος, εδώ η κοροϊδία πάει σύννεφο και σας το λέω γιατί; Ο προϋπολογισμός για τη δακοκτονία στην Κρήτη για τριάντα τέσσερα εκατομμύρια ελαιόδεντρα και μέση ετήσια παραγωγή εκατόν είκοσι χιλιάδες τόνους, είναι μόλις 13.600.000 εκατομμύρια για την τριετία 2017-2019, με βάση τη διακήρυξη, με το πρόσχημα ότι οι περιφέρειες φέρουν -μάλιστα αμφιβάλουμε αν τελικά δοθούν αυτά τα λεφτά- και το πρόσχημα ότι υπάρχουν αποθεματικά υλικών ψεκασμού.

Σας ερωτάμε, λοιπόν, κύριε Υπουργέ:

Πρώτον, τι μέτρα θα λάβετε, ώστε να εξασφαλιστεί ενιαία πανελλαδικά, ολοκληρωμένη επιστημονικά άρτια και ασφαλής εφαρμογή του προγράμματος της δακοκτονίας, με ευθύνη του Υπουργείου Αγροτικής Ανάπτυξης;

Δεύτερον, τι μέτρα θα λάβετε για να εξασφαλιστούν τα αναγκαία κονδύλια για τη δακοκτονία και να καταργηθεί η εισφορά του 2%;

Τρίτον, τι μέτρα θα λάβετε για να δοθούν άμεσα από το Υπουργείο Αγροτικής Ανάπτυξης και Τροφίμων για το σύνολο των κύκλων του ψεκασμού με ευθύνη της Περιφέρειας Κρήτης να προχωρήσουν οι ψεκασμοί σε όλες τις περιοχές;

Τέταρτον, τι μέτρα θα λάβετε για να προσληφθεί άμεσα όλο το απαραίτητο προσωπικό μόνιμο και εποχιακό τεχνικό επιστημονικό προσωπικό και, τέλος, τι μέτρα θα λάβετε, για να δοθούν αποζημιώσεις από τον ΕΛΓΑ στο 100% της ζημιάς από τις καταστροφές λόγω προσβολής του καρπού από τον δάκο;

Ευχαριστώ, κύριε Πρόεδρε, για την ανοχή σας.

**ΠΡΟΕΔΡΕΥΩΝ (Γεώργιος Λαμπρούλης):**  Κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Κύριε Συντυχάκη, η δακοκτονία είναι πολύ σημαντικό θέμα που ενδιαφέρει όλη την Ελλάδα, πολλώ δε μάλλον την Κρήτη. Ελπίζω βέβαια του χρόνου να έχει ξεκαθαριστεί –και θα ξεκαθαριστεί- για την επόμενη επίκαιρη ερώτηση, εάν κατατεθεί, ότι δεν είναι αρμόδιο το Υπουργείο Αγροτικής Ανάπτυξης.

Κατ’ αρχάς, θέλω να σας ξεκαθαρίσω ότι με τον ν.3852/2010, τον γνωστό «ΚΑΛΛΙΚΡΑΤΗ», η αρμοδιότητα για την υλοποίηση των προγραμμάτων δακοκτονίας ανήκει στις περιφέρειες. Το Υπουργείο Αγροτικής Ανάπτυξης έχει μόνο την εποπτεία, την παροχή τεχνικών οδηγιών και την αξιολόγηση των αποτελεσμάτων. Πολλώ δε μάλλον, δεν προβλέπεται από καμμία διάταξη, μα από καμία, η εισήγηση κατανομής προϋπολογισμού σε κάθε περιφέρεια.

Έρχομαι τώρα στην Κρήτη. Σ’ αυτό το πλαίσιο οι σχετικές πιστώσεις περιλαμβάνονται στους κεντρικούς αυτοτελείς πόρους και αποδίδονται ετησίως στις περιφέρειες. Οι πιστώσεις φέτος ήταν συνολικού ύψους 19 εκατομμυρίων ευρώ. Στην Κρήτη έχουν διατεθεί 2.153.000 ευρώ για τη δακοκτονία.

Επειδή είπατε ότι ανησυχούν και είναι λογικό να ανησυχούν, σας διαβάζω ότι πρόσφατα επισκέφτηκε την Κρήτη ο Γενικός Γραμματέας του Υπουργείου Αγροτικής Ανάπτυξης ακριβώς για τη δακοκτονία. Σας διαβάζω τις δηλώσεις, όχι του κ. Αντώνογλου, αλλά του περιφερειάρχη Κρήτης: Θεωρώ ότι με αυτή τη συνεργασία ίσως η φετινή χρονιά να είναι η τελευταία που υπάρχουν αυτά τα προβλήματα. Δεν πρέπει να ανησυχεί ο κόσμος, η δακοκτονία θα γίνει κανονικά παρά τα προβλήματα που υπήρξαν και από τον νέο χρόνο ελπίζουμε να επιλυθούν όλα τα θέματα, πάντα με την καλή συνεργασία που έχουμε με το Υπουργείο Αγροτικής Ανάπτυξης.

Εν κατακλείδι, για τη δακοκτονία κατά 90% είναι υπεύθυνη η κάθε περιφέρεια, για τον προϋπολογισμό, για την υλοποίηση του προγράμματος. Παρ’ όλα αυτά, φέτος, για να γίνει έγκαιρα, έχει γίνει ο διαγωνισμός και είναι στο στάδιο του προσυμβατικού ελέγχου στο Ελεγκτικό Συνέδριο, το οποίο είναι ευθύνη του Υπουργείου Αγροτικής Ανάπτυξης.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Υπουργέ.

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, σας θέσαμε κάποια ερωτήματα. Εσείς προτιμήσατε η απάντηση σ’ αυτά τα ερωτήματα και δική σας ευχή να είναι ότι «ξέρετε, φεύγει από το Υπουργείο Αγροτικής Ανάπτυξης και πάει στις περιφέρειες». Το ζήτημα δεν είναι εάν θα φύγει από το ένα Υπουργείο για να πάει σε ένα άλλο Υπουργείο, να πετάξει από την καμπούρα του το Υπουργείο Ανάπτυξης και να το πάει σε ένα άλλο Υπουργείο.

Και για να δούμε ότι το πρόβλημα της δακοκτονίας δεν είναι καινούργιο και δεν μπορεί να περιοριστεί σε μια αλλαγή της ευθύνης, πρέπει να πούμε ότι υπάρχει χρόνια υποχρηματοδότηση από το 2009 μέχρι σήμερα και μάλιστα έχει υποτριπλασιαστεί αυτή η χρηματοδότηση. Επίσης, έχουμε απουσία ενιαίας πανελλαδικά και ολοκληρωμένης επιστημονικά εφαρμογής του προγράμματος δακοκτονίας και έλλειψη φαρμάκων.

Εδώ η Περιφέρεια Κρήτης δανείζεται φάρμακα από άλλες περιφερειακές ενότητες, από την Ηλεία, από την Αττική, από τη Μαγνησία. Η Περιφερειακή Ενότητα Ηρακλείου, που έχει τα περισσότερα ελαιόδενδρα, δανείζεται από το Ρέθυμνο και από τα Χανιά. Όμως, δεν λύνεται το πρόβλημα με εμβαλωματικές παρεμβάσεις.

Είναι, επίσης, το χαράτσι του 2%, που επιβαρύνει κυρίως τους φτωχούς ελαιοπαραγωγούς θα το καταργήσετε; Αποτυπώνει, δυστυχώς, την πρόθεση της δικής σας Κυβέρνησης, όπως και παλαιότερων κυβερνήσεων, να μετατραπεί η δακοκτονία σε ατομική υπόθεση του παραγωγού. Εκεί πάει το πράγμα.

Με πρόσχημα αυτό που είπατε μόλις τώρα, τον εκσυγχρονισμό του τρόπου εφαρμογής της δακοκτονίας -αυτό είπε και ο κ. Αντώνογλου ερχόμενος στην Κρήτη- και επικαλούμενη η Κυβέρνηση τον «ΚΑΛΛΙΚΡΑΤΗ», αυτό που είπατε και εσείς, μέσα από νομοθετική ρύθμιση θα φορτώσει στην ουσία την οργάνωση, τη χρηματοδότηση, την πρόσληψη του προσωπικού, την υλοποίηση του προγράμματος στις περιφέρειες, κρατώντας όπως είπατε εσείς τον εποπτικό ρόλο για τα αποτελέσματα.

Να δούμε κάτι άλλο τώρα. Με δεδομένους τους κεντρικούς αυτοτελείς πόρους να έχουν μειωθεί πάνω από 70% σε περιφέρειες και δήμους, με τη δημοσιονομική ασφυξία, που υπάρχει και που θα κρατήσει στο διηνεκές, απ’ ό,τι φαίνεται, αυτό σημαίνει ότι η υλοποίηση της δακοκτονίας θα συνοδευτεί με ενίσχυση του ανταποδοτικού χαρακτήρα, δηλαδή με αύξηση των εισφορών στους παραγωγούς.

Με λίγα λόγια, το κράτος πετά το μπαλάκι στις περιφέρειες, προκειμένου το ίδιο να απαλλαγεί και αυτή η εξέλιξη βέβαια είναι ό,τι πιο επικίνδυνο για την ελαιοπαραγωγή της χώρας και τους φτωχούς αγρότες, που είναι, εάν θέλετε, και ένας άλλος τρόπος για να εξαναγκαστούν σε εγκατάλειψη.

Πρόκειται, λοιπόν, για επιλογή με την οποία συμφωνούν και οι περιφερειάρχες –να μην ξεχνάμε ότι η συντριπτική πλειοψηφία των περιφερειαρχών είναι Νέα Δημοκρατία και ΠΑΣΟΚ- με το αιτιολογικό «δώστε μας εμάς την ευθύνη, για να σταματήσουν οι γραφειοκρατικές διαδικασίες, το αθηνοκεντρικό κράτος» και τα γνωστά.

Κρύβει, όμως, τόσο η Κυβέρνηση όσο και οι περιφερειάρχες ότι το κόστος της δακοκτονίας θα το επιβαρυνθούν -και ολοκληρώνω, κύριε Πρόεδρε- οι ίδιοι οι ελαιοπαραγωγοί με την αύξηση της εισφοράς του 2% που ισχύει σήμερα.

Μάλιστα, εμφανίζονται ορισμένοι συνεταιρισμοί ως «λαγοί» και της Κυβέρνησης και της Ευρωπαϊκής Ένωσης, οι οποίοι με πρόσχημα τη χρόνια υποχρηματοδότηση ή ότι το 2% δεν αποδίδεται στο κράτος από τα ελαιουργεία, προτείνουν να αυξηθεί η εισφορά μέχρι 4% και 5%, προκειμένου να κρατήσουν την πιστοποίηση του λαδιού ως έξτρα παρθένο, φορτώνοντας το κόστος στους ίδιους τους παραγωγούς.

Εμείς το έχουμε ξεκαθαρίσει αυτό, κύριε Υπουργέ, και σας καλούμε ξανά να απαντήσετε στα συγκεκριμένα ερωτήματα. Θα σταματήσει αυτός ο εμπαιγμός απέναντι στους φτωχούς παραγωγούς για το θέμα της δακοκτονίας; Για το ΚΚΕ η δακοκτονία δεν μπορεί να είναι ατομική υπόθεση του παραγωγού, διότι έχει υψηλό κόστος και καθίσταται έτσι αναποτελεσματική.

Κατά συνέπεια, οι αγρότες δεν πρέπει να αναμένουν πότε η κάθε κυβέρνηση θα τους επιλύσει το πρόβλημα. Χρειάζεται αγωνιστική επαγρύπνηση, γιατί το πρόβλημα της δακοκτονίας έρχεται να προστεθεί σε ένα σύνολο προβλημάτων των φτωχών παραγωγών που υπάρχουν σήμερα, που ουσιαστικά θα τους πετάξει και από τη γη και από την παραγωγή τους.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Κύριε Συντυχάκη, κατ’ αρχάς δεν αποφεύγουμε την απάντηση και δεν πετάμε το μπαλάκι. Το αντίθετο μπορεί να συμβαίνει, όταν δεν προβλέπεται ένα όργανο να είναι αρμόδιο. Τι να σας πούμε; Αφού οι περιφέρειες είναι αρμόδιες για την υλοποίηση της δακοκτονίας. Να μπούμε στα χωράφια των περιφερειών; Ποιος είναι ο εμπαιγμός; Ο εμπαιγμός είναι ότι επαναλαμβάνουμε αυτό που ορίζει ο νόμος; Οι περιφέρειες υλοποιούν τη δακοκτονία. Να το καταλάβετε αυτό, πρώτον.

Δεύτερον, σας διάβασα δήλωση του Περιφερειάρχη της Κρήτης, όχι του κ. Αντώνογλου, ότι ο ψεκασμός θα γίνει κανονικά. Να μην ανησυχεί ο κόσμος. Μικροπροβλήματα πάντα θα υπάρχουν, αλλά η βασική κατεύθυνση υλοποίησης, με τον Καλλικράτη, ανήκει στις περιφέρειες. Πώς να το κάνουμε τώρα;

Το να λέμε ότι εμπαίζουμε, είναι το μόνο εύκολο. Το να λέμε τι ισχύει είναι το δύσκολο. Είναι το Υπουργείο Αγροτικής Ανάπτυξης αρμόδιο για την υλοποίηση του προγράμματος της δακοκτονίας και για το πώς θα γίνει ο ψεκασμός, ναι ή όχι; Να το αντιστρέψουμε και να ρωτήσω εγώ τώρα. Όχι, βέβαια. Ποιος είναι ο εμπαιγμός;

Τρίτον, όσον αφορά την κατάργηση της εισφοράς, χθες ήρθε η απάντηση από τη Διεύθυνση Εφαρμογής Έμμεσης Φορολογίας. Θα σας την προσκομίσω να τη διαβάσετε.

Αναφορικά με το αίτημα για το 2% που αναφέρατε και για την κατάργηση της εισφοράς δακοκτονίας για τους μικροκαλλιεργητές ελαιοπαραγωγούς, σημειώνουμε ότι στο πλαίσιο κάθε διαδικασίας επανεξέτασης των πάσης φύσεως φόρων, τελών, εισφορών κ.λπ., οι όποιες προτεινόμενες αλλαγές εξετάζονται σε συνάρτηση με την ιδιαίτερη ανάγκη για σταθεροποίηση των δημοσιονομικών δεδομένων της χώρας μας, δεδομένης της τρέχουσας δημοσιονομικής συγκυρίας.

Εν κατακλείδι, κύριε Συντυχάκη, ό,τι βαραίνει το Υπουργείο Αγροτικής Ανάπτυξης, αυτό το κάνει μέχρι κεραίας. Η βασική όμως υλοποίηση ανήκει στις περιφέρειες, οι οποίες σε συνεργασία πάντα με το Υπουργείο Αγροτικής Ανάπτυξης υλοποιούν τα προγράμματα δακοκτονίας με πρωταγωνιστή, επαναλαμβάνω, τις περιφέρειες.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κόκκαλη.

Συνεχίζουμε με την πρώτη με αριθμό 1111/27-6-2017 επίκαιρη ερώτηση πρώτου κύκλου της Βουλευτού Πέλλης του Συνασπισμού Ριζοσπαστικής Αριστεράς κ. Θεοδώρας Τζάκρη προς τον Υπουργό Αγροτικής Ανάπτυξης και Τροφίμων, με θέμα: «Εμπορία πυρηνόκαρπων 2017». Θα απαντήσει ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου.

Κυρία Τζάκρη, έχετε τον λόγο.

**ΘΕΟΔΩΡΑ ΤΖΑΚΡΗ:** Ευχαριστώ πολύ, κύριε Πρόεδρε.

Κύριε Υπουργέ, κατά την πρόσφατη επίσκεψή σας στη Βέροια πριν από λίγο καιρό, παραστήκατε αυτοπροσώπως στην υπογραφή του καταστατικού ίδρυσης της διεπαγγελματικής οργάνωσης για τα πυρηνόκαρπα που, όπως και ο ίδιος επισημάνατε, είναι μια κίνηση, μια πρωτοβουλία, που αποβλέπει στην ανάπτυξη της συνεργατικότητας.

Γνωρίζετε πάρα πολύ καλά ότι η περιοχή της Πέλλας, αλλά και η περιοχή της Ημαθίας στηρίζονται στην καλλιέργεια του ροδάκινου. Θα έλεγα μάλιστα ότι έπαιξε –και εξακολουθεί να παίζει- πάρα πολύ σημαντικό ρόλο και για την ανάπτυξη της τοπικής οικονομίας, αλλά και για τη δική μας οικονομία, δεδομένου ότι αποτελεί ένα από τα σημαντικότερα εξαγώγιμα προϊόντα.

Είναι αλήθεια ότι τα τελευταία χρόνια έχουμε ιδιαίτερα προβλήματα στη διάθεση του ροδάκινου. Να πω κατ’ αρχάς, ότι μόνο για το συμπύρηνο ροδάκινο, σε περιόδους υπερπαραγωγής όπως είναι η φετινή χρονιά, αυτό καταλήγει πάντοτε σε μειωμένες τιμές παραγωγής. Θυμάμαι πάρα πολύ λίγες χρονιές κατά το παρελθόν οι παραγωγοί να επωφελούνται κάποιας καλής τιμής. Και αυτό μόνο σε χρονιές, κύριε Υπουργέ, όπου η παραγωγή ήταν σημαντικά μειωμένη.

Να πω ότι αυτό οδήγησε τους παραγωγούς στο να οδηγηθούν σε επιτραπέζιες ποικιλίες ροδάκινου. Η αλήθεια, όμως, είναι ότι ούτε αυτή η κίνηση τους ευνόησε, γιατί από το 2014 που ισχύει το ρωσικό εμπάργκο δημιουργήθηκαν πρόσθετα προβλήματα στη διακίνηση των ποσοτήτων αυτών.

Κύριε Υπουργέ, οι άνθρωποι έκαναν ό,τι μπορούσαν για να στρέψουν τις εξαγωγές επιτραπέζιου ροδάκινου προς άλλες αγορές. Όπως γνωρίζετε, όμως, αυτό δεν μπορεί να συμβεί από τη μια μέρα στην άλλη, πολύ περισσότερο που η αγορά της Ρωσίας μονοπωλούσε –θα έλεγα- τα ελληνικά προϊόντα.

Επίσης, η μειωμένη καταναλωτική δύναμη των ελληνικών νοικοκυριών δεν μπορεί να οδηγήσει σε αύξηση της εγχώριας ζήτησης. Επίσης, δεν βοηθάει φέτος η υπερπαραγωγή, που παρουσιάζεται και σε άλλες χώρες της Ευρωπαϊκής Ένωσης, όπως η Ισπανία και η Ιταλία, με αποτέλεσμα να είναι αντιμέτωποι σήμερα οι παραγωγοί με πάρα πολύ χαμηλές τιμές. Επίσης, αντιμετωπίζουν και φαινόμενα που έχουν σχέση με την εκμετάλλευση, που πάντα ισχύει, από εμπόρους και μεσάζοντες.

Οι ομάδες παραγωγών για ακόμη μια φορά δεν μπόρεσαν να παίξουν τον ρόλο τους. Είναι αλήθεια ότι οι παθογένειες, που υπάρχουν στο συνδικαλιστικό κίνημα οδήγησαν σε μη ορθή λειτουργία και των ομάδων παραγωγών, με αποτέλεσμα αυτός ο θεσμός, που θα μπορούσε ουσιαστικά να βοηθήσει στην προκείμενη περίπτωση, ώστε να στρατευτεί μια μάζα αγροτών επίσης για να συγκεντρωθεί μια κρίσιμη ποσότητα που θα μπορούσε να αποτελέσει έναν κρίσιμο διαπραγματευτικό όγκο, πάλι δεν συνέβη.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Επίσης, εξαιτίας αυτού του λόγου δεν μπορεί να υπάρξει σημαντική απορρόφηση κοινοτικών πόρων για την αναδιάρθρωση των θεμάτων που αντιμετωπίζει η εμπορία του ροδάκινου. Προς την κατεύθυνση αυτή έγινε και σύσκεψη την προηγούμενη εβδομάδα –το ξέρετε κι εσείς πολύ καλά- στο Υπουργείο Αγροτικής Ανάπτυξης και αποφασίστηκαν κάποια έκτακτα μέτρα.

Κύριε Υπουργέ, νομίζω ότι οι πέντε χιλιάδες διακόσιοι πενήντα τόνοι, που υπάρχουν φέτος για τα συμπύρηνα ροδάκινα δεν επαρκούν. Οπωσδήποτε είναι μια μικρή ανάσα. Όμως, θα πρέπει το Υπουργείο να καταβάλλει προσπάθειες, ώστε οι επιπλέον ποσότητες των δύο χιλιάδων τόνων να οδηγηθούν εξολοκλήρου προς το επιτραπέζιο ροδάκινο για να αποσυμφορηθεί η αγορά.

Επίσης, το Υπουργείο θα πρέπει να υποβάλει αίτημα στην Ευρωπαϊκή Επιτροπή, ώστε οι ποσότητες αυτές να αυξηθούν στο μέγιστο δυνατό επίπεδο, ακριβώς για να αποσυμπιεστεί η αγορά, κύριε Υπουργέ, και να μπορέσουν να εξισορροπήσουν λίγο οι τιμές, που αυτή τη στιγμή που μιλάμε σήμερα είναι κάτω από 15 λεπτά το κιλό, όταν το κοστολόγιο είναι 30 λεπτά το κιλό.

Επίσης, θα πρέπει να εξετάσετε και τη δυνατότητα ενεργοποίησης πόρων, όπως είπατε κι εσείς, στη Βέροια με την κατάθεση του φάκελου αυτού. Πρέπει να στοιχειοθετηθεί όσο το δυνατόν καλυτέρα η απώλεια του εισοδήματος των παραγωγών, ώστε να απορροφηθούν κοινοτικοί πόροι. Αν αυτό δεν καταστεί εφικτό, κύριε Υπουργέ, θα πρέπει να πάμε σε ενισχύσεις «de minimis». Στο τέλος της εμπορικής περιόδου είμαι σίγουρη ότι θα υπάρχει σημαντικότατη απώλεια. Και αυτό αποδεικνύεται. Σας είπα ότι το κοστολόγιο στον παραγωγό είναι 30 λεπτά.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Τζάκρη, σας παρακαλώ, ολοκληρώστε.

**ΘΕΟΔΩΡΑ ΤΖΑΚΡΗ:** Θα κλείσω με αυτό, κύριε Πρόεδρε. Με συγχωρείτε!

Θα πρέπει κάποια στιγμή να ενεργοποιήσει το Υπουργείο το υπομέτρο 17.3 του Προγράμματος Αγροτικής Ανάπτυξης, το οποίο δίνει τη δυνατότητα σταθεροποίησης του εισοδήματος των παραγωγών σε χρονιές, όπως η φετινή, που υπάρχει μείωση του εισοδήματος περισσότερο από 30%, σε σχέση με το ετήσιο μέσο εισόδημα του παραγωγού. Προβλέπει τη δημιουργία ταμείου αλληλοβοήθειας, όπως γνωρίζετε πολύ καλύτερα από εμένα. Πραγματικά μπορούν να βρεθούν αντισταθμίσματα για να ενισχυθούν οι παραγωγοί σε αυτήν την έκτακτη κρίση που αντιμετωπίζουν φέτος.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κυρία συνάδελφε, η δική σας αγωνία είναι και δική μας αγωνία. Η διαφορά είναι ότι εμείς πρέπει να προσεγγίζουμε τη δική μας αγωνία και μέσα σε μια πραγματικότητα που διαμορφώνεται.

Η πραγματικότητα είναι ότι την 1η Ιουλίου 2017, δηλαδή πριν τέσσερις ημέρες, ψηφίστηκε ο κανονισμός 2017/1165, σχετικά με τη θέσπιση προσωρινών έκτακτων μέτρων στήριξης στους παραγωγούς ορισμένων φρούτων.

Η τιμή λοιπόν, σύμφωνα με αυτήν την απόφαση που θα λάβουν οι παραγωγοί, είναι 29,6 λεπτά ανά κιλό. Υπάρχει στο παράρτημα του συγκεκριμένου Κανονισμού αναλυτική αναφορά στα προϊόντα και στις τιμές.

Και βεβαίως η τιμή των 37,5 λεπτών που αναφέρετε εσείς ανά κιλό –μακάρι να μπορούσαμε να την πάρουμε- αφορά προγράμματα δωρεάν διανομής φρούτων μετά το 2018. Άρα, λοιπόν, στη σημερινή χρονιά είναι αυτό που συζητάμε σήμερα.

Προβλέπει για τη χώρα μας μέγιστες ποσότητες οπωροκηπευτικών που μπορούν να αποσυρθούν ανά ομάδα προϊόντων: Μήλα και αχλάδια: εξακόσιοι ογδόντα τόνοι, δαμάσκηνα και επιτραπέζια σταφύλια: τέσσερις χιλιάδες εκατόν εξήντα πέντε τόνοι, πορτοκάλια, κλημεντίνες, μανταρίνια κ.λπ. δυο χιλιάδες σαράντα τόνοι και βεβαίως ροδάκινα και νεκταρίνια, αυτά που συζητάμε τώρα και μας αφορούν πέντε χιλιάδες τριακόσιοι πενήντα πέντε τόνοι.

Αυτές οι ποσότητες μπορούν να αυξηθούν -το συζητήσαμε και στη συνάντηση που είχαμε- με άλλους δύο χιλιάδες τόνους με τη δυνατότητα που μας δίνει ο κανονισμός, αλλά βεβαίως υπό την προϋπόθεση ότι δεν θα υπάρξει στα άλλα προϊόντα η ανάλογη απορρόφηση.

Εγώ αυτό που έχω να σας καταθέσω είναι ότι κάνουμε μια μεγάλη προσπάθεια όλοι μαζί να συμβάλλουμε και να μπορέσουμε να απορροφήσουμε αυτές τις ποσότητες και να αναζητήσουμε περισσότερες, αλλά και ταυτόχρονα να υπάρχει ουσιαστικό όφελος σε όλους τους εμπλεκόμενους.

Δεν θέλω να αναφερθώ στο τι γινόταν παλιά με τις συγκεκριμένες διανομές. Εμείς αυτήν την ώρα σε συνεργασία με τους φορείς, με όλους τους εμπλεκόμενους, ετοιμάζουμε ένα θεσμικό πλαίσιο, ένα σχέδιο υπουργικής απόφασης για την εφαρμογή του κανονισμού που σας προανέφερα.

Ταυτόχρονα, δώσαμε εντολή στη Μόνιμη Αντιπροσωπεία, στη ΜΕΑ, στις Βρυξέλλες για να διερευνήσει στο πλαίσιο της Ειδικής Επιτροπής Γεωργίας τη δυνατότητα αύξησης της ποσότητας που δόθηκε για τη χώρα μας, σε σχέση βεβαίως με τα προσωρινά έκτακτα μέτρα στήριξης και για άλλες περιοχές -συγκεκριμένα στη σχετική συζήτηση που είχαμε στη συνάντηση στην οποία αναφερθήκατε εσείς- όπως για την Ισπανία και την Ιταλία.

Αναλάβαμε, λοιπόν, τη σχετική πρωτοβουλία. Όμως, αυτό που μας απάντησαν ήταν ότι έχουν κι αυτοί αυξημένη παραγωγή, αλλά δεν έχουν θέμα τιμής αυτή την ώρα με το ροδάκινο. Στη μεν Ιταλία επειδή αυτή την περίοδο υπάρχει μία αυξημένη θερμοκρασία, η κατανάλωση έχει αυξηθεί. Οι δε Ισπανοί είπαν ότι «Εμάς προς το παρόν δεν μας ενδιαφέρει η συγκεκριμένη περίπτωση».

Όμως από τη δική μας πλευρά, εμείς θα επιμείνουμε και ακόμα κι αν δεν υπάρχει από πλευράς των συγκεκριμένων χωρών στήριξη, θα στοιχειοθετήσουμε ένα, φάκελο και πάλι –το επαναλαμβάνω- σε συνεννόηση με τους φορείς της περιοχής ζητώντας τεκμηριωμένα την έκτακτη επιπλέον ενίσχυση.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Τζάκρη, έχετε τον λόγο για τη δευτερολογία σας.

**ΘΕΟΔΩΡΑ ΤΖΑΚΡΗ:** Σας άκουσα προσεκτικά, κύριε Υπουργέ, σε όλα αυτά που λέγατε. Πραγματικά όταν ο τομέας αντιμετωπίζει διαφορετικά προβλήματα υπάρχουν εργαλεία που δίνονται και στο πλαίσιο του Προγράμματος Αγροτικής Ανάπτυξης και γενικά του κανονισμού που ισχύει για κάθε προϊόν, αλλά και στα πλαίσια των εθνικών δυνατοτήτων. Σίγουρα όλα αυτά τα εργαλεία, οι διεπαγγελματικές ομάδες, οι ομάδες παραγωγών, πολλώ δε μάλλον οι αγροτικοί συνεταιρισμοί, μπορούν να συμβάλλουν καθοριστικά.

Εγώ θα επιμείνω ότι θα πρέπει να ληφθούν έξτρα πρόνοιες. Θα επιμείνω σ’ αυτό που είπα, κύριε Υπουργέ, ότι εξ ολοκλήρου η ποσότητα των επιπλέον δυο χιλιάδων τόνων που προβλέπονται για τη φετινή διαχειριστική περίοδο στα έκτακτα μέτρα του εμπάργκο, θα πρέπει να κατευθυνθούν προς το ροδάκινο, που αυτή τη στιγμή είναι το πρώτο προϊόν που βάλλεται και είναι ευπαθές προϊόν. Δεν είναι όπως άλλα προϊόντα που ενδεχομένως θα μπορούσαν να οδηγηθούν σε άλλες χρήσεις, επειδή μπορούν να παραμείνουν σε ψυγεία για μεγαλύτερο χρονικό διάστημα. Ξέρετε πολύ καλά ότι το ροδάκινο είναι ένα ιδιαίτερα ευπαθές προϊόν και γι’ αυτό θα πρέπει να είναι στην προτεραιότητά σας.

Επιπλέον, θα επιμείνω σε κάτι. Μέχρι τώρα δεν έχουμε εξαντλήσει αυτή τη δυνατότητα και οι υπηρεσίες του Υπουργείου σας θα πρέπει σιγά-σιγά να αρχίσουν να ενεργοποιούν το μέτρο 17.3 του Προγράμματος Αγροτικής Ανάπτυξης, που δίνει, όπως είπα και πριν, τη δυνατότητα σταθεροποίησης του εισοδήματος των παραγωγών σε περίπτωση που υπάρχει απώλεια διαπιστωμένη του εισοδήματος περισσότερο από 30%, που να αποκλίνει από το μέσο ετήσιο αγροτικό εισόδημα.

Προβλέπεται, όπως γνωρίζετε πολύ καλά, η δημιουργία ταμείου αλληλοβοηθείας, όπου πραγματικά μέσα από αυτό μπορεί να δοθούν ως αντιστάθμισμα ενισχύσεις στους παραγωγούς λόγω της έκτακτης κρίσης που βιώνουν. Επίσης, όπως γνωρίζετε πολύ καλύτερα από εμένα, βάσει αυτών των προγραμμάτων θα γίνει και η κατανομή της νέας ΚΑΠ μετά το 2020.

Επομένως, νομίζω κύριε Υπουργέ, ότι υπάρχει πασιφανέστατο έννομο συμφέρον, ότι θα πρέπει αυτό το υπομέτρο να ενεργοποιηθεί από τις υπηρεσίες του Υπουργείου. Ξέρω ότι είναι δύσκολο, γιατί θα πρέπει να γίνουν όλα αυτά που είπατε σε συνεργασία με τους αρμόδιους φορείς, να στοιχειοθετηθούν φάκελοι που αποδεικνύουν σε κάθε περίπτωση την απώλεια τους εισοδήματος.

Είναι, όμως, ένα εργαλείο που αυτή τη στιγμή μπορούμε να ενεργοποιήσουμε για την έκτακτη κρίση που ζούμε στο ροδάκινο εξαιτίας των μειωμένων τιμών που απολαμβάνει ο παραγωγός, αλλά και σε κάθε περίπτωση έκτακτης κρίσης, που δυστυχώς συμβαίνουν πολλές. Προβλήματα στη διακίνηση και στην εμπορία καλώς ή κακώς αντιμετωπίζουν και άλλα προϊόντα σε ολόκληρη την ελληνική επικράτεια. Νομίζω ότι είναι ένα εργαλείο που πραγματικά μπορεί να συμβάλει καθοριστικά.

Επίσης, νομίζω ότι το Υπουργείο πρέπει να παίξει έναν τέτοιο ρόλο εξαιτίας του γεγονότος ότι, όπως είπα και προηγουμένως στην πρωτολογία μου, οι ομάδες παραγωγών δεν μπορούν δυστυχώς να παίξουν τον θεσμικό τους ρόλο, ώστε να ενημερωθούν οι αγρότες για τις δυνατότητες που τους δίνουν όλα αυτά τα εργαλεία που αναφέραμε, είτε των κανονισμών και του Προγράμματος Αγροτικής Ανάπτυξης είτε τα εγχώρια εργαλεία, για να τα αξιοποιήσουν και να απορροφήσουν στην κυριολεξία κοινοτικούς πόρους, ώστε να επιλύσουν τα προβλήματα αναδιάρθρωσης και τα προβλήματα γενικά που υπάρχουν σε όλα τα προϊόντα, στην παρούσα περίπτωση στο επιτραπέζιο ροδάκινο.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Τζάκρη.

Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Πάμε, λοιπόν, εξαντλώντας τις δυνατότητες που μας δίνει ο συγκεκριμένος Κανονισμός. Πάμε να εξαντλήσουμε 100%, θα έλεγα, αυτές τις δυνατότητες. Από κει και πέρα, είπαμε ότι θα στοιχειοθετήσουμε όσο γίνεται καλύτερα έναν συγκεκριμένο φάκελο που θα αποδεικνύει ότι η κατάσταση είναι έκτακτη για να ζητήσουμε το επιπλέον.

Όμως, εγώ θέλω να σας πω ότι για τη ροδακινοκαλλιέργεια δεν είναι μόνο αυτά. Υπάρχουν και άλλα γενικά μέτρα ενίσχυσης, όπως για παράδειγμα, η έννοια «ενίσχυση», το πρασίνισμα, επίσης η εξισωτική, η ενίσχυση για τα βιολογικά και άλλες δράσεις, που θα έλεγα ότι συμπληρώνουν το εισόδημα που υπάρχει από τη συγκεκριμένη καλλιέργεια.

Για το ροδάκινο, επίσης, που προορίζεται για χυμοποίηση αποφασίσαμε τη χορήγηση συνδεδεμένης ενίσχυσης. Άρα λοιπόν, έχουμε ως στόχο να υπάρχει μία βιωσιμότητα τέτοια όχι μόνο της παραγωγικής διαδικασίας, αλλά και της μεταποιητικής διαδικασίας στη συγκεκριμένη περιοχή.

Ο προϋπολογισμός του μέτρου ανέρχεται περίπου στα 3 εκατομμύρια ευρώ ετησίως. Η τιμή ενίσχυσης για το έτος 2015 ανήλθε στα 169 ευρώ ανά εκτάριο, ενώ αντίστοιχα για το 2016, στα 167 ευρώ ανά εκτάριο. Δεν παρουσίασε την απορροφητικότητα που είχαμε ως στόχο. Πιστεύουμε, όμως, ότι θα τα καταφέρουμε τις επόμενες χρονιές, γι’ αυτό και το συγκεκριμένο ποσό έμεινε αμετάβλητο.

Επίσης, υπάρχουν άλλα προγράμματα, όπως το πρόγραμμα προώθησης ιδιαίτερα του ροδάκινου σε τρίτες χώρες. Είναι θα σας έλεγα πάρα πολύ ενισχυτικό σε αυτή την προσπάθεια για να μπούμε στις ξένες αγορές. Επίσης, υλοποιούνται συνολικά δεκαεπτά προγράμματα προώθησης οπωροκηπευτικών στη συγκεκριμένη περιοχή, ιδιαίτερα για τα επιτραπέζια ροδάκινα, που όντως φέτος, από ό,τι φαίνεται, θα έχουν μεγαλύτερο πρόβλημα από ό,τι τα συμπύρηνα.

Επίσης, προχθές έγινε η προκήρυξη του ΚΟΜΦΟΥΖΙΟ, του μέτρου του Προγράμματος Αγροτικής Ανάπτυξης που αφορά τις επιπτώσεις από τα έντομα και μιλάμε για μια ενίσχυση 387 ευρώ ανά εκτάριο.

Δηλαδή, θέλω να σας πω με αυτή την τοποθέτησή μου, ότι γενικά, ο συγκεκριμένος κλάδος αποτελεί για το Υπουργείο Αγροτικής Ανάπτυξης έναν κλάδο, εξαιτίας κυρίως και των εξαγωγικών δυνατοτήτων που έχει, που οφείλουμε να τον στηρίξουμε, διότι η συμβολή του πραγματικά στη μείωση που υπάρχει στο εμπορικό ισοζύγιο αγροτικών προϊόντων είναι πάρα πολύ σημαντική.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με τη συζήτηση της τέταρτης με αριθμό 1109/27-6-2017 επίκαιρης ερώτησης πρώτου κύκλου του Βουλευτή Πέλλας του Λαϊκού Συνδέσμου - Χρυσή Αυγή κ. Ιωάννη Σαχινίδη προς τον Υπουργό Αγροτικής Ανάπτυξης και Τροφίμων, με θέμα: «Χαλαζοπτώσεις στην Περιφερειακή Ενότητα Πέλλας».

Κύριε Σαχινίδη, έχετε τον λόγο.

**ΙΩΑΝΝΗΣ ΣΑΧΙΝΙΔΗΣ:** Ευχαριστώ, κύριε Πρόεδρε.

Κύριε Υπουργέ, γνωρίζετε πάρα πολύ καλά ότι το τελευταίο χρονικό διάστημα –από τα μέσα Απριλίου περίπου- έχουν υποστεί τεράστιες ζημιές οι αγρότες της Περιφερειακής Ενότητας Πέλλας από τον παγετό και τις βροχοπτώσεις και ήρθε και η χαλαζόπτωση να τους αποτελειώσει. Η ζημιά στις καλλιέργειες είναι ολοκληρωτική, ειδικότερα στις δενδροκαλλιέργειες όπου επηρεάζεται η παραγωγή και για την επόμενη χρονιά, όπως πολύ καλά γνωρίζετε, επειδή χτυπιούνται τα «μάτια».

Αυτές οι αλλεπάλληλες θεομηνίες των τελευταίων μηνών, όπως και του προηγούμενου έτους, πραγματικά έχουν φέρει σε απόγνωση τον αγροτικό κόσμο της Πέλλας. Η μη έγκαιρη καταβολή αποζημιώσεων από προηγούμενα έτη, η μεγάλη καθυστέρηση στις καταγραφές των ζημιών, η αναμονή της επιστροφής του φόρου πετρελαίου από το 2015, όπως και η αύξηση των ασφαλιστικών εισφορών στον ενοποιημένο πλέον ΕΦΚΑ, είναι προβλήματα τα οποία προκύπτουν από όλα αυτά που σας ανέφερα.

Επίσης, υπάρχουν και κάποια άλλα προβλήματα που έχουν σχέση με τον κανονισμό του ΕΛΓΑ, στον οποίο αναφερθήκατε προηγουμένως και ο οποίος έχει να ανανεωθεί από το 2008. Προηγουμένως, ο Υφυπουργός κ. Κόκκαλης, απαντώντας σε μια ερώτηση άλλου Βουλευτή είπε ότι δεν προβλέπεται αποζημίωση για τη σφήκα της καστανιάς ούτε από τα ΠΣΕΑ.

Έχω πει ξανά και σε άλλη επίκαιρη ερώτησή μου, κύριε Υπουργέ, ότι από τη στιγμή που κατατίθεται η δήλωση στον ΟΣΔΕ, είτε η ποικιλία, είτε η παραγωγή, θα πρέπει άμεσα να εντάσσεται στο βιβλίο του Κανονισμού του ΕΛΓΑ. Όλα αυτά σε συνάρτηση με τα μέτρα που έχουν ψηφιστεί –αλλά ακόμη δεν έχουν εφαρμοστεί- σε βάρος του αγροτικού εισοδήματος, κύριε Υπουργέ, λειτουργούν αποτρεπτικά από το να δραστηριοποιηθεί κάποιος στον πρωτογενή τομέα παραγωγής.

Ερωτάσθε, λοιπόν, ποια μέτρα έχετε λάβει για την άμεση καταγραφή και εκτίμηση των ζημιών, σε τι βάθος χρόνου υπολογίζετε να τελειώσουν και αν η καταβολή των αποζημιώσεων θα είναι άμεση και θα ανταποκρίνεται στο 100% της ζημιάς.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Όντως υπήρξαν σημαντικές ζημιές από τις βροχοπτώσεις και τις χαλαζοπτώσεις που προξενήθηκαν στην περιοχή το δεύτερο δεκαπενθήμερο του Μαΐου 2017 και στις 14 Ιουνίου 2017. Έχουν διενεργηθεί οι απαραίτητες επισημάνσεις από τις Υπηρεσίες του ΕΛΓΑ. Έγιναν αναγγελίες και υποβλήθηκαν περίπου οκτώ χιλιάδες τριακόσιες δηλώσεις.

Αρχίζει λοιπόν, τώρα το έργο των εξατομικευμένων εκτιμήσεων. Βρίσκεται αυτήν την ώρα σε εξέλιξη. Βεβαίως, μετά την ολοκλήρωση θα υποβληθούν τα σχετικά πορίσματα και θα ακολουθήσει η καταβολή των αποζημιώσεων στους δικαιούχους, οι οποίοι είναι ασφαλιστικά ενήμεροι.

Επιπλέον, για την έγκαιρη ολοκλήρωση της διαδικασίας των εκτιμήσεων, ξέρετε ότι είχαμε –και εξακολουθούμε να έχουμε- ένα πρόβλημα που αφορά τους εκτιμητές του ΕΛΓΑ. Έχουμε ήδη προσλάβει το απαραίτητο εποχικό προσωπικό. Δηλαδή, ήδη έχει στελεχωθεί το κατάστημα της Βέροιας με εποχικό γεωτεχνικό προσωπικό, για να μπορεί να ανταποκριθεί.

Αυτήν την ώρα η συγκεκριμένη διαδικασία διενεργείται με εξήντα οκτώ τακτικούς και εποχικούς γεωτεχνικούς. Μιλάμε για μία περιοχή η οποία έχει υποστεί μεγάλες ζημιές και έχει έντονη ιδιαίτερα τη δενδρώδη καλλιέργεια. Αναμένουμε, δηλαδή, με τη συνδρομή όλων αυτών, γρήγορα να υλοποιηθούν τα συγκεκριμένα πορίσματα. Βεβαίως, όπως αντιλαμβάνεστε, αυτά τα πορίσματα θα ακολουθήσουν μία διαδικασία η οποία θα καταλήξει στον ΟΠΕΚΕΠΕ τον Οκτώβρη. Όταν αυτά ολοκληρωθούν, τότε θα ακολουθήσει η καταβολή των αποζημιώσεων.

Βέβαια, στη δική σας περιοχή υπήρξαν και άλλα προβλήματα από παλαιότερες ζημιές, κυρίως σε κερασοκαλλιέργειες. Θα έλεγα ότι είναι ο χώρος που αυτήν την ώρα συνέπεσαν οι χειρότερες καιρικές συνθήκες, δυστυχώς την ώρα που οι καλλιέργειες βρίσκονταν στην καλύτερη βαθμίδα, θα έλεγα, όσον αφορά την αποδοτικότητά τους. Επίσης, είχαμε και τους παγετούς τον Γενάρη και τον Φλεβάρη του 2017.

Αυτές οι ζημιές που προξενήθηκαν στο φυτικό κεφάλαιο δεν μπορούν να καλυφθούν από την ασφάλιση του ΕΛΓΑ. Γι’ αυτό, λοιπόν, θα μπούμε στη γνωστή στους αγρότες διαδικασία ΠΣΕΑ, δηλαδή στις κρατικές οικονομικές ενισχύσεις. Βεβαίως, αφού συνταχθεί ο σχετικός φάκελος, θα υποβληθεί στην Ευρωπαϊκή Επιτροπή, προκειμένου να υπάρξει και σχετική έγκριση. Η πληρωμή θα γίνει στο πλαίσιο ενός προγραμματισμού που το Υπουργείο Οικονομικών μέσω του Γενικού Λογιστηρίου του Κράτους επιτρέπει, για να πληρώνονται οι συγκεκριμένες ζημιές.

Αυτό που έχω να σας πω είναι ότι για τις ζημιές του 2016 στην Πέλλα και στην Ημαθία καταβλήθηκαν 12 εκατομμύρια ευρώ, ένα μεγάλο μέρος των αποζημιώσεων του 2016. Υπάρχει ένα υπόλοιπο. Ο σχεδιασμός μας είναι όσο γίνεται γρηγορότερα να καταλήξουμε σ’ αυτό που έχουμε ως βασικό στόχο, οι πληρωμές να είναι γύρω στους έξι με επτά μήνες.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Σαχινίδη, έχετε τον λόγο.

**ΙΩΑΝΝΗΣ ΣΑΧΙΝΙΔΗΣ:** Ευχαριστώ, κύριε Πρόεδρε.

Θα παρακαλούσα λίγο την ανοχή σας για κάποιο χρόνο παραπάνω, επειδή αυτά που θα πω στον κύριο Υπουργό είναι πάρα πολύ σοβαρά και ειδικά όταν αφορούν τον πρωτογενή τομέα.

Πράγματι, κύριε Υπουργέ, είχαμε ψηφίσει και εμείς -και το είχαμε στηρίξει- την πρόσληψη εποχικού προσωπικού, γιατί λίγο-πολύ όλοι καταγόμαστε από αγροτικές περιοχές και γνωρίζουμε τις ανάγκες που υπάρχουν.

Εδώ, όμως, η καταγραφή των ζημιών έχει κλείσει μόνο για τα επιτραπέζια ροδάκινα από τη χαλαζόπτωση στην Κρύα Βρύση και δεν έχει αρχίσει καθόλου, κύριε Υπουργέ, για τα βιομηχανικά. Σας μιλάω για την περιοχή από την οποία κατάγομαι, την περιοχή της Κρύας Βρύσης. Δεν έχω πληροφορίες για το τι συμβαίνει στις υπόλοιπες. Θα έχω άμεσα, όμως, ενημέρωση. Δίπλα σ’ έναν πρώην δήμο, στον Δήμο Μεγάλου Αλεξάνδρου στους Γαλατάδες, που θεωρείται ένα χωριό από τους βασικούς πυλώνες παραγωγής ροδάκινων, δεν έχει ξεκινήσει καν. Για τα αμπέλια άρχισε μόλις προχθές. Δεν έχει ξεκινήσει πάλι καθόλου η καταγραφή των ζημιών για βαμβάκια, παντζάρια, καλαμπόκια, κεράσια, μήλα, αχλάδια, βερίκοκα, οπωρολαχανικά.

Οι γεωπόνοι, οι οποίοι έχουν αναλάβει την καταγραφή στην περιοχή και αριθμούν περίπου τους είκοσι, δεν επαρκούν. Πράγματι, γνωρίζουμε ότι έχουν έλθει γεωπόνοι και από άλλες περιοχές, ακόμα και από τη Λάρισα, ακόμα και από άλλους νομούς απομακρυσμένους. Είναι πολύ δύσκολο να καλύψουν μέσα στο χρονικό περιθώριο που αναφερθήκατε την καταγραφή των ζημιών.

Στην ερώτησή μου, λοιπόν, αναφέρω και ρωτώ αν η αποζημίωση, κύριε Υπουργέ -αυτό είναι πάρα πολύ βασικό και θα παρακαλούσα εδώ να δώσετε προσοχή- θα ανταποκρίνεται στο 100% της ζημιάς. Αυτό δεν έχει να κάνει με το ποσοστό που θα πιστοποιήσουν οι γεωπόνοι, αλλά και με το πόσα κιλά θα βάλουν, κύριε Υπουργέ, γιατί με το να πιστοποιήσουν 100% ζημιά σε μια παραγωγή και να βάλουν δέκα κιλά ανά δέντρο, δεν καλύπτονται.

Εδώ ζητάμε το μέγιστο, λοιπόν, που προβλέπεται σε κιλά, διότι οι περισσότεροι παραγωγοί, όπως το πιστοποιήσατε κι εσείς, έχουν πληγεί και από παγετό στις ίδιες παραγωγές.

Ξέρετε και ξέρω, αλλά καλύτερα το γνωρίζουν οι αγρότες που το βιώνουν στο πετσί τους, ότι η καταβολή των αποζημιώσεων για τις φετινές ζημιές από την κακοκαιρία στην καλύτερη των περιπτώσεων θα δοθούν τον Μάρτιο του 2018, κάτι το οποίο μεταφράζεται για τους αγρότες σε καταστροφή.

Εδώ, λοιπόν, καλείστε, κύριε Υπουργέ, να πάρετε γενναίες αποφάσεις, ούτως ώστε να απαλύνετε τον πόνο των αγροτών. Ένα μέρος των επιδοτήσεων, όπως αναφέρθηκα και πριν, καταβάλλεται στα τέλη Δεκεμβρίου. Επιβάλλεται, λοιπόν, το «πάγωμα» όλων των υποχρεώσεων των αγροτών –και αυτό είναι πάρα πολύ βασικό, κύριε Υπουργέ, μου το ζήτησαν πάρα πολλοί αγρότες της περιοχής μου- χωρίς τόκους για όσο χρονικό διάστημα χρειαστεί, τουλάχιστον για οκτώ μήνες, σε δάνεια τραπεζικά, ΕΝΦΙΑ, ΕΦΚΑ, εφορία. Επίσης, να δοθεί εντολή να μη γίνεται διακοπή ρεύματος σε δημόσια αγαθά όπως είναι το ρεύμα, το τηλέφωνο και το νερό, σε συνεννόηση βέβαια με τα συναρμόδια Υπουργεία. Αυτό θα ήταν ένα πολύ γενναίο πρώτο βήμα.

Βάσει, λοιπόν, πορισμάτων -και αυτό θα ήθελα να το πιστοποιήσετε αν ισχύει ή όχι- προβλέπεται να μπορείτε να πάρετε δάνειο για να καλύψετε όσο το δυνατόν πιο γρήγορα ένα μέρος των αποζημιώσεων για την άμεση ανακούφιση των αγροτών.

Επίσης θα πρέπει να δώσετε -κι αυτό είναι ένα πάρα πολύ σοβαρό ζήτημα που έχει προκύψει και εδώ είναι απόλυτα ευθύνη του Υπουργείου σας, κύριε Υπουργέ- μια παράταση στις φορολογικές δηλώσεις των αγροτών.

Για τους λογιστές οι οποίοι καλούνται να κάνουν δήλωση των αγροτών μπαίνοντας στο «taxisnet», το αρχείο φορολογουμένων «κατ’ επάγγελμα αγρότες» από το Υπουργείο Αγροτικής Ανάπτυξης, το οποίο είχατε αποστείλει στην Ανεξάρτητη Αρχή Δημοσίων Εσόδων, ήταν λανθασμένο. Ο κωδικός 37 ή 38 στον πίνακα 2 του Ε1 δεν έχει προσυμπληρωθεί από τις υπηρεσίες της Ανεξάρτητης Αρχής Δημοσίων Εσόδων, ώστε να μπορεί να κατοχυρώσει ο αγρότης το «κατά κύριο επάγγελμα αγρότης» και να έχει την έκπτωση που δικαιούται στον φόρο, τα 1.900 έως 2.100 ευρώ. Οι λογιστές δεν μπορούν να το συμπληρώσουν, διότι το σύστημα «taxisnet», όπως γνωρίζετε, δεν τους το επιτρέπει. Από την πρώτη δοκιμαστική εκκαθάριση προκύπτει καταβολή μεγάλων δόσεων για τους αγρότες.

Πριν από λίγες μέρες, στην προσπάθειά του το Υπουργείο σας να διορθώσει αυτήν την κατάσταση, ανέβασε καινούργια αρχεία και το αποτέλεσμα ήταν να δημιουργηθεί χάος, κύριε Υπουργέ, διότι όσο ήταν ανοικτοί οι κωδικοί 37 και 38, έβλεπαν ότι δεν ήταν τσεκαρισμένοι και αυτό είχε ως αποτέλεσμα όσοι πληρούσαν τα κριτήρια να μην περιλαμβάνονται σε αυτά τα αρχεία «taxisnet», οπότε δεν αναγνωρίζονται και χάνουν την έκπτωση φόρου.

Όλα αυτά σε συνδυασμό με την αύξηση των φορολογικών συντελεστών από 13% σε 22% έως και 45%, κύριε Υπουργέ, και με την αύξηση συντελεστή προκαταβολής φόρου από το 75% στο 100%, είναι καταστροφή για τους αγρότες.

Κλείνοντας θα πω ότι είναι επιτακτική, κύριε Υπουργέ, η ανάγκη δημιουργίας ενός γραφείου ΕΛΓΑ στον Νομό Πέλλας, γιατί το γραφείο ΕΛΓΑ Βεροίας, στο οποίο αναφερθήκατε, είναι για να καλύπτει τρεις νομούς, τους Νομούς Ημαθίας, Πέλλας και Πιερίας. Γνωρίζετε πάρα πολύ καλά ότι σε περιπτώσεις όπως αυτές που είδαμε, είναι αδύνατο να καλυφθούν οι ανάγκες καταγραφής, ούτως ώστε να μπορούν να αποδοθούν πιο γρήγορα οι ζημιές.

Επίσης –τελειώνω με αυτό, κύριε Πρόεδρε και ευχαριστώ για την ανοχή σας- θα πρέπει να μας πείτε για ποιον λόγο στις τελευταίες χαλαζοπτώσεις δεν έγιναν οι πτήσεις από το Κέντρο Μετεωρολογικών Εφαρμογών, το ΚΕΜΕ. Όπως έχω πει και σε άλλη επίκαιρη ερώτησή μου, είναι το τρίτο καλύτερο σε προβλέψεις στον κόσμο. Γιατί δεν σηκώθηκαν; Ήταν οικονομικά δυσβάσταχτο το να σηκωθούν και να ραντίσουν, ούτως ώστε να γίνουν οι ψεκασμοί;

Εδώ οι δικές μου πληροφορίες, κύριε Υπουργέ, μου λένε ότι δεν έγινε για αυτόν τον λόγο. Το τριήμερο των χαλαζοπτώσεων στον Νομό Πέλλας συνέπεσε με την επίσκεψη του Νετανιάχου στη Θεσσαλονίκη και πέραν των επιβατικών σκαφών, υπήρχε απαγορευτικό πτήσης και δεν σηκώθηκαν τα αεροπλάνα, διότι επισκέφθηκε την Ελλάδα ο Νετανιάχου.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Θέσατε τόσα πολλά θέματα που τελικά φθάσαμε και στον Νετανιάχου.

**ΙΩΑΝΝΗΣ ΣΑΧΙΝΙΔΗΣ:** Έχει άμεση σχέση.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Εγώ αυτό που θα κάνω είναι να ζητήσω να με πληροφορήσουν για ποιους λόγους δεν πέταξαν. Από εκεί και πέρα, δεν μπαίνω σε διαφορετικά σενάρια.

Εκείνο που θέλω να σας πω είναι το εξής: Μιλάμε για μια δυτική Μακεδονία στην οποία αυτήν την περίοδο δεν υπάρχει είδος ζημιάς από καιρικές συνθήκες που να μην το έχει βιώσει.

Άρα, λοιπόν, βρισκόμαστε σε μια ώρα όπου έχουμε πάρει προσωπικό από άλλες περιοχές σε μια προσπάθεια να εκτιμήσουμε τις ζημιές και κυρίως ξεκινώντας από αυτές τις καλλιέργειες που τελειώνουν γρήγορα. Παραδείγματος χάριν, δεν μπορείς να αφήσεις τις κερασοκαλλιέργειες να περιμένουν, ενώ οι υπόλοιπες, το επιτραπέζιο ροδάκινο, για παράδειγμα, μπορούσε να περιμένει λίγο περισσότερο.

Το λέω αυτό για να μπορέσουμε να δούμε την εικόνα μιας γενικής καταστροφής σε μια περιοχή όπου εμείς με τις λίγες δυνάμεις που διαθέτουμε, προσλαμβάνοντας και έκτακτο προσωπικό και στέλνοντας προσωπικό από άλλες περιοχές –και έχουμε αυτές τις περιοχές να διαμαρτύρονται και να λένε «γιατί μας παίρνετε τους δικούς μας και τους πηγαίνετε σε άλλες περιοχές;»- προσπαθούμε να ανταποκριθούμε στις ανάγκες που υπάρχουν.

Αναφερθήκατε γενικά σε ανάγκες των αγροτών οι οποίες έχουν σχέση με φορολογικές τους και άλλες υποχρεώσεις. Να ξεκαθαρίσουμε ένα πράγμα: Κατ’ αρχάς, δεν είναι δική μας αρμοδιότητα. Όμως, έπρεπε, εφ’ όσον στοιχειοθετήσουν τις σχετικές ανάγκες, να υποβάλουν αντίστοιχο αίτημα, αφού η τοπική αυτοδιοίκηση, σε συνεννόηση με την περιφερειακή αυτοδιοίκηση, χαρακτηρίσει την περιοχή ως περιοχή που έχει πληγεί από έκτακτες συνθήκες -δηλαδή να κηρυχθεί σε κατάσταση έκτακτης ανάγκης- και μετά από αυτήν τη διαδικασία να απευθυνθούν στο Υπουργείο Οικονομικών, τεκμηριώνοντας το αίτημά τους. Σε ανάλογες περιπτώσεις που έχουν συμβεί αυτά σε άλλες περιοχές, έχουν ληφθεί αυτές οι αποφάσεις.

Από εκεί και πέρα, θίξατε και άλλα ζητήματα. Για παράδειγμα, αναφερθήκατε στο πρόβλημα που υπήρξε με το φορολογικό. Δεν είναι δική μας ευθύνη. Δεν θέλω να μεταφέρω αλλού τις υποχρεώσεις, αλλά από τον ΟΓΑ έφυγε η σχετική κατάσταση που δημιούργησε το πρόβλημα. Ήρθαμε σε επαφή με τη Γενική Γραμματεία Εσόδων, προσπαθώντας να το διορθώσουμε και όντως διορθώθηκε το συγκεκριμένο πρόβλημα.

Άρα προσπαθούμε όσο το δυνατόν να υπηρετήσουμε τον χώρο.

Αναφερθήκατε στην ανάγκη να δημιουργηθεί ένα νέο γραφείο ΕΛΓΑ. Με το μόνιμο προσωπικό που έχουμε τώρα δεν μπορούμε να ανταποκριθούμε στη λειτουργία των υπαρχόντων γραφείων και δεν έχουμε τη δυνατότητα να κάνουμε προσλήψεις. Καταλαβαίνετε, λοιπόν, πόσο δύσκολη είναι η διαδικασία για εμάς.

Υπάρχουν και άλλα προβλήματα. Με τους εκτιμητές έχουμε μία εκκρεμότητα ακόμα που έχει σχέση με τη χιλιομετρική τους αποζημίωση. Δεν μπορούμε, αν και κάνουμε μία μεγάλη προσπάθεια.

Γενικά θα σας έλεγα να λάβετε υπ’ όψιν σας ότι έχουμε έναν οργανισμό, ο οποίος λειτουργεί ανταποδοτικά –αυτό αναφέρει ο κανονισμός- και καλύπτει αυτές τις ζημιές που ήδη υπάρχουν ως ασφαλιστικοί κίνδυνοι μέσα από τον κανονισμό, έχοντας ένα αντίστοιχο ασφάλιστρο. Σίγουρα υπάρχει ανάγκη να επεκταθεί.

Άρα θέλουμε να γίνουν αναλογιστικές μελέτες για επιπλέον ασφαλιστικούς κινδύνους. Αντιλαμβάνεστε ότι αυτό, από την ώρα που λειτουργεί αποκλειστικά ανταποδοτικά ο ΕΛΓΑ, συνεπάγεται επιπλέον ασφάλιστρα. Σε μια ώρα που η κρίση έχει επιπτώσεις και στον αγροτικό χώρο προσπαθούμε όσο το δυνατόν να μην φορτώσουμε επιπλέον προβλήματα, μήπως μπορέσουμε και ξεπεράσουμε αυτά που έχουμε και μπει η χώρα μας σε μία άλλη περίοδο, ειδικά για τον αγροτικό χώρο που νομίζω ότι το έχει ανάγκη και μπορεί να βοηθήσει στην παραγωγική ανασυγκρότηση της χώρας. Δουλεύουμε, λοιπόν, προς αυτή την κατεύθυνση.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με την πρώτη με αριθμό 1118/3-7-2017 επίκαιρη ερώτηση δεύτερου κύκλου της Βουλευτού Τρικάλων του Συνασπισμού Ριζοσπαστικής Αριστεράς κ. Παναγιώτας Δριτσέληπρος τον Υπουργό Αγροτικής Ανάπτυξης και Τροφίμων,με θέμα: «Ανάγκη άμεση επίσπευσης των διαδικασιών αποζημίωσης των αγροτών του Νομού Τρικάλων που επλήγησαν από ακραία καιρικά φαινόμενα».

Κυρία Δριτσέλη, έχετε τον λόγο.

**ΠΑΝΑΓΙΩΤΑ ΔΡΙΤΣΕΛΗ:** Ευχαριστώ, κύριε Πρόεδρε.

Κύριε Υπουργέ, πριν από δεκαπέντε περίπου ημέρες, η ισχυρή χαλαζόπτωση που έπληξε και τον Νομό Τρικάλων, δυστυχώς είχε ως αποτέλεσμα αρκετά εκτεταμένες καταστροφές σε πάρα πολλές καλλιέργειες σε τρεις από τους τέσσερις δήμους του Νομού, στον Δήμο Τρικκαίων, στον Δήμο Πύλης και στον Δήμο Καλαμπάκας.

Αυτές οι καταστροφές, σύμφωνα και με τις καταγραφές της Περιφερειακής Ενότητας στα Τρίκαλα, εκτείνονται σε περίπου 10.000 στρέμματα και αφορούν σε δεκαέξι χωριά. Πρόκειται για δεκαέξι χωριά, τα οποία ζουν –και θέλω να το επισημάνω αυτό- αποκλειστικά από την πρωτογενή παραγωγή.

Όπως, λοιπόν, προκύπτει από αυτές τις καταγραφές της Διεύθυνσης της Αγροτικής Οικονομίας και Κτηνιατρικής της Περιφερειακής Ενότητας, οι ζημιές αφορούν σε καλλιέργειες αραβόσιτου, βάμβακος, ελαιόδεντρων, οπωροκηπευτικών, αμπελοκαλλιεργειών και δενδροκαλλιέργειες όπως οι καρυδιές και οι καστανιές.

Οι ίδιοι οι αγρότες από την αμέσως επόμενη ημέρα απευθύνθηκαν σε όλες τις δημοτικές και περιφερειακές αρχές και δήλωσαν τις ζημιές που έχουν υποστεί και η διαδικασία έχει ολοκληρωθεί. Παρ’ όλα αυτά, χρειάζεται να περάσουμε στην επόμενη φάση, δηλαδή στην εκτίμηση και στην ολοκλήρωση της αποζημίωσης.

Θέλω εδώ να τονίσω το εξής, ότι στον Νομό Τρικάλων αυτή η χαλαζόπτωση και αυτές οι βροχοπτώσεις είναι οι δεύτερες που συμβαίνουν αυτό το έτος. Υπάρχουν, δηλαδή, αγρότες που για δεύτερη φορά είδαν τις καλλιέργειές τους να καταστρέφονται.

Όπως καταλαβαίνετε, σε μία περίοδο όπου οι αγρότες έχουν ήδη και φορολογικές και ασφαλιστικές υποχρεώσεις που τρέχουν, νομίζω ότι θα πρέπει να επισπευστεί η διαδικασία.

Τέλος, αφού ολοκληρωθεί άμεσα αυτή η διαδικασία, θα πρέπει να ληφθεί υπ’ όψιν και από τους παράγοντες του ΕΛΓΑ, αλλά και από την πολιτική ηγεσία του Υπουργείου, κύριε Υπουργέ, το γεγονός ότι ο χρόνος της συγκεκριμένης χαλαζόπτωσης ήταν σε προχωρημένη καρποφορία, δηλαδή οι αγρότες είδαν όλους τους κόπους τους να εξανεμίζονται.

Γι’ αυτό, νομίζω ότι είναι απαραίτητο, με δεδομένη φυσικά και την έκταση των καταστροφών, να ολοκληρωθεί άμεσα και η αποστολή των εκτιμητών του ΕΛΓΑ, αλλά και να εξασφαλιστούν όλοι οι αγρότες που είδαν τις καλλιέργειές τους να χτυπιούνται από τα ακραία καιρικά φαινόμενα.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κυρία συνάδελφε, φύγαμε από τη δυτική Μακεδονία και πάμε στη Θεσσαλία.

Όντως, σημειώθηκαν αυτές οι ζημιές που αναφέρατε στην Περιφερειακή Ενότητα Τρικάλων από χαλαζόπτωση και ανεμοθύελλες. Έχουν γίνει οι απαραίτητες επισημάνσεις και οι αναγγελίες και βεβαίως υποβλήθηκαν και οι σχετικές δηλώσεις ζημιάς, το πρώτο στάδιο.

Από εκεί και πέρα έχουμε σε εξέλιξη αυτήν την ώρα το έργο των εξατομικευμένων εκτιμήσεων. Πάμε πρώτα σε αυτά που βρίσκονται, θα έλεγα, στο στάδιο της συγκομιδής για να μπορέσουμε να έχουμε την πραγματική εικόνα και σε άλλες καλλιέργειες που δεν έχουμε ξεκινήσει ακόμη, που δεν βρισκόμαστε ακόμα εκεί, θα πάμε αργότερα.

Από όλα αυτά θα υποβληθούν σχετικά πορίσματα. Πιστεύω ότι τον Οκτώβρη, μέσα από τη διαδικασία που υποχρεωτικά πρέπει να περάσουν από τον ΟΠΕΚΕΠΕ, θα έχει κλείσει ο κύκλος τουλάχιστον αυτών τουλάχιστον που είναι ασφαλιστικά ενήμεροι για να πληρωθούν.

Να σας πω ότι οι αποζημιώσεις και οι εκτιμήσεις γίνονται βεβαίως με βάση τις γεωτεχνικές εκτιμήσεις εξειδικευμένων ανθρώπων, αλλά ταυτόχρονα διέπονται και από έναν συγκεκριμένο κανονισμό. Προσπαθούμε να τα χρησιμοποιήσουμε και τα δύο για να μπορέσουμε ειδικά τους αγρότες που έχουν πληγεί να τους βοηθήσουμε.

Ξέρετε κι εσείς ότι εξακολουθεί να υπάρχει σε εκκρεμότητα το μεγάλο ζήτημα της χιλιομετρικής αποζημίωσης των εκτιμητών που χρησιμοποιούν το δικό τους αυτοκίνητο για τις επισκέψεις. Είχαμε μια διαβεβαίωση προχθές από το Υπουργείο Οικονομικών ότι στο τέλος Ιουλίου ή τον Αύγουστο θα βγάλει μία σχετική εγκύκλιο για να καλύψει το συγκεκριμένο κομμάτι. Επίσης, εντός των ημερών, στο νομοσχέδιο του Υπουργείου Αγροτικής Ανάπτυξης και Τροφίμων που θα καταθέσουμε για την υποχρεωτική αναγραφή της χώρας προέλευσης των γαλακτοκομικών προϊόντων και την έγκαιρη πληρωμή των αγροτικών προϊόντων, φέρνουμε μια ρύθμιση που αφορά τους γεωτεχνικούς που ασχολούνται με ελέγχους -όχι μόνο υπαλλήλους του Υπουργείου, αλλά και των φορέων που εποπτεύει το Υπουργείο- για να μπορέσουμε να ικανοποιήσουμε τις ημερήσιες αποζημιώσεις, οι οποίες έρχονται από πολύ παλιά, σε έναν χρόνο που θα γίνει αποδεκτός και από το Υπουργείο Οικονομικών.

Αυτό που θέλω εγώ να σας πω είναι ότι είναι βασική μας επιδίωξη οι εκτιμήσεις όσο τον δυνατόν να ανταποκρίνονται στις πραγματικές απώλειες που υπάρχουν και βεβαίως προσπαθούμε προς αυτήν την κατεύθυνση να χρησιμοποιήσουμε όσο γίνεται εξειδικευμένο προσωπικό. Δεν είναι και τόσο εύκολα τα πράγματα, αλλά για να επιταχύνουμε τις διαδικασίες σάς λέω ότι ήδη είχαμε πρόσφατα πρόσληψη διακοσίων γεωτεχνικών, οι οποίοι προσλήφθηκαν με βασικό κριτήριο την εμπειρία τους πάνω στη συγκεκριμένη διαδικασία. Πιστεύουμε ότι θα ολοκληρώσουμε τις διαδικασίες σε τέτοιους χρόνους, ώστε να μπορέσουμε να είμαστε συνεπείς απέναντι στους αγρότες.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Δριτσέλη, έχετε τον λόγο για τη δευτερολογία σας.

**ΠΑΝΑΓΙΩΤΑ ΔΡΙΤΣΕΛΗ:** Ευχαριστώ, κύριε Πρόεδρε.

Κύριε Υπουργέ, με χαρά άκουσα ότι ήδη έχουν ξεκινήσει οι καταγραφές και οι εκτιμήσεις των ζημιών. Είναι σημαντικό ειδικά αυτήν την περίοδο οι αγρότες να ξέρουν ότι το εκτιμητικό έργο δεν θα καθυστερήσει όπως προηγούμενες φορές και ότι οι διοικητικές υπηρεσίες θα είναι δίπλα τους αυτήν τη φορά, ειδικά αυτήν την περίοδο που παρουσιάζονται και αυτά τα ακραία καιρικά φαινόμενα.

Θέλω, όμως, να πω ότι αυτό το ζήτημα, όπως κι εσείς το αντιλαμβάνεστε, αφορά τελικά σε όλη τη χώρα και όχι μόνο στον Νομό Τρικάλων, δυστυχώς. Είναι ένα ζήτημα πολυεπίπεδο. Μόνο έτσι θα μπορέσουμε να το αντιμετωπίσουμε. Προφανώς αφορά τους αγρότες, αφορά όμως και τον ΕΛΓΑ, τον κανονισμό του, αλλά και τους εργαζόμενους και όλα αυτά έχουν ως κοινό παρονομαστή φυσικά την πρωτογενή παραγωγή.

Έτσι, λοιπόν, με μεγάλη χαρά άκουσα να αναφέρεστε στο ζήτημα, στο αγκάθι που υπάρχει με τις μετακινήσεις των εκτιμητών του ΕΛΓΑ. Εύχομαι και ελπίζω να λυθεί πάρα πολύ σύντομα. Είναι ένα πρόβλημα το οποίο πρέπει οπωσδήποτε να υπερκεραστεί.

Θέλω να σας πω επίσης το εξής: Οι αγρότες και οι εργαζόμενοι του ΕΛΓΑ προφανώς και αναγνωρίζουν τα πολύ σπουδαία βήματα που έχουν γίνει και στον οργανισμό το τελευταίο διάστημα και με τους συμβασιούχους οι οποίοι έχουν προσληφθεί και οι οποίοι επικουρούν το πολύ δύσκολο έργο των ελάχιστων μόνιμων γεωπόνων του ΕΛΓΑ.

Από την άλλη, όμως, και στα πλαίσια της κλιματικής αλλαγής που βιώνουμε γενικότερα, θα πρέπει να δούμε και το ζήτημα της επικαιροποίησης του κανονισμού του ΕΛΓΑ. Δηλαδή, πράγματα τα οποία πλέον μπορεί να μην υφίστανται ή συνθήκες που επιβάλλουν τα νέα δεδομένα, θα πρέπει οπωσδήποτε να συμπεριληφθούν μέσα στον κανονισμό του ΕΛΓΑ, για να μπορέσουν οι αγρότες να ξέρουν ότι έχουμε έναν οργανισμό ο οποίος, όπως και εσείς αναφέρετε, είναι ανταποδοτικός, να ξέρουν ότι τον έχουν δίπλα τους και ότι μπορούν να ελπίζουν ότι σε οποιαδήποτε καταστροφή θα μπορέσουν αυτοί οι άνθρωποι να αποζημιωθούν τουλάχιστον και όχι μόνο για τους κόπους, αλλά και για τα ποσά, τα κόστη τα οποία έχουν διαθέσει.

Τέλος -και τελειώνω με αυτό- είναι σημαντικό και μέσω των διοικητικών, αλλά και των επιστημονικών παρεμβάσεων στις οποίες εσείς αναφερθήκατε πριν, να μειώσουμε τον όποιο κίνδυνο υπάρχει για την αγροτική παραγωγή, ιδιαίτερα σήμερα που έτσι κι αλλιώς απειλείται, από όσο φαίνεται, και από οικονομικούς, αλλά και από περιβαλλοντικούς όρους και επιτέλους να αγκαλιάσουμε με άλλον τρόπο πια τον αγροτικό κόσμο και να τους δώσουμε μια αγροτική πολιτική η οποία θα βασίζεται προφανώς και σε επιστημονική εμβάθυνση, αλλά και σε διοικητική αποτελεσματικότητα, προκειμένου νέοι άνθρωποι, νέοι αγρότες να παραμείνουν στα χωριά τους και να καταστεί επιτέλους εφικτή η πολυπόθητη παραγωγική ανασυγκρότηση, την οποία έχουμε όλοι ονειρευτεί και την οποία επιθυμούμε για τη χώρα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Να συμπληρώσω, κυρία συνάδελφε, ότι εκτός από τις ζημιές που έχουν σχέση με την ασφάλιση του ΕΛΓΑ, υπάρχουν και ζημιές στο φυτικό κεφάλαιο στην περιοχή, οι οποίες δεν καλύπτονται από τον ΕΛΓΑ, αλλά εμείς θα συντάξουμε σχετικό φάκελο, τον οποίο θα υποβάλουμε στην Ευρωπαϊκή Επιτροπή, μέσα από διαδικασίες τεκμηρίωσης της συγκεκριμένης καταστροφής και της αναγκαιότητας, για να ενισχυθούν οι αντίστοιχοι παραγωγοί.

Αυτή είναι μια διαδικασία η οποία έχει τους χρόνους της, γιατί και από πλευράς της απώλειας, ειδικά στην επιθεώρηση της καλλιέργειας, πρέπει να περάσει ένας χρόνος για να διαπιστωθεί μέχρι ποιο σημείο έχουν γίνει οι ζημιές. Όμως, ταυτόχρονα χρειάζεται να υποβληθεί ο φάκελος, να εγκριθεί και επειδή πρόκειται για ενισχύσεις που προέρχονται από τον κρατικό προϋπολογισμό, να δούμε κατά πόσον υπάρχει η δυνατότητα να καλυφθούν.

Έχουν συντομεύσει οι χρόνοι. Για παράδειγμα, σε αυτό το τελευταίο που σας είπα, για τα γνωστά ως ΠΣΕΑ, εκεί που πληρώναμε στα τέσσερα και πέντε χρόνια, έχουμε φτάσει στο μισό. Αντίστοιχα στις πληρωμές που έχουν σχέση με την κάλυψη από ασφάλιστρο των παραγωγών, εκεί λοιπόν που ήμασταν στους δώδεκα και δεκατρείς μήνες, έχουμε κατέβει στους έξι και επτά μήνες, πόσω μάλλον όταν είναι πλέον αποδεκτό από όλους ότι έχουμε βιώσει, ειδικά τα δύο τελευταία χρόνια, καιρικές συνθήκες και ζημιές πάρα πολύ καταστροφικές.

Υπάρχουν ανάγκες να δούμε κατά πόσον οι ασφαλιστικοί κίνδυνοι που καλύπτει ο ΕΛΓΑ πρέπει να επανεξεταστούν, ιδιαίτερα οι επιπτώσεις που, εξαιτίας της κλιματικής αλλαγής έχουν εμφανιστεί και στη χώρα μας και που έχουν σχέση με αυτό που όλος ο κόσμος αναφέρει ως ακαρπία, δηλαδή την κακή καρπόδεση. Εκεί λοιπόν, επειδή πρέπει να στοιχειοθετήσουμε τον καινούργιο ασφαλιστικό κίνδυνο, πρέπει να γίνουν αντίστοιχες αναλογιστικές μελέτες, έχοντας πάντα στον νου μας ότι οι αναλογιστικές μελέτες φέρνουν και αντίστοιχο ασφάλιστρο. Δεν θέλουμε να επιβαρύνουμε τον αγροτικό χώρο αυτή την ώρα με επιπλέον δαπάνες. Θα δούμε πώς θα τα αντιμετωπίσουμε.

Πάντως έχει συσταθεί σχετική επιτροπή, η οποία αυτή την ώρα επεξεργάζεται συγκεκριμένη πρόταση, για να δούμε ποιους ασφαλιστικούς κινδύνους θα καλύψουμε επιπλέον.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με τη δεύτερη με αριθμό 4958/10-4-2017 ερώτηση του κύκλου των αναφορών - ερωτήσεων του Ανεξάρτητου Βουλευτή Μεσσηνίας κ. Δημητρίου Κουκούτση προς τον Υπουργό Αγροτικής Ανάπτυξης και Τροφίμων, σχετικά με τον κίνδυνο απένταξης του παραδοσιακού ούζου Καλαμάτας από τον κατάλογο προϊόντων προστατευόμενης γεωγραφικής ένδειξης.

Κύριε Κουκούτση, έχετε τον λόγο.

**ΔΗΜΗΤΡΙΟΣ ΚΟΥΚΟΥΤΣΗΣ:** Ευχαριστώ, κύριε Πρόεδρε. Είναι σαφώς πιο ευχάριστο το θέμα μετά την καταγραφή των θεομηνιών που έγιναν μέχρι τώρα.

Ξέρετε, κύριε Υπουργέ, ότι το ούζο συγκεκριμένα ως ποτό είναι αλληλένδετο, είναι δεμένο πάρα πολύ, με την κουλτούρα της πόλης μας.

Ήδη υπάρχουν καταγραφές από το 14ο αιώνα μάλιστα -να κάνω μια ιστορική αναδρομή- ότι γινόταν απόσταξη στον νομό μας και στην πόλη μας και παραγωγή αλκοολούχων ποτών από απόσταξη. Τη δεκαετία ανάμεσα στο 1860-1870, και μάλιστα και πολύ αργότερα, ήρθαν και τα πρώτα μοντέρνα μηχανήματα από τη Γαλλία και από τότε υπάρχουν καταγραφές για την παραγωγή ούζου στην περιοχή μας. Το ζήτημα είναι ότι σήμερα είναι πάρα πολλές οι επιχειρήσεις που δραστηριοποιούνται στην πόλη μας και στον νομό γενικότερα στην παρασκευή ούζου και τσίπουρου και, μάλιστα, με ιδιαίτερη επιτυχία.

Ωστόσο από την Ευρωπαϊκή Ένωση προτείνονται αλλαγές στο καθεστώς που ισχύει για τα αλκοολούχα ποτά, που θα οδηγήσει σε επιβαρύνσεις. Με την πρόταση για τον νέο κανονισμό, τουλάχιστον σε πρώτη φάση, δεν υπάρχουν αλλαγές στη διαδικασία παραγωγής, αλλά στον τομέα της εμφιάλωσης. Τα ελληνικά αλκοολούχα ποτά περιέχουν αλκοόλη γεωργικής προέλευσης και το καθεστώς αυτό παραμένει. Είπαμε ότι οι αλλαγές προβλέπονται στον χώρο της εμφιάλωσης και υπάρχουν διαφορετικές προσεγγίσεις ως προς τον τρόπο παραγωγής.

Εμείς λογικά -και πολύ καλά κάνουμε ως χώρα- λέμε ότι πρέπει ο τόπος προέλευσης να είναι και ο τόπος τυποποίησης. Το διοικητικό βάρος δε αυξάνεται, για να κερδίσει κάποιος πιστοποίηση «προστατευόμενης γεωγραφικής ένδειξης» και η διαδικασία περνάει μέσα από ενώσεις.

Για προϊόντα που ήδη υπάρχουν στον κατάλογο δίνεται η δυνατότητα ανά πάσα στιγμή να πεταχτούν έξω από τον κατάλογο των πιστοποιημένων προϊόντων, χωρίς επαρκώς τεκμηριωμένη αιτιολογία. Επανέρχεται το χύμα, που είναι ένα μεγάλο πρόβλημα. Στη διαδικασία αναγνώρισης μπαίνουν και αλκοολούχα ποτά, μη γεωργικής προέλευσης αλκοόλη, αλλά καινοτόμα από άποψη τεχνολογίας.

Θα ήθελα να σας ρωτήσω τι μέτρα προτίθεστε να λάβετε. Θα ζητήσει η ελληνική πλευρά την εξαίρεση του παραδοσιακού ούζου Καλαμάτας από τον νέο κανονισμό που προτείνει η Ευρωπαϊκή Ένωση; Πώς θα προστατευτεί τόσο ο παραγωγός όσο και ο καταναλωτής; Θα επιτρέψει η Κυβέρνηση να έχει το ούζο Καλαμάτας την τύχη της φέτας μετά τη διατλαντική συμφωνία CETA με τον Καναδά; Θα αντιδράσει η ελληνική Κυβέρνηση στο αίτημα της Ευρωπαϊκής Επιτροπής για επιβολή του ίδιου συντελεστή ειδικού φόρου κατανάλωσης στο τσίπουρο και στην τσικουδιά, με αυτόν που ισχύει για την αιθυλική αλκοόλη;

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για την πρωτολογία σας.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Για την απάντηση στις ερωτήσεις σας υπάρχει και συναρμοδιότητα και με άλλα Υπουργεία. Εγώ θα προσπαθήσω όσο το δυνατόν να σας καλύψω.

Όντως το ούζο Καλαμάτας αποτελεί ένα προϊόν γεωγραφική ένδειξη για την Ελλάδα που έχει καταχωριστεί στο παράρτημα 3 του κανονισμού του Ευρωπαϊκού Κοινοβουλίου και του Συμβουλίου.

Για να αρχίσω να απαντώ στα ερωτήματα σας σχετικά με την εμφιάλωση και όχι γενικότερα τη συσκευασία των αλκοολούχων ποτών που φέρουν την ένδειξη προστασίας γεωγραφικής, είμαστε της άποψης ότι αυτό θα πρέπει να πραγματοποιείται εντός της οικείας γεωγραφικής περιοχής. Αυτή είναι η θέση μας. Ως εκ τούτου, δεν συμφωνούμε να τεθεί θέμα διαγραφής καθιερωμένης γεωγραφικής ένδειξης, γιατί θα δημιουργηθεί μείζον πρόβλημα στους παραγωγούς του αντίστοιχου προϊόντος.

Το καθεστώς φορολογίας των αλκοολούχων προϊόντων είναι εναρμονισμένο στην Ευρωπαϊκή Ένωση και διέπεται από συγκεκριμένες οδηγίες από την Ευρωπαϊκή Οικονομική Κοινότητα, διατάξεις οι οποίες ξεκινούν από το ’83 και η πλειοψηφία τους έχει ενσωματωθεί και στο δικό μας Εθνικό Δίκαιο.

Όσον αφορά το ούζο, ισχύουν και οι διατάξεις της υπουργικής απόφασης με την οποία η επωνυμία «ούζο» συνιστά γεωγραφική ένδειξη.

Όσον αφορά το προϊόν απόσταξης τσίπουρου και τσικουδιάς που θέσατε, σύμφωνα με την υφιστάμενη νομοθεσία, εξαιρούνται από τις ειδικότερες διατάξεις ειδικού φόρου κατανάλωσης τα προϊόντα που παράγονται στη χώρα μας από μικρούς παραγωγούς. Είναι οι γνωστοί ως διήμεροι αποσταγματοποιοί. Έχουν ένα ιδιαίτερο καθεστώς, όσον αφορά τη φορολόγηση και τους όρους παραγωγής και διάθεσης. Αυτά ισχύουν σήμερα στη χώρα μας, που όμως, όπως κι εσείς είπατε, έχουμε μπροστά μας ένα δεδομένο, δηλαδή την παραπομπή μας στο Ευρωπαϊκό Δικαστήριο για τον ειδικό φόρο κατανάλωσης.

**ΔΗΜΗΤΡΙΟΣ ΚΟΥΚΟΥΤΣΗΣ:** Από το 2015.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Είμαστε, λοιπόν, εμείς του Υπουργείου Αγροτικής Ανάπτυξης σε επαφή με το Υπουργείο Οικονομικών και θα προωθήσουμε κάθε ενέργεια, στο πλαίσιο βεβαίως διαμόρφωσης και ενσωμάτωσης της νομοθεσίας της Ευρωπαϊκής Ένωσης στο δικό μας Εθνικό Δίκαιο. Προσπαθούμε, με απλά λόγια, να κρατήσουμε όσο γίνεται χαμηλότερο τον συντελεστή φορολογίας για το τσίπουρο, για την τσικουδιά. Βεβαίως, επειδή η απειλή υπάρχει και για τη γεωγραφική ένδειξη «ούζο», εμείς θα επιμείνουμε σε αυτή την κατεύθυνση.

Στη δευτερολογία μου θα σας πω ίσως και περισσότερα, όσον αφορά τις συνθήκες, γενικά, θα έλεγα, που διαμορφώνονται σε σχέση με τον ειδικό φόρο κατανάλωσης αλκοολούχων ποτών στη χώρα μας.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Υπουργέ.

Κύριε Κουκούτση, έχετε τον λόγο για τη δευτερολογία σας.

**ΔΗΜΗΤΡΙΟΣ ΚΟΥΚΟΥΤΣΗΣ:** Κύριε Υπουργέ, κάτι που παρέλειψα να αναφέρω πριν είναι ένα μέτρο δυσβάσταχτο για τους μικρούς παραγωγούς και το κόστος της κατάθεσης του φακέλου συνολικά. Εμείς έχουμε άλλον έναν πόνο στη Μεσσηνία, τον οποίο έχουμε συζητήσει, έχω κάνει και ερώτηση και προς τιμήν σας πάντα είστε εδώ να απαντάτε στις ερωτήσεις μας. Θα μιλούσα για την υπόθεση της ελιάς Καλαμάτας. Είναι μια άλλη συζήτηση, η οποία όμως θα έπρεπε να είναι πάρα πολύ διδακτική για εμάς. Όταν λέω «για εμάς», αυτά είναι ζητήματα που δεν αφορούν εσάς προσωπικά ως Υπουργό. Αφορούν την Κυβέρνηση, αφορούν την πατρίδα μας, αφορούν όλους εμάς. Για αυτό μιλάω στον πρώτο πληθυντικό.

Σύμφωνα με αυτά που προωθούνται με τον κοινοτικό κανονισμό για τη γεωγραφική ένδειξη, όπως είπαμε, θα εμφιαλώνονται και εντός της γεωγραφικής ζώνης από την οποία προέρχονται. Οπότε, λογικά, το ούζο, το τσίπουρο, η μαστίχα μπορούν να εξάγονται χύμα στο εξωτερικό και να εμφιαλώνονται εκεί. Αυτό, όμως, θα έχει κυρίως ως συνέπεια να χαθεί το 75% των θέσεων εργασίας.

Τώρα θα μου πείτε, βέβαια, είναι σωστό να γίνει αυτό που γίνεται, παραδείγματος χάριν, με το τσίπουρο στην Ελλάδα; Τι γίνεται; Επίσημα τα αποσταγματοποιεία δηλώνουν ότι υπάρχει μια παραγωγή των 2,6 εκατομμυρίων λίτρων στη χώρα, ενώ συνολικά διακινούνται 24 εκατομμύρια, σύμφωνα με στοιχεία. Καταλαβαίνετε, λοιπόν, πόσα είναι τα έσοδα που χάνει το κράτος μας και η χώρα μας και κυρίως τους κινδύνους που υπάρχουν για το καταναλωτικό κοινό.

Η χώρα μας σωστά, όπως είπατε πριν, έχει παραπεμφθεί δικαστικώς –νομίζω ήταν φέτος- για το καθεστώς του μειωμένου ειδικού φόρου κατανάλωσης για τα αλκοολούχα ποτά. Αλλά μέχρι τώρα δεν έχουμε πάρει κάποια συγκεκριμένη απάντηση.

Ελπίζω ότι δεν θα συμβεί αυτό που συνέβη με άλλα προϊόντα. Παρεμπιπτόντως, ανέφερα πριν ότι για τη δική μας πόλη, για την Καλαμάτα, το ούζο πράγματι είναι δεμένο με την κουλτούρα της πόλης. Τα τελευταία χρόνια στην Καλαμάτα, για παράδειγμα, και γενικότερα στην Πελοπόννησο υπάρχει κατανάλωση τσίπουρου. Μέχρι τώρα δεν υπήρχε. Δηλαδή, όταν θα πήγαινε κάποιος στον Βόλο, θα έλεγε ότι πάω να καθίσω να πιω ένα τσίπουρο στα τσιπουράδικα. Στην Καλαμάτα πάντα έλεγε ο λαός ότι πηγαίνω στα ουζάκια. Δηλαδή, το προϊόν αυτό θεωρείται -όπως είναι και στη Μυτιλήνη- προϊόν της πόλης. Για αυτό υπάρχει κα αυτή η ευαισθησία.

Οι επιχειρήσεις που δραστηριοποιούνται στον χώρο στην περιοχή μας είναι ακμαίες, είναι πάρα πολύ δυνατές, με εξαγωγική δυνατότητα. Για αυτό θα θέλαμε να το δείτε πάρα πολύ προσεκτικά.

Σας ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Αποστόλου, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Την 1-12-2016 μάς έχει έρθει οδηγία η οποία μας καλεί να συμμορφωθούμε όσον αφορά τον ειδικό φόρο κατανάλωσης με αυτά που ισχύουν στις υπόλοιπες χώρες της Ευρωπαϊκής Ένωσης. Είναι ένα θέμα το οποίο μας απασχολεί, ιδιαίτερα γιατί ο κλάδος πρέπει να μπει σε μια διαδικασία διακίνησης με φορολογικά στοιχεία και έχουμε πάρει τη σχετική απόφαση.

Από εκεί και πέρα να δούμε τις επιπτώσεις που υπάρχουν όσον αφορά τα φορολογικά έσοδα από τα αλκοολούχα ποτά, που υπάρχει μια καθίζηση αρκετά μεγάλη. Δεν είμαστε έτοιμοι. Είναι ένα ζήτημα το οποίο συζητούμε και με το Υπουργείο Οικονομικών τα συναρμόδια Υπουργεία, ώστε να καταλήξουμε σε μια πρόταση.

Αναφερθήκατε στην ελιά Καλαμάτας, που είναι ένα μεγάλο ζήτημα. Όμως κάποια στιγμή πρέπει να γίνει κατανοητό από όλους μας ότι ένα προϊόν ΠΟΠ, που είναι σε συγκεκριμένες περιοχές και η παραγωγή του σε σχέση με τις δυνατότητες που έχει η χώρα και ιδιαίτερα τις εξαγωγές που γίνονται, κάπου πρέπει να αρχίσουμε, να δούμε τι είναι αυτό που περισσότερο συμφέρει την εθνική οικονομία. Εκεί θα υπάρξει από τη δική μας πλευρά κάποια παρέμβαση, για να μπορέσουμε, επιτέλους, να αξιοποιήσουμε αυτές τις συγκριτικές δυνατότητες και πλεονεκτήματα που έχει η χώρα μας, που δεν είναι εντοπισμένα σε μια συγκεκριμένη περιφερειακή ενότητα.

Εμείς έχουμε ως βασικό εργαλείο ότι η χώρα μας στο σύνολό της, χάρη στη χλωρίδα της, την πανίδα της, το ανάγλυφό της και όλη τη διαμόρφωση των γεωγραφικών συνθηκών, είναι κάτι το ξεχωριστό. Αυτό το ξεχωριστό πρέπει οπωσδήποτε να το υπηρετήσουμε.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Συνεχίζουμε με την έβδομη με αριθμό 1170/4-7-2017 επίκαιρη ερώτηση δεύτερου κύκλου της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Απλήρωτοι εργαζόμενοι στην εταιρεία παραγωγής κτηνιατρικών φαρμάκων «PROVET»». Θα απαντήσει η Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Έφη Αχτσιόγλου.

Κυρία Μανωλάκου, έχετε τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ, κύριε Πρόεδρε.

Η αλήθεια είναι ότι η απληρωσιά πάει σύννεφο και στον ιδιωτικό, δυστυχώς, και στον δημόσιο τομέα. Μια τέτοια περίπτωση είναι και για τους εργαζόμενους της «PROVET». Είναι εκατόν δεκατρείς εργαζόμενοι, οι οποίοι, βεβαίως, δεν μπορούν να θρέψουν την οικογένειά τους, όταν έχουμε μπει στον έβδομο μήνα και είναι απλήρωτοι. Ο εργοδότης πού και πού καταβάλλει μικροποσά έναντι σε αυτά που χρωστάει και μάλιστα κάτω από την πίεση των κινητοποιήσεων των εργαζομένων.

Η σωματειακή επιτροπή των εργαζομένων κατέφυγε στην Επιθεώρηση Εργασίας και δεσμεύτηκε η εργοδοσία μέχρι τις 25 του Μάη να δώσει όλα τα δεδουλευμένα. Μέχρι σήμερα αυτό δεν έχει πραγματοποιηθεί. Ταυτόχρονα εξήντα εργαζόμενοι βρίσκονται σε επίσχεση εργασίας.

Βεβαίως, δεν μπορούν να ζήσουν αυτοί οι εργαζόμενοι. Οι ανάγκες τρέχουν ούτε υπάρχει απόθεμα. Εδώ δεν φτάνει ο μισθός, πού να υπάρχουν αποταμιεύσεις! Για αυτό η σωματειακή επιτροπή μαζί με την αντιπροσωπεία του Συνδικάτου Φαρμάκου Αττικής και της Ομοσπονδίας συναντήθηκε με τη διοίκηση της εταιρείας και απαίτησαν το αυτονόητο: να πληρωθούν αυτά που έχουν δουλέψει. Και βεβαίως, να διασφαλιστεί η δουλειά τους. Ποια ήταν η απάντηση; Καμμία διασφάλιση για τίποτα. Μάλιστα, ζητούσαν και από τους εργαζόμενους υπομονή, να σταματήσουν, γιατί μπορεί η εταιρεία να πάει στο κλείσιμο. Δηλαδή, ωμός εκβιασμός!

Θέλω να πω -και νομίζω ότι το ξέρετε- ότι αυτή η εταιρεία είναι η μοναδική στην Ελλάδα. Παράγει κτηνιατρικά φάρμακα. Έχει προβλήματα οικονομικής ρευστότητας για τις πρώτες ύλες, όμως δεν φταίνε οι εργαζόμενοι για αυτό. Μάλιστα, να σας πω και το άλλο, όταν έφυγε και ο Υπουργός Γεωργίας. Όταν η Κυβέρνηση λέει «εγώ θα αναπτύξω την κτηνοτροφική παραγωγή», αυτό σημαίνει ότι τέτοιες εταιρείες πρέπει να τις προωθεί και να τις αναπτύσσει το ίδιο το κράτος. Οι εργαζόμενοι έχουν δείξει τεράστια υπομονή. Έκαναν πολλές θυσίες. Είναι πρόκληση από την εργοδοσία να καλλιεργεί ενοχές και την αντίληψη ότι για αυτή την κατάσταση, που δεν εξασφαλίζονται καπιταλιστικά κέρδη στην εργοδοσία, φταίνε οι εργαζόμενοι στην κυριολεξία.

Όμως, ευθύνες έχει και η Κυβέρνηση. Εμείς το λέμε καθαρά, γιατί και οι προηγούμενες κυβερνήσεις ΠΑΣΟΚ και Νέας Δημοκρατίας στηρίζουν την ανταγωνιστικότητα, την απληρωσιά, τα μονοπωλιακά κέρδη. Οι δικές σας ευθύνες; Ότι έχετε διατηρήσει όλο το αντεργατικό πλαίσιο, το οποίο σαν αντιπολίτευση το καταδικάζατε. Όχι μόνο αυτό, αλλά έχετε κάνει βήματα και παραπέρα, μέχρι και σε ομαδικές απολύσεις, τις οποίες περάσατε στο τέταρτο μνημόνιο.

Εμείς ζητάμε να πληρωθούν άμεσα όλα τα δεδουλευμένα -και να πιέσετε προς αυτό- και να μην υπάρξει καμμιά άλλη καθυστέρηση στη μισθοδοσία. Δεν ζητιανεύουν οι εργαζόμενοι. Τα δεδουλευμένα τους ζητάνε. Τα έχουν δουλέψει. Βεβαίως, να μη χαθεί καμμία θέση εργασίας κάτω από τους εκβιασμούς της εργοδοσίας.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Υπουργέ, έχετε τον λόγο.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Κυρία Μανωλάκου, το Υπουργείο Εργασίας από την πρώτη στιγμή, μέσω του μηχανισμού και των εργαλείων που διαθέτει, μέσω του Σώματος Επιθεώρησης Εργασίας, στάθηκε στο πλευρό των εργαζομένων στην «PROVET» και στο δίκαιο αίτημά τους για την καταβολή των δεδουλευμένων τους.

Στις 10 Απριλίου έγινε η καταγγελία του Σωματείου στην Επιθεώρηση Εργασίας για τη μη καταβολή δεδουλευμένων τεσσάρων μηνών. Αμέσως, στις 24 Απριλίου, διεξήχθη η εργατική διαφορά. Εκεί ο εργοδότης αναγνώρισε ανεπιφύλαχτα την οφειλή του προς όλους τους εργαζόμενους. Ζήτησε χρόνο, προκειμένου να μπορέσει να αποπληρώσει τα οφειλόμενα και δόθηκε πίστωση χρόνου ενός μήνα. Αμέσως το Σώμα Επιθεώρησης Εργασίας ζήτησε εκ νέου να ενημερωθεί για το τι συμβαίνει σχετικά με τις καταβολές των οφειλόμενων αποδοχών στους εργαζόμενους και για το χρονοδιάγραμμα αποπληρωμής του συνόλου των οφειλών. Μάλιστα το Σώμα Επιθεώρησης Εργασίας ζήτησε από τους εργαζόμενους και τις υπεύθυνες δηλώσεις, προκειμένου το ίδιο να υποβάλει μήνυση. Γιατί, ξέρετε, η μη καταβολή δεδουλευμένων είναι ποινικό αδίκημα, είναι πλημμέλημα από την επομένη της ημέρας που υποχρεούται ο εργοδότης την καταβολή των δεδουλευμένων.

Επομένως χρησιμοποιείται όλο το οπλοστάσιο που διαθέτει το Υπουργείο Εργασίας, προκειμένου να υποστηρίξει το δίκαιο αίτημα των εργαζομένων.

Ακριβώς επειδή η επιχείρηση καθυστέρησε να απαντήσει, στις 15 Ιουνίου το Σώμα Επιθεώρησης Εργασίας οχλεί εκ νέου τον εργοδότη και ζητά να ενημερωθεί τι έχει συμβεί με την υπόθεση. Ο εργοδότης δεν αντιδρά και στις 19 Ιουνίου κάνει επιτόπιο έλεγχο στην εγκατάσταση. Ζήτησε τα στοιχεία και προσκομίστηκαν τα στοιχεία του πίνακα των οφειλών και των δεδουλευμένων αποδοχών. Εκεί φάνηκε ότι υπάρχουν οφειλές σε εκατόν δεκαεπτά εργαζόμενους. Έτσι, επέβαλε πρόστιμο 15.100 ευρώ, όπως είχε τη δυνατότητα να πράξει. Ταυτόχρονα το Υπουργείο Εργασίας διενήργησε τριμερή συμφιλιωτική μετά από αίτημα των εργαζομένων. Εκεί ζήτησε από τον εργοδότη την κατάσταση των οφειλών, το χρονοδιάγραμμα αποπληρωμής του και μάλιστα απαίτησε σε ένδειξη της ειλικρίνειας των προθέσεών του -γιατί αναγνωρίζει τις οφειλές του και λέει ότι θα τις αποπληρώσει- να καταβάλει ένα ποσό, μερικώς. Κατέβαλε ο εργοδότης στις 30 Ιουνίου ημερομίσθια δεκαπέντε ημερών σε κάθε έναν από τους εργαζόμενους, όχι φυσικά ως διάθεση αποπληρωμής αλλά ως μια ειλικρινή πρόθεση για την καταβολή των δεδουλευμένων. Επομένως από την πλευρά του το Υπουργείο Εργασίας έχει χρησιμοποιήσει όλα τα μέσα που διαθέτει αυτή τη στιγμή και θα συνεχίσει να πιέζει τον εργοδότη σ’ αυτή την κατεύθυνση.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κυρία Υπουργό.

Η κ. Μανωλάκου έχει τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Κυρία Υπουργέ, είναι γεγονός ότι καμμία δέσμευση δεν πήρατε ότι θα κάνετε ό,τι μπορείτε για να δοθούν τα δεδουλευμένα και να μη χαθεί καμμία θέση εργασίας. Αυτά είναι τα βασικά αιτήματα. Σε ό,τι αφορά ότι το Υπουργείο χρησιμοποίησε όλο το νομικό πλαίσιο, θέλω να σας πω ότι το νομικό πλαίσιο το ξέρετε κι εσείς καλά, είναι φτωχό, είναι μειούμενο. Ουσιαστικά είναι υπέρ του εργοδότη και κατά των εργαζομένων.

Έδωσε ένα δεκαπενθήμερο. Ξέρετε πόσα χρήματα είναι κατά μέσον όρο; Τετρακόσια πενήντα πήρε ο κάθε εργαζόμενος για το πρώτο δεκαπενθήμερο του Γενάρη. Κι εγώ σας λέω ότι είμαστε στον έβδομο μήνα. Αυτοί οι εργαζόμενοι τι θα πληρώσουν; Το ενοίκιο; Τη ΔΕΗ, που απειλούνται και κινδυνεύουν να τους κοπεί; Θα ταΐσουν την οικογένεια; Θα πληρώσουν τον ΕΝΦΙΑ; Θα πληρώσουν τα εισιτήρια για να πηγαίνουν στη δουλειά; Σας ρωτάω. Έχετε αναρωτηθεί γιατί λιποθυμούν τα παιδιά στο σχολείο, όταν έξι και επτά μήνες έχουν να πληρωθούν οι γονείς τους; Λέτε ότι παίρνετε μέτρα; Δηλαδή, συστάσεις.

Το νομικό πλαίσιο, που λέτε, έχει φτωχοποιηθεί και έχει μειωθεί για να προστατεύει ακριβώς τον εργοδότη. Σας ρωτάμε, λοιπόν.

Η εταιρεία αυτή παράγει κτηνιατρικά φάρμακα. Είναι αναγκαίο το αντικείμενό της. Χρειάζεται στη χώρα μας. Όταν εισάγουμε ζωοκομικά προϊόντα δύο δισεκατομμυρίων σημαίνει ότι μπορείς να αναπτύξεις την κτηνοτροφία και να εξασφαλίσεις έτσι και θέσεις εργασίας. Κανονικά το ίδιο το κράτος τέτοιες εταιρείες έπρεπε να τις δημιουργεί. Λέτε ότι είστε στο πλευρό των εργαζομένων. Εμείς σας ρωτάμε καθαρά πώς θα εξασφαλιστεί άμεσα και γρήγορα να δοθεί ό,τι τους οφείλεται.

Επιπλέον, μαθαίνουμε –μπορεί να είστε κι εσείς ενήμεροι- ότι ήδη υπήρξε ένας αγοραστής. Επειδή θα χρησιμοποιήσει νομικό αντεργατικό πλαίσιο εμείς σας ζητάμε να εξασφαλίσετε άμεσα και γρήγορα ότι θα πάρουν τα δεδουλευμένα τους, ότι δεν θα γίνει καμμία απόλυση και καμμία αλλαγή στις εργασιακές σχέσεις. Μέτρα έχετε για τις ανάγκες του κεφαλαίου μέσα από φοροαπαλλαγές, από χρηματοδοτήσεις για αναπτυξιακούς νόμους. Μέχρι και δωρεάν εργασία. Για τον εργαζόμενο λαό όμως μόνο φόρους, χαράτσια, μείωση μισθών, συντάξεων, κατάργηση επιδομάτων, τσάκισμα δικαιωμάτων για να είναι πιο φθηνός στην εργοδοσία.

Συνεπώς ζητάμε τη δέσμευσή σας με απόλυτο τρόπο ότι ακόμα και με νέο ιδιοκτήτη θα πληρωθούν όλοι οι εργαζόμενοι για τα δεδουλευμένα τους, δεν θα γίνει καμμία απόλυση και δεν θα υπάρξει αλλαγή στις εργασιακές σχέσεις.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Μανωλάκου.

Η κυρία Υπουργός έχει τον λόγο.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Νομίζω ότι από τα στοιχεία που παραθέτω σε καμμία περίπτωση δεν προκύπτει ότι το Υπουργείο Εργασίας στέκεται από την πλευρά του κεφαλαίου και δεν στέκεται από την πλευρά των εργαζομένων. Σε καμμία περίπτωση δεν προκύπτει αυτό. Η επιβολή του προστίμου, οι διαρκείς έλεγχοι που γίνονται από το Σώμα Επιθεώρησης Εργασίας, η πίεση που ασκείται στις τριμερείς συμφιλιωτικές που ζητούν οι εργαζόμενοι -καλώς κάνουν και ζητούν οι εργαζόμενοι, γιατί έχουν αποτέλεσμα σε πάρα πολλές περιπτώσεις- δείχνουν ακριβώς την πρόθεση και τη βούληση του Υπουργείου Εργασίας να στέκεται από την πλευρά των εργαζομένων, οι οποίοι σε καμμία περίπτωση προφανώς δεν έχουν την ευθύνη για την οικονομική κατάσταση της επιχείρησης σήμερα.

Όπως δεν συμμετείχαν στα κέρδη της εταιρείας όταν πήγαινε καλά, έτσι δεν είναι δυνατόν να τους ζητάτε να συμμετάσχουν στο έλλειμμα της εταιρείας, όταν αυτή δεν πηγαίνει καλά. Επομένως νομίζω ότι αυτός ο χαρακτηρισμός ή αυτή η τοποθέτηση δεν έχει καμμία σχέση με την πραγματικότητα.

Από εκεί και πέρα, το Υπουργείο Εργασίας χρησιμοποιεί τις τριμερείς συμφιλιωτικές και τις εργατικές διαφορές που διεξάγονται από το Σώμα Επιθεώρησης Εργασίας με έναν τρόπο πολλαπλασιαστικό σε σχέση με τις προηγούμενες κυβερνήσεις.

Στη δική μας θητεία έχουν γίνει τουλάχιστον διπλάσιες ή υπερδιπλάσιες τριμερείς συμφιλιωτικές συναντήσεις -περισσότερες από τριακόσιες, ενώ την προηγούμενη περίοδο έγιναν λιγότερες από εκατόν πενήντα συμφιλιωτικές- εκ των οποίων πολλές καταλήγουν σε πολλά θετικά αποτελέσματα από τους εργαζόμενους, είτε αυτό αφορά να παρθούν πίσω απολύσεις που έχουν εξαγγελθεί είτε αφορά την επαναπρόσληψη προσωπικού είτε αφορά την καταβολή δεδουλευμένων.

Σε ένα τέτοιο πλαίσιο θα συνεχίσουμε να πιέζουμε για την καταβολή των δίκαιων αιτημάτων και των δίκαιων δεδουλευμένων των εργαζόμενων, που οφείλει ο εργοδότης και το έχει ανοιχτά αναγνωρίσει. Προφανώς αυτό θα συμβεί και στην περίπτωση που μεταβούμε σε ένα άλλο ιδιοκτησιακό καθεστώς και επιχειρηθεί να μεταβιβαστούν οι υποχρεώσεις στην επόμενη επιχείρηση. Προφανώς, όταν έχουμε διαδοχή του ιδιοκτησιακού καθεστώτος, μεταβιβάζονται όλες οι υποχρεώσεις της εργοδότριας εταιρείας και στην επόμενη που αναλαμβάνει.

Από εκεί και πέρα, και σε θεσμικό πλαίσιο αναλαμβάνουμε πρωτοβουλίες για να αντιμετωπίσουμε το φαινόμενο της απλήρωτης εργασίας, που είναι μέρος του συνολικού προβλήματος της παραβατικότητας στην αγορά εργασίας. Νομίζω ότι για πρώτη φορά με τέτοιο συστηματικό τρόπο στοχοποιούμε την απλήρωτη εργασία. Δεν έχουν καμμία σχέση τα μνημόνια με τη μη καταβολή των δεδουλευμένων αποδοχών. Δεν υπήρχε κάποιο άλλο θεσμικό πλαίσιο όπου η εκτελεστική εξουσία να μπορούσε να παρέμβει στην καταβολή των δεδουλευμένων και να έχει αυτό αποξηλωθεί κατά τη διάρκεια των τελευταίων ετών. Επομένως μη συγχέετε αυτές τις δύο περιπτώσεις.

Εμείς από την πλευρά μας αναλαμβάνουμε θεσμικές παρεμβάσεις για να διασφαλίσουμε καλύτερα το πλαίσιο και να αποφύγουμε τις περιπτώσεις της παραβατικότητας στην αγορά εργασίας, τόσο με την τραπεζική καταβολή του μισθού, που επί της δικής μας Κυβέρνησης έγινε υποχρεωτική, για να ελέγχεται ακριβώς το τι συμβαίνει εκεί έξω, όσο και με άλλες παρεμβάσεις, όπως ο αποκλεισμός των επιχειρήσεων που συστηματικά παραβιάζουν την εργατική νομοθεσία από το δημόσιο χρήμα.

Σε αυτές τις παρεμβάσεις είμαστε και σε συνεργασία με το Εργατικό Κέντρο Αθηνών, το οποίο παίρνει μια πολύ μεγάλη πρωτοβουλία για την απλήρωτη εργασία και νομίζω ότι το επόμενο διάστημα θα βελτιωθεί η κατάσταση και για τους εργαζόμενους.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κυρία Υπουργό. Με την επίκαιρη ερώτηση που μόλις συζητήθηκε ολοκληρώνεται και ο κατάλογος των επικαίρων ερωτήσεων που συζητήθηκαν σήμερα.

Δεν θα συζητηθούν οι ακόλουθες επίκαιρες ερωτήσεις:

Η ένατη με αριθμό 1103/27-6-2017 επίκαιρη ερώτηση δεύτερου κύκλου του Βουλευτή Ιωαννίνων της Νέας Δημοκρατίας κ. Κωνσταντίνου Τασούλαπρος τον Υπουργό Εσωτερικών,με θέμα: «Ελλιπής φύλαξη στα χωριά του Δήμου Πωγωνίου Ιωαννίνων», δεν θα συζητηθεί λόγω κωλύματος του αρμόδιου Αναπληρωτή Υπουργού κ. Τόσκα, εξαιτίας απουσίας του στο εξωτερικό.

Η δέκατη με αριθμό 1079/21-6-2017 επίκαιρη ερώτηση δεύτερου κύκλου της Βουλευτού Αττικής της Δημοκρατικής Συμπαράταξης ΠΑΣΟΚ – ΔΗΜΑΡ κ. ΠαρασκευήςΧριστοφιλοπούλου προς τον Υπουργό Εσωτερικών,σχετικά με την προστασία και την ασφάλεια των κατοίκων των Αχαρνών, δεν θα συζητηθεί λόγω κωλύματος του αρμόδιου Αναπληρωτή Υπουργού κ. Τόσκα, εξαιτίας απουσίας του στο εξωτερικό.

Η ενδέκατη με αριθμό 1080/21-6-2017 επίκαιρη ερώτηση δεύτερου κύκλου του Βουλευτή Β΄ Πειραιώς του Λαϊκού Συνδέσμου - Χρυσή Αυγή κ. Ιωάννη Λαγούπρος τον Υπουργό Εσωτερικών,με θέμα: «Ανεξέλεγκτη εγκληματικότητα των Ρομά μετέτρεψε σε άντρο παρανομίας το Μενίδι», δεν θα συζητηθεί λόγω κωλύματος του αρμόδιου Αναπληρωτή Υπουργού κ. Τόσκα, εξαιτίας απουσίας του στο εξωτερικό.

Η δέκατη τρίτη με αριθμό 1087/26-6-2017 επίκαιρη ερώτηση δεύτερου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημήτρη Καμμένουπρος τον Υπουργό Εσωτερικών,σχετικά με την ανεξέλεγκτη δράση των κουκουλοφόρων αναρχικών, δεν θα συζητηθεί λόγω κωλύματος του αρμόδιου Αναπληρωτή Υπουργού κ. Τόσκα εξαιτίας απουσίας του στο εξωτερικό.

Η δέκατη τέταρτη με αριθμό 1082/21-6-2017 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλιαπρος τον Υπουργό Εσωτερικών,με θέμα: «Συνεχιζόμενες τρομοκρατικές επιθέσεις κατά διμοιριών των ΜΑΤ από παρακρατικά στοιχεία», δεν θα συζητηθεί λόγω κωλύματος του αρμόδιου Αναπληρωτή Υπουργού κ. Τόσκα, εξαιτίας απουσίας του στο εξωτερικό.

Η πέμπτη με αριθμό 1169/4-7-2017 επίκαιρη ερώτηση πρώτου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τα προβλήματα λειτουργίας και το σχέδιο κλεισίματος του Θεραπευτηρίου Χρόνιων Παθήσεων Παίδων Σκαραμαγκά, δεν θα συζητηθεί λόγω κωλύματος του ερωτώντος Βουλευτή.

Η όγδοη με αριθμό 1171/4-7-2017 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με το «χτύπημα των συνδικαλιστικών και πολιτικών ελευθεριών των εργαζομένων στον κλάδο των Τηλεπικοινωνιών», δεν θα συζητηθεί μετά από συνεννόηση της κυρίας Υπουργού με τον ερωτώντα Βουλευτή.

Η δεύτερη με αριθμό 1156/4-7-2017 επίκαιρη ερώτηση πρώτου κύκλου του Βουλευτή Πέλλας της Νέας Δημοκρατίας κ. Γεωργίου Καρασμάνηπρος τον Υπουργό Υποδομών και Μεταφορών,με θέμα: «Βάλτε επιτέλους τέλος στο “καραμπινάτο” σκάνδαλο με τον δρόμο Χαλκηδόνας – Γιαννιτσών - Έδεσσας!», δεν θα συζητηθεί λόγω κωλύματος του Υπουργού κ. Σπίρτζη, εξαιτίας συνάντησης στη Θεσσαλονίκη με τον Βούλγαρο ομόλογό του.

Η τρίτη με αριθμό 1114/29-6-2017 επίκαιρη ερώτηση δεύτερου κύκλου του Βουλευτή Σερρών της Δημοκρατικής Συμπαράταξης ΠΑΣΟΚ – ΔΗΜΑΡ κ. Μιχαήλ Τζελέπηπρος τον Υπουργό Υποδομών και Μεταφορών, με θέμα: «Η δημιουργία τριών νέων σταθμών διοδίων στον οδικό άξονα Προμαχώνας – Σέρρες – Λιμάνι Θεσσαλονίκης είναι καταστροφική για τον Νομό Σερρών», δεν θα συζητηθεί λόγω κωλύματος του Υπουργού κ. Σπίρτζη, εξαιτίας συνάντησης στη Θεσσαλονίκη με τον Βούλγαρο ομόλογό του.

Η τρίτη με αριθμό 1112/28-6-2017 επίκαιρη ερώτηση πρώτου κύκλου του Βουλευτή Λάρισας της Δημοκρατικής Συμπαράταξης ΠΑΣΟΚ - ΔΗΜΑΡ κ. Κωνσταντίνου Μπαργιώτα προς την Υπουργό Διοικητικής Ανασυγκρότησης,με θέμα: «Θα εφαρμοστεί η ψηφιακή υπογραφή από την 1η Ιουλίου 2017;» δεν συζητείται λόγω κωλύματος της Υπουργού κ. Γεροβασίλη, εξαιτίας αυξημένων υποχρεώσεων.

Η έκτη με αριθμό 1123/3-7-2017 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Λαϊκού Συνδέσμου - Χρυσή Αυγή κ. Αντωνίου Γρέγου προς την Υπουργό Πολιτισμού και Αθλητισμού**,** με θέμα: «Κατάχρηση του ονόματος Μακεδονία σε αθλητικές οργανώσεις» δεν συζητείται λόγω κωλύματος του αρμόδιου Υφυπουργού κ. Βασιλειάδη, εξαιτίας φόρτου εργασίας.

Επίσης, δεν θα συζητηθεί η τέταρτη με αριθμό 1110/27-6-2017 επίκαιρη ερώτηση δεύτερου κύκλου του Βουλευτή Ευβοίας του Λαϊκού Συνδέσμου - Χρυσή Αυγή κ. Νικολάου Μίχου προς την Υπουργό Πολιτισμού και Αθλητισμού,με θέμα: «Στα πρόθυρα της καταρρεύσεως η οικία του ήρωα της εθνεγερσίας Ανδρέα Μιαούλη».

Τέλος, δεν θα συζητηθεί η δέκατη πέμπτη με αριθμό 1031/15-6-2017 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Εσωτερικών,με θέμα: «Ο Δήμος Καβάλας νομιμοποιεί το ψευδοκράτος σε τουριστική έκθεση στην Κωνσταντινούπολη».

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 12.15΄ λύεται η συνεδρίαση για αύριο, ημέρα Παρασκευή 7 Ιουλίου 2017 και ώρα 10.00΄, με αντικείμενο εργασιών του Σώματος κοινοβουλευτικό έλεγχο: α) συζήτηση επικαίρων ερωτήσεων και β) συζήτηση της υπ’ αριθμ. 9/8/10-2-2017 επίκαιρης επερώτησης, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**